September 07, 2020 14\n"ގަދަ ބާރުން މެސީ މަޑުކުރުވުން ރަނގަޅެއް ނޫން"\n"އެންރީކޭގެ ކާމިޔާބީ ވަލްވޭޑޭ އަށް ތަކުރާރު ކުރެވޭނެ"\nބާސެލޯނާ (ޖުލައި 5) - ބާސެލޯނާގެ އާ ކޯޗު އާނަސްޓޯ ވަލްވޭޑޭ އަށް އެންމެ ފަހުން އެ ޓީމުގައި ހުރި ލުއިސް އެންރީކޭ ހޯދި ކާމިޔާބީ ތަކުރާރުކުރެވޭނެ ކަމަށް އެ ޓީމުގެ ކުރީގެ ކުޅުންތެރިއާ އަދި ކޯޗު ޕެޕް ގާޑިއޯލާ ބުނެފި އެވެ.\nމެޑްރިޑް (މެއި 28) - ލުއިސް އެންރީކޭގެ ކޯޗުކަމުގައި ބާސެލޯނާ ކުޅުނު ފަހު މެޗުގައި ރޭ 3-1 އިން އަލަވޭސް ބަލިކޮށް ސްޕެނިޝް ކަޕް ކާމިޔާބު ކޮށްފި އެވެ.\nބާސެލޯނާ (މެއި 27) - ހުސްއަތާ ސީޒަން ނިންމާނުލުމަށް މިރޭ ކުޅޭ ސްޕެނިޝް ކަޕުގެ ތަށި ބާސެލޯނާ އަށް މުހިއްމުވެފައިވާ ކަމަށް ބާސެލޯނާގެ ކޯޗު ލުއިސް އެންރީކޭ ބުނެފި އެވެ.\n"ބާސެލޯނާއާ ހަވާލުވާ ކޯޗަކަށް އޮތީ ބޮޑު ޒިންމާއެއް"\nބާސެލޯނާ (މެއި 22) - ބާސެލޯނާއާ ދެން ހަވާލުވާ ކޯޗަކަށް އޮތީ ބޮޑު ޒިންމާއެއް ކަމަށް އެ ޓީމުގެ ކޯޗުކަމުން މި ސީޒަނަށް ފަހު ވަކިވާން ނިންމާފައިވާ ލުއިސް އެންރީކޭ ބުނެފި އެވެ.\nMay 06, 2017 4\n"ރެއާލްގެ ކާމިޔާބީ އެއް މުބާރާތުން ވަޒަން ނުކުރެވޭނެ"\nބާސެލޯނާ (މެއި 6) - ރެއާލް މެޑްރިޑްގެ ކާމިޔާބީ ވަޒަންކުރަންވީ ފާއިތުވި އަހަރުތަކުގައި އެ ޓީމުން ޗެމްޕިއަންސް ލީގުގައި ހޯދި ކާމިޔާބަށް ބަލައިގެން ނޫން ކަމަށާއި އެހެން މުބާރާތްތަކުގައި އެ ޓީމުން ނެރުނު ނަތީޖާތަކަށް ވެސް ބަލަންޖެހޭ ކަމަށް ބާސެލޯނާގެ ކޯޗު ލުއިސް އެންރީކޭ ބުނެފި އެވެ.\nފަހު ކްލަސިކޯ މެޗަށް އެންރީކޭ ތައްޔާރު\nމެޑްރިޑް (އޭޕްރިލް 23) – ސަސްޕެންޑްވެފައިވާ ފޯވާޑް ނޭމާއާ އެކު ނުވަތަ ނޭމާ ނެތި ވެސް، އޭނާގެ ފަހު އެލް-ކްލަސިކޯ މެޗަށް ތައްޔާރުވެފައިވާ ކަމަށް ބާސެލޯނާގެ ކޯޗު ލުއިސް އެންރީކޭ ބުނެފި އެވެ.\nބާސެލޯނާ (އޭޕްރިލް 20) - ޗެމްޕިއަންސް ލީގުގެ ކުއާޓާ ފައިނަލުން ރޭ ޔުވެންޓަސް އަތުން ކެޓުމުން މިއީ ބާސެލޯނާ އަށް ހިތްދަތި ވަގުތެއް ކަމަށާއި ދެން ތައްޔާރުވާންވީ އަންނަ އާދިއްތަ ދުވަހު އޮތް ރެއާލް މެޑްރިޑާ ދެކޮޅަށް ކުޅޭ އެލް ކްލަސިކޯ މެޗަށް ކަމަށް އެ ޓީމުގެ ކޯޗު ލުއިސް އެންރީކޭ ބުނެފި އެވެ.\n"ލަލީގާގައި ގޯލްލައިން ޓެކްނޮލޮޖީ ބޭނުން ކުރަންޖެހޭ"\nބާސެލޯނާ (ޖެނުއަރީ 30) - ސްޕެނިޝް ލީގުގައި ގޯލްލައިން ޓެކްނޮލޮޖީ ތައާރަފްކުރަން ޖެހޭ ކަމަށް ބާސެލޯނާގެ ކޯޗު ލުއިސް އެންރީކޭ ބުނެފި އެވެ.\nބާސެލޯނާ ހުސްއަތާ ސީޒަން ނުނިންމާނެ: އެންރީކޭ\nމެޑްރިޑް (ޖެނުއަރީ 8) - މި ސީޒަނުގައި ބާސެލޯނާ އަށް އަދިވެސް ތިން މުބާރާތް ކާމިޔާބު ކުރުމުގެ ފުރުސަތު ނުގެއްލޭ ކަމަށާއި އެ ހުސްއަތާ ސީޒަން ނިންމާލަން ނުޖެހޭނެ ކަމަށް އެ ޓީމުގެ ކޯޗު ލުއިސް އެންރީކޭ ބުނެފި އެވެ.\nބާސެލޯނާ (ޑިސެމްބަރު 10) - ބާސެލޯނާގެ ތަރި ލިއޮނަލް މެސީ އެ ޓީމުގައި މަޑުކުރުމަކީ އެ ކްލަބަށް ލިބޭނެ އެންމެ ބޮޑު އެއް އުފާކަމަށް ކޯޗު ލުއިސް އެންރީކޭ ބުނެފި އެވެ.


2023 Beynumiyya, MDP Ge Hungaanugai Hunnan Emme Ragalhee Fayyaz - Saudulla 2023 ބޭނުމިއްޔާ، ޕާޓީގެ ހުންގާނުގައި ހުންނަން އެންމެ ރަނގަޅީ ފައްޔާޒް – ސައުދުﷲ – Huvadhoo News 2023 Beynumiyya, MDP Ge Hungaanugai Hunnan Emme Ragalhee Fayyaz - Saudulla Huvadhoo News\n2023 ބޭނުމިއްޔާ، ޕާޓީގެ ހުންގާނުގައި ހުންނަން އެންމެ ރަނގަޅީ ފައްޔާޒް – ސައުދުﷲ\n2023 ވަނަ އަހަރުގައި ބާއްވާ ރިޔާސީ އިންތިހާބުގައި އެމްޑީޕީއަށް ކާމިޔާބު ހޯދުމަށް ބޭނުންވަންޏާ، އެމްޑީޕީގެ ހުންގާނުގައި ހުންނަން އެންމެ ރަނގަޅު މީހަކީ އިކޮނޮމިކް މިނިސްޓަރ ފައްޔާޒް އިސްމާއީލް ކަމަށް، ގްރޭޓަރ މާލެ އިންޑަސްޓްރިއަލް ޒޯން ލިމިޓެޑްގެ ކުރީގެ ޗެއަރމަން، އަދި މޯލްޑިވްސް ޓްރޭޑިންގ ޔޫނިއަންގެ ވައިސް ޕްރެޒިޑެންޓް ސައުދުﷲ އަހުމަދު ވިދާޅުވެއްޖެއެވެ.\nސައުދުﷲ މިހެން ވިދާޅުވީ، މިދިޔަ ހަފްތާގައި ފައްޔާޒް އިސްމާޢީލްގެ ކެމްޕެއިން އަށް ތިނަދޫއަށް ވަޑައިގެން ހުވަދޫ ނިއުސް އަށް ދެއްވި ބަސްދީގަތުމެއްގައެެވެ. އެގޮތުން ސައުދުﷲ ވިދާޅުވީ، ފައްޔާޒްފަދަ ގާބިލް މީހަކަށް ނޫނީ ޕާޓީގެ ދެކެން ބޭނުންވާ މިސްރާބަށް ދެވެންނެތް ކަމަށެވެ. އެގޮތުން 2023 ގެ އިންތިޚާބު އެމްޑީޕީއަށް ކާމިޔާބު ކުރުމަށް ފައްޔާޒް އެމްޑީޕީގެ ޗެއަރޕަރސަން އަކަށް ހުންނަން ކޮންމެހެން މުހިންމު ކަމެއް ކަމަށެެވެ.\nސައުދުﷲ އިތުރަށް ވިދާޅުވީ، ފައްޔާޒް އާއި އިންތިއާއި ދެކެނޑިޑޭޓުންނަކީވެސް ވަރަށް ރަނގަޅު ދެކެނޑިޑޭޓުން ކަމަށާއި، އެހެން ނަމަވެސް މުޅި ދުނިޔެއަށް ދިމާވި ބަލިމަޑުކަމުގެ ތެރޭގައި ރާއްޖޭގެ އިގްތިސާދު ހިފެހެއްޓުމަށްޓަކައި، ރާއްޖޭގެ އިކޮނޮމިކް މިނިސްޓަރ ފައްޔާޒް ކުރެއްވި މަސައްކަތަކީ ރާއްޖޭގެ ހުރިހާ ރައްޔިތުން ބަލައިގަންނަން ޖެހޭ ކަމެއް ކަމަށެވެ.\nއޭގެ އިތުރުން ސައުދުﷲ ވިދާޅުވީ، ފައްޔާޒް އަކީ ވަރަށް ސީދާ ސާފު ބަހުން ބުނަންބޭނުންވާ އެއްޗެއް ކޮންމެ މީހަކު ބުންޏަސް އެމީހަކު ކުރިމަތީގައި އެކަމަކީ ވާނެ ކަމެއް ނޫނީ ނުވާނެ ކަމެއް ކަމަށް ވަންޏާ އެކަން ވެސް ޖެހިލުމެއް ނެތި ބުނެލާނެ ޝަޚްޝިއްޔަތެއް ކަމަށެވެ.


ކޯވިޑް-19: އިތުރު 85 މީހަކު ޕޮޒިޓިވް، ފަރުވާ ހޯދާ މީހުންގެ ޢަދަދު ދަށަށް ކޯވިޑް-19: އިތުރު 85 މީހަކު ޕޮޒިޓިވް، ފަރުވާ ހޯދާ މީހުންގެ ޢަދަދު ދަށަށް\nކޯވިޑް-19: އިތުރު 85 މީހަކު ޕޮޒިޓިވް، ފަރުވާ ހޯދާ މީހުންގެ ޢަދަދު ދަށަށް\nކޯވިޑް 19 ސާމަޕަލް ނެގުން - މުޙައްމަދު ވަޙީދު / ޕީ.އެސް.އެމް ނިއުސް.\nފާއިތުވި 24 ގަޑީރުތެރޭގައި ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޢަދަދު އަނެއްކާވެސް ދަށްވެއްޖެއެވެ.\nއިއްޔެގެ އިރުއޮއްސި 6:00 އިން ފެށިގެން މިއަދުގެ އިރުއޮއްސި 6:00އާ ހަމައަށް ރާއްޖެއިން ކޯވިޑަށް ޕޮޒިޓިވްވީ 85 މީހެކެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ހާމަކުރައްވާފައިވާ އެންމެފަހުގެ ތަފާސްހިސާބުތައް ދައްކާގޮތުން ރާއްޖެއިން އަލަށް ކޯވިޑް-19އަށް ޕޮޒިޓިވްވި 85 މީހުންގެ ތެރޭގައި ހިމެނެނީ މާލޭ ސަރަޙައްދުން ޕޮޒިޓިވްވި 39 މީހަކާއި، އަތޮޅުތަކުގެ ރަށްތަކުން ޕޮޒިޓިވްވި 38 މީހަކާއި، ރިސޯޓްތަކުން ޕޮޒިޓިވްވި 8 މީހެކެވެ.\nމިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދު މިވަނީ 25،844އަށް އަރާފައެވެ. ކޯވިޑް-19އަށް ޕޮޒިޓިވްވި މީހުންގެ ތެރެއިން އިތުރު 160 މީހަކު ވަނީ ވޭތުވެދިޔަ ގަޑިއިރުތެރޭގައި ބަލިން ރަނގަޅުވެފައެވެ. މިއާއެކު ރާއްޖެއިން މިބައްޔަށް ޕޮޒިޓިވްވި މީހުންގެ ތެރެއިން ޖުމުލަ 23،141 މީހުން ވަނީ ބަލިން ރަނގަޅުވެފައެވެ.\nމިވަގުތު ބައްޔަށް ފަރުވާ ހޯދަމުންދަނީ 2،627 މީހުންނެވެ. އޭގެތެރެއިން ހޮސްޕިޓަލްގައި އެޑްމިޓްކޮށްގެން ފަރުވާދޭ މީހުންގެ ޢަދަދަކީ 67 އެވެ. މިބަލީގައި ރާއްޖެއިން މިހާތަނަށް 67 މީހަކު ވަނީ ނިޔާވެފައެވެ. އެއީ 59 ދިވެހިންނާއި 8 ބިދޭސީންނެވެ.


Dho?! Sama ge samaasaa eh noon; 25 Kilo ge farageh!\nމަރިޔަމް ސަމާ މިދިޔަ އަހަރުގެ ޖޫން މަހު، އެއް ދުވަހަކު ހަމަ ހުރެލާފައި ހިތަށް އެރީ އޭނާގެ ބަރުދަން ބަލައިލާށެވެ. ކުރިން ހުރި ވަރަށް ވުރެ ބަރުކަން އޭރުވެސް އެނގެ އެވެ. ބަރުދަން ބެލި އިރު 81 ކިލޯ ހުއްޓެވެ. މިއީ އޭނާގެ ބަރުދަން އޭގެ ކުރިން ދުވަހަކު ވެސް ނުދާހާ މައްޗެވެ.\nބަރުދަން ލުއިކޮށްލަން އެ ހިސާބުން މަސައްކަތް ފެށުނީ އެވެ. އެކަން ނުވާނެ ކަމަށް ބުނި އެތައް ބަޔަކަށް ރައްދު ދީ މިހާތަނަށް 25.5 ކިލޯ ލުއިކޮށްލައިފި އެވެ.\nލަންކާގައި ދިރިއުޅޭ ސަމާގެ ކޮންމެ ދުވަހެއްގެ ޝެޑިއުލްގައި ވެސް ސިއްހީ ރަނގަޅު އާދަތަށް މިހާރު ހިމެނެ އެވެ. އެކަމަކު އެއީ ކުރިން އޭނާ އަށް ވެސް އެހާ ފަސޭހަ ކަންކަމެއް ނޫނެވެ.\nއުމުރުން 29 އަހަރުގައި އަމިއްލަ ވިޔަފާރި އެއް ހިންގަމުން އޭނާގެ ދެ ދަރިން ބަލަމުން އަމިއްލަ ސިއްހަތަށް ވަގުތު ދިނުމަކީ ކުރިން އެހާ ފަސޭހަ ކަމެއް ނޫނަސް އެކަމަށް ފަރިތަވެ މިހާރު އެއީ ދިރިއުޅުމުގެ ބަޔަކަށް ހަދައިފި އެވެ.\n"ކުރިން އެހާ ބޮޑަށް ސިއްހަތަށް ބަލައެއް ނޫޅެން. ހަމަ އަބަދު ފެނުން އެއްޗެއް ކަނީ. ދެން ފުޑީއެއް ވީމަ އެކި ކަހަލަ އެއްޗެހި ކައި އުޅުމަށް ވަރަށް ޝައުގުވެރިކަން ހުރި،" ސަމާ ކިޔައިދިނެވެ.\nA post shared by Mariyam Sama Shareef (@mariumsummer)\nޖަންކް ފުޑްގެ ދުނިޔެއިން ނުކުމެވުމުގެ ކުރިން އޭނާ ބަރުދަނާ މެދު ހިތް ހަމަ ނުޖެހިގެން ބަރުދަން ލުއިކުރަން އެތައް ފަހަރަކު މަސައްކަތްކުރި އެވެ.\n"ގިނަ ބަޔަކަށް ހީވާ ކަމެއް އެއީ، ބަރުދަން ލުއިކުރާ މީހުންނަކީ ހަމަ އެއް ފަހަރުގެ މަތިން ފަށައި އެކަން ކާމިޔާބުކުރާ މީހުން ކަމަށް. އަޅުގަނޑު މީގެ ކުރީން ވެސް ބަރުދަން ލުއިކޮށް ހިކެން ވެގެން ކަސްރަތު ކުރަން ފެށިން. އެކަމު ހަމަ އެކި ފަހަރުމަތިން ހުއްޓާލާފައި ހުންނާނެ،" ސަމާ ބުންޏެވެ.\nބަރުދަން ލުއިކޮށް ހިކުމާއި ސަމާއާ ދެމެދު އޭރު އޮތީ "ބެކް އެންޑް ފޯތު" ގުޅުމެކެވެ. އެއްވެސް ވަރަކަށް އޭރު ވަކި ޝެޑިއުލެއްގެ މަތިން ކަސްރަތެއް ނުކުރެވެ އެވެ.\nދެން މިދިޔަ އަހަރުގެ ޖޫން މަހުގެ 28 ގައި އޭނާ ހަމަ ހުރެލާފައި ބަރުދަން ބަލައިލީ އެވެ. ބަރުދަން 81 ކިލޯގައި ހުރުމުން ޝޮކަކަށްވީ، ސަމާ ބުނި ގޮތުގައި އޭނާގެ ދެ ދަރިންނަށް ބަނޑުބޮޑު އިރު ވެސް އެހާ ބަރުވެފައި ނުވާތީ އެވެ.\nރަނގަޅު ސިއްހަތެއްގައި ހުރުމަށް މަސައްކަތް ފެށީ އެހާ ހިސާބުންނެވެ.\nއެންމެ ފުރަތަމަ ޑައިޓަށް ބަދަލު ގެނައީ!\nސަމާ ކިޔައިދިން ގޮތުގައި ބަރުދަން ލުއިކޮށް ކަސްރަތު ކުރުމަށް އެންމެ ފުރަތަމަ އެއްވެސް ކަސްރަތެއް ކުރުމުގެ ކުރިން އޭނާ ކުރި ކަމަކީ ޑައިޓަށް ބަދަލު ގެނައުމެވެ. ހަކުރާއި ކާބްސް ހިމެނޭ ކެއުންތައް މަދުކޮށްލި އެވެ.\n"ޑައިޓަށް ބަދަލު ގެނެސްގެން 16 ކިލޯ ހިއްކާލިން. އެއަށް ފަހުން އަދި ޖިމަށް ދާން ފެށީ އިތުރަށް ކަސްރަތު ކުރަން،" ސަމާ ކިޔައިދިނެވެ.\nކާބްސް ބޭނުންކުރާ މިންވަރު މަދުކޮށްފައި ޑައިޓަށް އެކި ކަހަލަ ތަރުކާރީ އާއި ފައިބަގެ ބާވަތްތައް އިތުރުކުރީ އެވެ. އޭގެ ބަނޑު ފުރިފައި ހުންނަ ކަމުގެ އިހުސާސް އެކަމުގެ ސަބަބުން ވާނެ ކަމަށާއި ޑައިޖެޝަން އަށް ފަސޭހަ ވާނެ ކަމަށް ސަމާގެ ތަޖުރިބާކާ އިން އޭނާ ކިޔައިދިނެވެ.\nއެ ހުރިހާ ކަމެއް ކޮށްގެން ނަތީޖާ ރަނގަޅުކުރިޔަސް އެ ރޫޓިންގައި ހުންނަން ފަސޭހަ ކަމަކަށް ނުވި އެވެ.\nމީހުން ފާޑުކިޔާނެ، މޯޓިވޭޝަން ހޯދަންޖެހޭނީ އަމިއްލަ!\nހިކެން ބޭނުންވާ ކަމަށާއި ބަރުދަން ލުއިކުރަން ފަށާނެ ކަމަށް ސަމާ އޭނާގެ ގާތް މީހުން ގާތު ބުނުމުން އެންމެ ފުރަތަމަ އައީ ހަމަ އާދައިގެ މަތިން ފާޑުކިޔުމެވެ.\n"ބުނާނެ، ނުވާނެއޭ. ތީ ދެ ދުވަހެއްގެ ކަމެކޭ. ވަރަށް ނުލިބޭނެ މޯޓިވޭޝަން އެހެން މީހުންގެ ފަރާތުން. އަލަށް ފަށާ ހުރިހާ އެންމެން ވެސް ހުންނާނީ އެކަހަލަ ބަސްތައް އަޑުއަހާފައި،" ސަމާ ކިޔައިދިނެވެ.\nއެހެންވެ ސަމާ މޯޓިވޭޝަން ހޯދީ އަމިއްލައަށެވެ. ޑައިޓު ފަށައި ސިއްހަތަށް ފައިދާހުރި ލައިފްސްޓައިލަކަށް ބަދަލުކުރަން ފެށީ އެވެ.\nސަމާ ބުނި ގޮތުގައި ގިނަ ދުވަސް ދުވަހަކީ ކަސްރަތުކުރުމަށް ވަރަށް އުނދަގޫ ވެސް ވި ދުވަސްތަކެކެވެ. ސިއްހަތަށް ފައިދާއެއް ނެތް ގެއްލުން ލިބޭ އެކި އެއްޗެހި ކާހިތްވާ ދުވަސްތައް އަންނަ ކަމަށް ބުންޏެވެ. އެކަމަކު ކޮންމެ ދުވަހަކު ވެސް އަމިއްލަ ނަފްސަށް ހަނދާންކޮށްދެނީ ރޫޓީން ހުއްޓާނުލައި ކުރިއަށް ދިޔުމަށެވެ. ފަހުން ގޮސް އެ އާދަތަކަށް ހޭނުނީ އެވެ.\nބިޒީކަމުގެ ތެރެއިން ވެސް ސިއްހަތަށް ވަގުތު ދީ!\nސަމާ ބުނި ގޮތުގައި އޭނާ އަކީ އެންމެ ފުރަތަމަ ފުލްޓައިމް މަންމައެކެވެ. ފަސް އަހަރު ނުވާ ދެ ދަރިން ބަލަމުން ވެސް ސިއްހަތަށް ވަގުތު ދެމުން ދެމުން ވެސް އޭނާ ގިނަ މަސައްކަތްތަކެއް އަންނަނީ ކުރަމުންނެވެ.\nމާކެޓިން ދާއިރާއިން ކިޔަވަމުން އަންނައިރު އެއީ ވެސް ސަމާގެ ކޮންމެ ދުވަހެއްގެ ރޫޓިންގައި ހިމެނޭ ކަމެކެވެ.\nA post shared by Dhonkamana (@dhonkamanamv)\nސަމާ ހިންގާ ވިޔަފާރި "ދޮންކަމަނަ އެމްވީ"ގެ ޕޯސްޓެއް\nއެއާ އެކު އަދި "ދޮންކަމަނަ އެމްވީ"ގެ ނަމުގައި ސަމާ އަންނަނީ އޮންލައިން ވިޔަފާރިއެއް ވެސް ހިންގަމުންނެވެ. އަންހެނުންނަށް ހާއްސަ ތަފާތު ޕްރޮޑަކްޓްސްއަށް ހިންގާ އެ ވިޔަފާރި އަށް އަބަދުވެސް ވަގުތު ދޭންޖެހެ އެބެ.\n"މި ހުރިހާ ކަމެއް ކުރުމުގެ ތެރޭގައި ވެސް ފަސޭހަ ކަމާ އެކު އުޅެވެނީ ދަރިން ވަރަށް ބަސްއަހާތީ. މަސައްކަތް ކުރުމުގައި އުޅޭ ވަގުތު ވެސް އެކަން އެކުދިން ކައިރީ ބުނެލުމުން ކުޅެން އުޅޭ އިރު ވެސް ކުދިން އެއްވެސް ވަރަކަށް އުނދުވާ ކަމެއް ނުކުރާނެ،" ސަމާ ބުންޏެވެ.\nސަމާ އާއި ޓިކްޓޮކްގެ ވާހަކަ\nމި ފަހަކަށް އައިސް ސަމާގެ ޓިކްޓޮކްތައް ވަނީ ވަރަށް ބޮޑަށް މަގުބޫލު ވެފަ އެވެ. ގިނަ ބައެއްގެ ތެރޭގައި ސަމާގެ ޓިކްޓޮކްތައް މަގުބޫލުވީ ދާދި ފަހުން އޭނާ އަޕްލޯޑުކުރި ދެ ޓިކްޓޮކަކުންނެވެ. އެ ދެ ޓިކްޓޮކްގައި ފެންނަނީ އާންމުކޮށް ދިވެހިން އެކަކު އަނެކަކާ ދިމާލަށް ބުނެލާ ރަނގަޅުނޫން އެއްޗިއްސެވެ.\nHere’s the mommy special. Tag the mommies. pic.twitter.com/VIgd5zbtDq\n— Dhonkamana 🎈🇲🇻🇵🇸 (@mariumsummer) July 29, 2021\n"އެ ޓިކްޓޮކްތައް ހަދާފައިވާނީ މީގެކުރީން އެކި މީހުން އަޑުއަހާފައި ހުރި ތަފާތު ވާހަކަތައް އެއްކޮށްލައިގެން މަޖާ ގޮތަކަށް ސީރިއަސް އިޝޫ ދައްކާލުމުގެ ގޮތުން،" ސަމާ ބުންޏެވެ.\nއޭގެތެރެގައި މާބަނޑު މީހުންނާ ދިމާވާއިރު މީހުން ބުނާ އެއްޗިއްސާއި އާންމުކޮށް މީހަކާ ދިމާވާއިރު ދައްކާ ވާހަކަތައް ހިމެނެ އެވެ. އޭގެތެރެއިން ބައެއް ކޮމެންޓުތަކަކީ ސަމާ އަމިއްލައަށް ވެސް އަޑުއަހާފައިވާ ކޮމެންޓުތަކެއް ކަމަށް ސަމާ ބުންޏެވެ.\nIf you didn’t receive atleast one of these comments are you even Maldivian? 🥲 pic.twitter.com/cYtUR0r1BI\n— Dhonkamana 🎈🇲🇻🇵🇸 (@mariumsummer) July 27, 2021\n"މި ކޮމެންޓުތައް ބުނާ މީހުންނަށް ވެދާނެ އެއީ ވަރަށް އާދައިގެ ކަމަކަށް. އެކަމު އެ ރައްދުވާ މީހާއަށް މިއީ ވަރަށް ބޮޑު ކޮމެންޓަކަށް ވެދާނެ ކަމަށް ހަނދާން ކުރަން ޖެހޭނެ،" ސަމާ ބުންޏެވެ.\nސަމާ ބުނި ގޮތުގައި ކުރިއަށް އޮތް ތަނުގައި ވެސް އެފަދަ އިޖުތިމާއީ މައްސަލަތަކާ ގުޅޭ ޓިކްޓޮކް ފެންނާނެ އެވެ. އަދި އެކަމުގެ ސަބަބުން ކޮންމެވެސް ވަރެއްގެ ރަނގަޅު ނަތީޖާއެއް ނުކުމެ އެކަންކަމާ ވާހަކަ ދެއްކުމަށް މަގުފަހިވާނެ ސަމާ އުންމީދުކުރެ އެވެ.


Maruge dhuvaheh, Covid gai 13 meehaku maruvejje\nމަރުގެ ދުވަހެއް، ކޮވިޑްގައި 13 މީހަކު މަރުވެއްޖެ\nކޮވިޑް ބަލީގައި މަރުވި މީހެއް ވަޅުލަނީ: ކޮވިޑްގައި މިއަދު 13 މީހަކު މަރުވި -- އަވަސް ފޮޓޯ\nކޮވިޑް-19 އަށް ފަރުވާ ހޯދަމުން އައި 13 މީހަކު މިއަދު މަރުވެ ހިތާމަވެރި ދުވަހަކަށް ބަދަލުވެއްޖެ އެވެ.\nމިދިޔަ ސައުވީސް ގަޑިއިރުތެރޭ ފުރަތަމަ މަރެއް ރެކޯޑްކުރީ މެންދަމު 2:02 ގައެވެ. އެއީ އުމުރުން 81 އަހަރުގެ ދިވެހި ފިރިހެނެކެވެ. އަދި ފަތިހު 4:25 ގައި 58 އަހަރުގެ ދިވެހި ފިރިހެނަކު ވަނީ މަރުވެފައެވެ. އޭގެ ކުރިން 3:18 ގައިވެސް 77 އަހަރުގެ ދިވެހި ފިރިހެނަކު ވަނީ މަރުވެފައެވެ.\nހެނދުނު 6:55 ގަައި މަރުވެފައިވަނީ 93 އަހަރުގެ ދިވެހި ފިރިހެނެކެވެ. އޭގެ ފަހުން ހެނދުނު 7:44 ގައި އުމުރުން 85 އަހަރުގެ ދިވެހި ފިރިހެނަކު ވަނީ މަރުވެފައެވެ. އަދި މެންދުރު 2:25 ގައި 78 އަހަރުގެ ދިވެހި އަންހެނަކުވެސް ވަނީ މަރުވެފައިވެއެވެ.\nމިއަދު މެންދުރު 2:50 ގައި އުމުރުން 78 އަހަރުގެ ދިވެހި އަންހެނަކުވެސް ވަނީ މަރުވެފައެވެ. އޭގެ ކުރިން ހެނދުނު 11:05 ގައި އުމުރުން 87 އަހަރުގެ މީހަކުވެސް ކޮވިޑްގައި މަރުވިއެވެ. އެއީ ޅ. ހިންނަވަރު ހެލްތް ސެންޓަރުގަައި ފަރުވާ ދެމުން އައި މީހެކެވެ.\nނުވަވަނަ އަށް މަރުވެފަައިވަނީ އުމުރުން 41 އަހަރުގެ ދިވެހި އަންހެނެކެވެ. އޭގެ ފަހުން މިރޭ 7:53 ގައި މަރުވެފައިވަނީ އުމުރުން 86 އަހަރުގެ މީހެކެވެ. އެއީ ޖަޕާނުގެ ފިރިހެނެކެވެ. އެ ފަހުން މިރޭ 10:15 ގައި މަަރުވެފައިވަނީ އުމުރުން 83 އަހަރުގެ ދިވެހި ފިރިހެނެކެވެ. އެއީ އައްޑޫ އިކުއަޓޯރިއަލް ހޮސްޕިޓަލްގައި ފަރުވާ ހޯދަމުން އައި މީހެކެވެ.\nފަހުން މަރުވީ 58 އަހަރުގެ ދިވެހި ފިރިހެނަކާއި 80 އަހަރުގެ ދިވެހި އަންހެނެކެވެ.\nމިއަދުގެ 13 މަރާއެކު ރާއްޖޭގެ ކޮވިޑް މަރުގެ އަދަދު 141 އަށް ވަނީ އަރާފައެވެ. މިއީ މިއަހަރުގެ 90 ވަނަ މަރެވެ.\nކޮވިޑް-19 ގެ ބަލިމަޑުކަމުގައި ދިވެހިން ތަޖުރިބާކުރަމުން މިދަނީ ވަރަށް ނުރައްކާތެރި ދުވަސްތަކެކެވެ. މެއި މަހުން ހުސްވި 23 ދުވަހަކީ ކޮވިޑްގެ ބަލިމަޑުކަމުގައި ދިވެހިން ހޭދަކުރި 14 މަސް ދުވަހުގެ ތެރޭގައި ހާލަތު އެންމެ ގޯސްވީ ދުވަސްތަކެވެ. ބަލި ޖެހޭ މީހުންގެ އަދަދު ހުރީ އިންތިހާ މަތީގައެވެ. ބަލީގައި މަރުވާ މީހުން ރެކޯޑް އަދަދަކަށް އިތުރެވެ. މެއި މަހުގެ ތެރޭގައި 65 މީހަކު ވަނީ މަރުވެފަ އެވެ. މި މުއްދަތުގައި 26،530 މީހަކަށް ބަލިޖެހިފައިވެ އެވެ. މިއީ ދުވާލަކު 1،000 އަށް ވުރެ މަތީ އަދަދެކެވެ.


Kukulhu Fihaarain Kuriah Gendhaa Hiley Kukulhu Libey Promotionge Mudhathu Ithurukoffi - Vaguthu\nކުކުޅު ފިހާރައިން ކުރިއަށް ގެންދާ ހިލޭ ކުކުޅު ކޭސް ލިބޭ ޕްރޮމޯޝަންގެ މުއްދަތު އިތުރުކޮށްފި\n4 ދުވަސް ކުރިން ( ޖުލައި 30, 2020 )\nރާއްޖޭގައި މިހާރު އެންމެ ފުޅާދާއިރާއެއްގައި ފިނިކުރި ބާވަތްތަކުގެ ވިޔަފާރި ކުރަމުން އަންނަ ކުކުޅު ފިހާރައިން ބޮޑު އީދާއި ދިމާކޮށް ހިލޭ ކުކުޅު ކޭސް ލިބޭ ގޮތަށް ފެށި ޕްރޮމޯޝަންގެ މުއްދަތު އިތުރުކޮށްފިއެވެ.\nކުކުޅު ފިހާރައިގެ ޑިރެކްޓަރ ސޭލްސް އެންޑް މާރކެޓިން، ނަޝާތު ވިދާޅުވީ، އީދާ ދިމާކޮށް ހުޅުވާލާފައިވާ މި ޕްރޮމޯޝަންގެ މުއްދަތު އޮގަސްޓް މަހުގެ ނިޔަލަށް އިތުރުކުރީ މި ޕްރޮމޯޝަނަށް ވިޔަފާރިތަކުން ލިބޭ ތަރުހީބު އިތުރުވަމުން ދާތީ ކަމަށެވެ.\nފިނިކުރި ކުކުޅާއި، ފިނިކުރި މަހުގެ އެހެނިހެން ބާވަތްތަކުގެ އިތުރުން ގޭތެރެއަށް ބޭނުންވާ ސާމާނު ވިއްކަމުން އަންނަ "ކުކުޅު ފިހާރަ" އިން ބޮޑުއީދާ ދިމާކޮށް ފެށި ޕްރޮމޯޝަން ކުރިއަށް ގެންދާ ގޮތަށް ކުރިން ހަމަޖެހިފައި އޮތީ ޖުލައި މަހުގެ 15އިން ފެށިގެން އަންނަ އޮގަސްޓް މަހުގެ 15 ވަނަ ދުވަހުގެ ނިޔަލަށެވެ.\nމި ޕްރޮމޯޝަންގެ ދަށުން ގަންނަ ކޮންމެ 10 ކޭސް ކޮށި ކުކުޅަށް، 1 ކޭސް ކޮށި ކުކުޅު ހިލޭ ލިބޭނެ އެވެ.\nޝާތު ވިދާޅުވީ، ބޮޑު އީދާއި ދިމާކޮށް ހުޅުވާލާފައިވާ މި ޕްރޮމޯޝަން އަކީ ވަރަށް ތަފާތު ޕްރޮމޯޝަނެއް ކަމަށާ، އެގޮތުން ކުކުޅު ފިހާރައިން ކުރިއަށް ގެންދާ މި ޕްރޮމޯޝަންގައި ގަންނަ ކޮންމެ 10 ކޭސް ނުކޮށާ ކުކުޅު ކޭހަކުން 10 ރުފިޔާގެ ޑިސްކައުންޓް ލިބޭނެކަމަށެވެ.\n"ކުކުޅު ރީޓެއިލްކޮށް ވިއްކާ ފިހާރަތަކަށް ކުކުޅު ފިހާރަ އަށް ވުރެ ރަނގަޅު ޗޮއިސްއެއް ނެތް. އެއީ މި އަގުތަކުގައި ފިހާރައަށް ނުވަތަ ބޯޓާއި ހަމައަށް، ބައްލަވައިގަންނަ ތަކެތި، ހިލޭ ގެންގޮސްދޭނެ އިތުރު ފަރާތެއް ނެތް. ފިނިކުރި ހުރިހާ ބާވަތެއްގެ ސާމާނު އަޅުނގަޑުމެން ލިބެން ހުންނާނެ. " އޭނާ ވިދާޅުވިއެވެ.\nމީގެ އިތުރުން ކަސްޓަމަރުން ގަންނަ ކޮށާފައިވާ ކުކުޅުގެ ޕެކިންގައި ހުރިހާ ސައިޒެއް އިނގޭނެހެން ލޭބަލް ކޮށްފައި ހުންނާނެކަމަށް އޭނާ ވަނީ ވިދާޅުވެފައެވެ. އަދި އެކަމުގެ ސަބަބުން ކުރިއަށްއޮތް ބޮޑު އީދުގައި ބަދިގޭގައި ހަރަކާތްތެރިވާ ފަރާތްތަކަށް ބޮޑު ލުޔެއް ލިބޭނެ ކަމަށާއި، އަދި ވަގުތު ސަލާމަތް ވާނެ ކަމެއްކަން އޭނާ ވަނީ ފާހަގަކުރައްވާފައެވެ.\n"ގޭބިސީ ތަކަށް ހާއްސަކޮށް ވެސް އަޅުގަނޑުމެން މި ދޫކޮށްލަނީ 1 ކޭސް ހިލޭ، މިސާލަކަށް އާއިލާގެ މެންބަރުން ނޫނީ ރައްޓެހިން އެއްވެގެން 10 ކޭސް ކޮށި ކުކުޅު ނެގިޔަސް މައްސަލައެއް ނެތް. ވިޔަފާރި ވެރިއަކަށް ކޮންމެހެން ވާކަށް ނުޖެހޭ. މިސާލަކަށް އީދާ ދިމާކޮށް ވިޔަފާރި ބޭނުމަށް ނޫން ގޮތަށް އާއިލާތަކުގެ މެންބަރުން ބައިވެރިވެގެން ނުވަތަ އަވަށްޓެރިން އެކުވެގެން 10 ކޭސް ކޮށި ކުކުޅު ބައްލަވައިގެންނެވި ނަމަވެސް 1 ކޭސް ކޮށި ކުކުޅު ހިލޭ ލިބޭނެ." ނަޝާތު ވިދާޅުވި އެވެ\n"ކުކުޅު ފިހާރަ"ގެ ހަތަރު ތަން ހުންނަ އިރު ކުކުޅު ފިހާރަ އެކެއް ހުންނަނީ ހުޅުމާލޭގައެވެ. އަދި ކުކުޅު ފިހާރަ ދޭއް މާފަންނު އޭއެމްޑީސީ ސަރަހައްދުގައި ހުންނައިރު، ކުކުޅު ފިހާރަ ތިނެއް ހުންނަނީ ހެންވާރު ކަލާފާނު ހިނގުމުގައެވެ. އަދި ކުކުޅު ފިހާރަ ހަތަރެއް ހުންނަނީ އއ.ތޮއްޑޫގައި އެވެ.\nކުކުޅު ފިހާރައިގެ އިތުރު އައުޓް ލެޓްތައް ކުރިއަށް އޮތްތަނުގައި ރާއްޖޭގެ އެކިކަންކޮޅުތަކުގައި ހުޅުވިގެންދާނެ ކަމަށް އެ ފިހާރައިން ބުނެއެވެ.\nކުކުޅު ފިހާރައިގެ އަމާޒަކީ ކުކުޅު ގަންނަ ކަސްޓަމަރުންނަށް ހެޔޮ އަގެއްގައި ތާޒާކަމާއި އެކު، ފިނި ކުރި ތަކެތި ފޯރުކޮށްދިނުން ކަމަށް ކުކުޅު ފިހާރައިން ބުންޏެވެ.\nކުކުޅު ފިހާރަ" ގެ ވެބްސައިޓް، މެދުވެރިކޮށް އިތުރު މައުލޫމާތު ލިބޭނެ އެވެ. އަދި ކުކުޅު ގަންނަން ބޭނުންވާ ފަރާތްތަކުން ގުޅަންވީ 9986575 އަށެވެ.\nކުކުޅު ފިހާރައިގެ ބޮޑު އީދު، ބޮޑު ހަދިޔާގެ ނަސީބުވެރި ފަރާތަކީ ހައިފާ\nކުކުޅު ފިހާރައިގެ ބޮޑު އީދު ހަދިޔާ: ގަނޑު ކުރި ހުރިހާ ބާވަތެއް ހިމެނޭ ގިފްޓް ޕެކެއް\nކުކުޅު ފިހާރައިގެ "ޝެއާ އެންޑް ވިން"ގެ ނުވަ ވަނަ ނަސީބުވެރިޔަކަށް ނީނާ\nޖުލައި 30, 2020 20:10\nބޮޑުއީދާ ދިމާކޮށް ޑިމާންޑް ބޮޑުވީމަ އެހާމެ އަގުވެސް ބޮޑުކޮއްފި😠


Masthuvaathakethi Ethere Kuran Ulhunu Anhenaku Hayyarukoffi\n3 މަސް,4ހަފްތާ, 1 ދުވަސް,2ގަޑި, 59 މިނެޓް,7ސިކުންތު ކުރިން 1450ފަތޯނާ ފާއިޒް\nކ. މާފުށި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، މާފުށީ ޖަލަށް މަސްތުވާތަކެތި އެތެރެކުރަން އުޅުނު އަންހެނަކު ހައްޔަރުކޮށްފިއެވެ.\nފުލުހުން ބުނީ އާއިލީ ބައްދަލުވުމަކަށް މާފުށީ ޖަލަށްދާ މީހަކު މަސްތުވާތަކެތި ގެންދާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން ހިންގި އޮޕަރޭޝަންގައި ހައްޔަރުކޮށްފައި ވަނީ 34 އަހަރުގެ އަންހެނެއް ކަމަށެވެ.\nއެ މައްސަލައިގައި ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ކ. މާފުށި މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nމިމައްސަލަ ކ. މާފުށި ޕޮލިސް ސްޓޭޝަނުންދަނީ ތަޙުޤީޤު ކުރަމުން އަންނަ ކަމަށް ފުލުހުން ވަނީ ހާމަކޮށްފައެވެ.


Dho?! STORY: Hithu loabi hithaa vakivaaneyhey. Ep11.\n* އޭޕްރީލް 17 ވަނަ ދުވަހުގެ ބަޔާ ގުޅޭ ...\n"ޒޯޔާ ކިހިނެއްވާނެ؟ ކިނާންގެ މަންމަވެސް ވަރަށް ގަޔާވޭ ޒޯޔާ އާ.. އަދި ޒޯޔާވެސް..." ހަމައިން ނެއްޓެމުންދިޔަ ހިތުގެ އިހްސާސްތަކުގެ މައްޗަށް ގަދަވެ ގަނެ، މަގުމަތީ ހުރި ފިތުރޯނު ގަސްތަކުން ފުރޭނެމުން ތިރިއަށް ވެހެމުންދިޔަ ވާރޭގެ ތިކިތަކަށް ނަޒަރު ހުއްޓާލަމުން އަހަރެން ބުނެލީމެވެ. އެއިރު ހަމަރަނގަޅަށްވެސް އަރުތެރެ ބެދިގެން ދިޔަ ކަހަލަ އިހްސާސަކާއެކު އަހަންނަށް ހިންދިރުވާލެވުނެވެ. އަހަރެންގެ އެޖުމްލަ އާއެކު މަރުވުމެއްނެތް އަހަރެންގެ ހިތުގެ ލޯބި، އަމިއްލަ އަތުން ކަފުންކޮށް ވަޅުލުމުގެ ދަތުރު އަހަރެން ފެށީމެވެ.\nއަހަރެންގެ އެ ޖުމްލައާއެކު ކިނާން ސިހިފައި އަތުގައި އިން ކޮފީތަށި މޭޒުމަތީގައި ބެހެއްޓި އަޑަށް އެ މޫނަށް ފަރުވާތެރިކަމާއެކު އަހަންނަށް ބަލައިލެވިއްޖެއެވެ. އެވަގުތު އަހަރެންގެ ދެލޮލަށް އޭނަވެސް ނަޒަރު ހުއްޓާލުމާއެކު އަހަރެމެން ދެމީހުންގެ ނަޒަރު ބައްދަލުވެ ހިނދުކޮޅެއްގެ ހިމޭންކަމެއް އަހަރެމެންގެ ދެމެދަށް ވެރިވެއްޖެއެވެ. ވެހެމުންދިޔަ ބޯވާރެ އާއި ތަނުގެ ފަޅުކަމަށް އިތުރު ދިރުމެއް ދެމުންދިޔަ އެރޭގެ އެ ފިނިކަން އަހަރެންގެ ހިއްސުތައް ގަނޑު ކުރުވިއެވެ. އަހަރެންގެ އެ ޖުމްލައަކީ އޭނާ އެއްވެސް ވަރަކަށް އުންމީދުކޮށްގެން އިން ޖުމްލައެއް ނޫންކަން އޭނާގެ މޫނުމަތިން ފާޅުވި ނުރުހުމުގެ އަސަރުތަކުން ރަނގަޅަށް ހާމަވިއެވެ. އެމޫނު މައްޗަށް ފާޅުވެފައި ހުރި ރީތި ހިނިތުންވުން އޮއްސިގެން ގޮސް އެ ނަފްސަށް ވެރިވި ކުއްލި ހިމޭންކަމުން، ހީވީ ހޭލާ އިނދެ އޭނާ ދެކެމުންދިޔަ ފޮނި ހުވަފެނެއް ކުއްލިއަކަށް ފުނޑު ފުނޑުވި ހެންނެވެ. ނިތްކުރިން ފެށިގެން ދަތްދޮޅީގެ ކޮޅަށް ކަނާއަތްތިލަ ހިންގާލަމުން، ޝަބްނަމްގެ ތިކިތަކެއްހެން އެ ފިރިހެންވަންތަ ރީތި މޫނު މަތީގައި އެތުރިފައި ހުރި ފެންތިކިތައް ފޮހެލަމުން އޭނާ ދުރު ބަލައިލައިފިއެވެ.\n"ތިއީ.. ހަމަ މިޝްކާ ހިތުގެ އަޑިން ބުނާއެއްޗެއްތަ؟!...." ލަސްލަހުން ހިންދިރުވާލަމުން، އެހެން ބުނެލުމަށްފަހު އިތުރު އެއްޗެއް ބުނަން އަނގަ ހުޅުވާލުމަށްފަހުވެސް އޭނާ ހިމޭންވެއްޖެއެވެ. އޭނާ އެހެން ބުނިއިރު، ކުރިން ދުވަހަކުވެސް ނުފެންނަ ފަދަ ރިހުމެއް އެމޫނުމަތިން އެރޭ އަހަރެން ދުށީމެވެ. އޭނާގެ އެ ސުވާލަށް ދޭންވީ ޖަވާބު ނޭނގިފައި އަހަންނަށް އިނދެވުނީއެވެ.\n"މިޝްކާ ބުނަން ބޭނުން ކޮންމެ އެއްޗެއް އަހަރެން ކައިރީ ބުނެވޭނެ! ... އަޑުއަހާ ހިތުން އަޑުއަހާނަން!..." އަހަރެން ނުވެސް ވިސްނައި އިންދައި ކިނާންގެ ކަނާއަތްގެނެސް އަހަރެންގެ ވާއަތްތިލަ މަތީ ބާއްވާލަމުން ޔަގީން ކަމާއެކު އޭނާ ބުނެލިއެވެ. އެ ފިނީގައި ފިނިވެފައިވާ އަހަރެންގެ އަތްތިލައަށް ކިނާންގެ އަތްތިލައިގެ އެ ހޫނު ބީހުން އިހްސާސް ކުރެވުމާއެކު އަހަރެންގެ ހިތް ތެޅިލިއެވެ. އިސްޖަހައިލައިގެން އޭނާގެ އަތްތިލައަށް ބަލަހައްޓައިގެން އިންދައި އަހަރެންގެ އަތްތިލައަށް މަޑުމަޑުން އޭނާ ފިތާލައިފިއެވެ. އޭނާގެ އެ ޢަމަލުތައް ތަރުޖަމާ ކުރަން ވީގޮތް ނޭނގިފައި ދެންވެސް އަހަންނަށް އެއިން ގޮތަށް އިނދެވުނީއެވެ. އަހަރެންގެ ހިތުގައި އޭނައަށްޓަކައި މިޖަހާ ވިންދުތަކާއި އޭނަގެ ހިތުގެ ވިންދުތައް ގުޅިލާމެހިއްޖެނަމަ ނުކުންނާނެ ނުބައި ނަތީޖާތަކެއް އެބަހުއްޓެވެ. ކުރިން ދުވަހު މެހެރު ދިން އިންޒާރު އަހަރެންގެ ސިކުނޑިން، ހިތާ ހަމައަށް ފޯރުވައި ދިނުމާއެކު އަވަސް އަވަހަށް އަހަރެންގެ އަތްތިލަ ކިނާންގެ އަތުގެ ތެރެއިން ދަމައިގަނެވިއްޖެއެވެ.\nއޭނާގެ އެ ބީހުންތަކަށް ރުހިގެން އިންނަން އަހަރެން ކިތައްމެ ބޭނުންވިޔަސް ނޭނގޭ ބިރުވެރިކަމެއް އަހަރެންގެ ހިއްސުތަކުގައި ޓަކިދެމުން ދާންފަށައިފިއެވެ. ކުއްލިއަކަށް ކިނާންގެ ނަފްސަށް ވެރިވަމުންއެދާ މަސްތީ އިހްސާސްތަކަކީ ނުސިޔާރު މަގަކަށް ޙަޔާތުގެ ނައު އަނބުރާލަން ދެވޭ ދަޢުވަތެއް ނޫންބާއޭ އަހަރެންގެ ހިތަށް އެރިއެވެ. ކާވެނީގެ ލައްޒަތާއި ފޮނިކަމުން މަޙުރޫމް ވެފައިވާ އެ ނަފްސުގެ ފެންބޮވައި ގަތުމުން ރެކި ފުރިހަމަ ކަރު ހިއްކުމަކުން އޭނާގެ ކަރުހިއްކުން ފިލުވުމަށް އަހަރެން ނޫން މީހަކަށް އޭނާއަށް ރުހުމެއްވެސް ނުދެވޭނެއެވެ. އަހަރެން ފެންނަ ކޮންމެ ފަހަރަކު ފަޒްލީން މަތިން ނޫނީ އޭނާ ހަނދާން ނުހުންނާނެތީއެވެ. މިކަހަލަ ޚިޔާލުތަކެއް ކުރެވެން ފެށުމުން، އަހަރެންގެ ހިތުގެ ޖަޒްބާތުތަކާއި މުސްތަޤުބަލުގެ ހުވަފެންތައް ވިއްސިވިހާލި ކުރަމުންދިޔަ އަހަރެންގެ ދުޝްމަނަކީ ޚުދު އަހަރެންގެ ބުރުސޫރަކަމުގައި އަހަންނަށް ޤަބޫލުކުރެވެން ފެށުނެވެ.\nޚިޔާލާއި ވަސްވާސްތަކުން ޙަޤީޤީ މަންޒަރާ ދުރަށް އަހަރެންގެ ނަފްސު ދީލާލަން ފެށުމުން، އަހަންނަށް ކުއްލިއަކަށް ކޮޅަށް ތެދުވެވިއްޖެއެެވެ. ވެހެމުންދާ ބޯ ވާރެއަށް ސަމާލުކަން ދިނުމެއްނެތި ކެފޭއިން ނުކުމެ އެ ވިއްސާރައިގެ ތެރެއިން އަހަރެން ކުރިއަށް ހިނގައިގަތީމެވެ. ނަމަވެސް މާދުރަށް ނުދެވިގެން އުޅެނިކޮށް ކިނާން އައިސް އަހަރެންގެ އަތްތިލައިގައި ހިފައި އޭނާއާ ގާތަށް ދަމާލިއެވެ. އަހަރެންގެ ކަނާއަތުން އެ ވަރުގަދަ މޭމަތީ އަތްވިދެލަމުން އޭނާ އާ ދުރަށް ދެވޭތޯ ކުރި މަސައްކަތްވީ ބޭކާރެވެ. އަހަރެންގެ ހިމަ އުނަގަނޑު ވަށާލެވިފައިވަނީ އެ ބާރު ގަދަ މުލައްދަނޑިން ކަމުގައި ވާތީއެވެ.\n"މިޝްކާ ކޮން ކަމަކަށް ފިލަންތަ ތިއުޅެނީ؟!...ހީކުރީތަ އަހަންނަށް އެއްވެސް ކަމެއް ނޭނގޭ ކަމަށް؟! މަށަށް އެނގިއްޖެ ހުރިހާ ކަމެއްވެސް!"\nއަހަރެންގެ މޫނަށް އޭނާގެ ހޫނު ނޭވާ އެޅޭހާ މޫނު ކައިރި ކޮށްލުމަށްފަހު މަޑުމަޑުން އަހަރެންގެ ކަންފަތް ދަށުގައި އޭނާ ބުނެލިއެވެ. ލިބުނު ސިހުމުގައި ކަންފަތާ ދިމާއިން މުޅި ގަޔަށް އަރައިގެން ދިޔަ ހީލިގަނޑާއެކު ބުނަން ވީ އެއްޗެއް ނޭނގިފައި އެ މޫނަށް ބަލަހައްޓައިގެން އަހަންނަށް ހުރެވުނެވެ. އެއިރު ކިނާންގެ ހަށިގަނޑުގައި އަޅަމުންދިޔަ މަޑުމަޑު ރޫރުއާއި އެ އަވަސްވެފައިވާ ނޭވާތަކުން އޭނާގެ ކެތްތެރިކަން ކޮޅުންލަމުން ދިޔަ މިންވަރު ހާމަވަމުން ދިޔައެވެ.\n"ސޮރީ.. އެކަމް މިޝްކާއާއި މިޝްކާގެ މާމަ ދެއްކި ވާހަކަ އަހަރެން އަޑުއެހިން!.."\nއޭނާ އެހެން ބުނެލުމާއެކު އޭނާގެ އަތްދަށުން ސަލާމަތްވާން އަހަރެންކުރި މަސައްކަތް ކުއްލިއަކަށް ހުއްޓާލެވުނެވެ. އެވަގުތު އަހަރެންވާންވީ އުފާކަމެއް ނުވަތަ ކުރިމަތިލާން އޮތް ތޫފާން ދެކެ ގަންގަންވީ ބިރުކަމެއް ނޭނގި އަހަންނަށް އެ ހުރިގޮތަށް ހުރެވުނެވެ. މިހުރިހާ ދުވަހު އަހަރެން އޭނާއަށް ސިއްރުކުރަމުން އައި ހަގީގަތާ ހަމައަށް އޭނާއަށް ވާސިލްވެވިއްޖެކަން އެނގުމުން ލަދުވެތި ކަމެއް އިހްސާސްކުރެވުނެވެ. ކިނާން އަހަންނާ ދޭތެރޭ ދެކޭނެ ގޮތެއް ވެސް ނޭނގެއެވެ. ގަތް ލަދާއި ހިތުގެ އެ ސިއްރު އިހްސާސްތައް އެ އިހްސާސްތަކުގެ ޙައްޤުވެރިފަރާތާ ހަމައަށް ވާސިލްވެއްޖެކަން އެނގުމާއެކު ހިތުގައި އުފެދުނު ޖަޒުބާތުތަކުގެ މައްޗަށް ގަދަވެ ނުގަނެވިގެން އުޅެނިކޮށް އަހަރެންގެ ލޮލުން ނިރާލި ކަރުނަތައް ނުހުއްޓުވި އަހަންނަށް އިސްޖަހާލެވިއްޖެއެވެ. ދެން އިޚްތިޔާރެއްނެތި މަޑުމަޑުން އޭނާގެ ސަމައްތަރުހެޔޮ މޭމަތީގައި ބޯ ޖައްސާލެވުނެވެ. ލޮލުން ފައިބަމުން ދިޔަ ކަރުނަތައް ވާރޭގެ ތިކިތަކާއެކު ދޮވެވެމުންދިޔަޔަސް، ހިތްފުރެންދެން އެ މޭމަތީގައި މޫނުޖައްސާލައިގެންހުރެ އަހަރެން ރުއީމެވެ. ހަގީގީ ލޯބީގެ ފޮނި ކަމާއި ޖާދޫ އެ ހިނދުކޮޅުގައި އަހަންނަށް ރަނގަޅަށް އިހްސާސްކުރެވުނެވެ. މަގުމެދުގައި މަގު ހިނގާ މީހުންނާއި ގޭގޭ ކުޑަދޮރުތަކުން އެ މަންޒަރު ދެކެންތިބި މަދު ބައެއްގެ ނަޒަރުތަކަށްވެސް ސަމާލުކަން ދެވޭވަރަށްވުރެ ބޮޑަށް ލޯބީގެ އެ އިހްސާސް އަހަރެންގެ ހިއްސުތަކާ ކުޅެމުން ދިޔައެވެ. ކިނާން އަހަރެން ހުއްޓުވާކަށް އެއްވެސް މަސައްކަތެއް ނުކުރެއެވެ. ބަދަލުގައި އަހަރެންގެ ބޮލުގެ ފުށްކިބައިން ފެށިގެން ކަނދުރާއާ ހަމައަށް އަތް ހިންގަމުން އަހަރެންގެ ހިތަށް ތަސައްލީއެއް ލިބޭތޯ އޭނާ ބެލިއެވެ.\n"މިޝްކާ ތިވަރަށް އަހަރެން ދެކެ ލޯބިވާއިރު އަހަރެން ޒޯޔާ އާ އިންނަންޖެހޭ ސަބަބަކީ ކޮބާ؟!" އަހަރެންގެ ދެ ކޮލުން ފެށިގެން ދަތްދޮޅިއާ ހަމައަށް އޭނާގެ ދެ އަތުން ހިފަހައްޓާލަމުން ލޯތްބާއެކު އޭނާ އެހިއެވެ. އޭނާގެ އެ ސުވާލާއެކު ހީވީ އަހަރެންގެ ހިތަށް ކަށްޓެއް ހެރުނުހެނެވެ. އަހަރެން ލައްވައި ސުރައްޔާ ކުރުވަން ބޭނުންވި ކަންތައް ހަނދާންވިއެވެ. އަހަރެންގެ ވަޒީފާއަކީ ޒޯޔާއާ ކާވެނިކުރަން ކިނާން އެއްބަސް ކުރުވުމެވެ.\n" ކަލޭގެ މަންމަ އަހަރެމެންގެ ދިރިއުޅުމަށް ފެތުރި ސުންޕާކަން ކަލޭގެ ފަރާތުން އަހަރެންގެ ދަރިންނަށް ޖެހޭކަށް އަހަރެން އެއްގޮތަކަށްވެސް ބޭނުމެއްނޫން!..އެކަހަލަ ކަމެއް ވެއްޖިއްޔާ މިފަހަރު އަހަރެން މަޑަކުން ނުހުންނާނަން!"\n.....ކިނާންގެ ހުވަފެން ދުށުމަކީ ކުރެވޭ މޮޔަކަމަކަށް ނޫނީ ނުވާނެ.. އޭނަގެ ހިތުގަ ކަލެއަށްޓަކައި ދުވަހަކުވެސް ލޯތްބެއް ނުއުފެދޭނެ!"\nއެއާއެކު، މެހެރުގެ އެ ޖުމްލަތައް އަހަރެންގެ ކަންފަތްދޮށުގައި ތަކުރާރުވަމުންދިޔަ ކަހަލަ އިހްސާސަކާއެކު އެވަގުތު ކުއްލިއަކަށް ކިނާންއާ ދުރަށް ޖެހިލެވިއްޖެއެވެ.\n"ކިނާންގެ މައިންބަފައިންގެ އުފަލަށްޓަކައި.. ދެ އާއިލާގެ ހަމަޖެހުމަށްޓަކައި..." ކިނާންއަށް ފުރަގަސް ދެމުން ހިތްވަރުކޮށްފައި އަހަރެން ބުނެލީމެވެ. އަދި އިތުރު އެއްޗެއް ބުނަން ފުރުސަތު ދިނުމެއްނެތި އަހަރެން ކުރިއަށް ހިނގައިގަތީމެވެ.\nނިދަން އެނދުގައި އޮށޯއޮތް އިރުވެސް އަހަރެންގެ ހިތާއި ސިކުނޑީގެ ޙިޞާރުކުރުމަކަށް ވެފައިވަނީ މިރޭގެ މަންޒަރުތަކެވެ. އެ ކޮންމެ ހިނދުކޮޅަކީ އަހަރެންގެ ޙަޔާތުގެ ހާއްސަ ހިނދުކޮޅުތަކެވެ. ކުޑަމިނުން ކިނާންގެ ހިތުގައިވެސް އަހަންނަށްޓަކައި އިހްސާސްތަކެއް ހޭލަމުން ދާކަން މިރޭ އަހަންނަށް އެނގިއްޖެއެވެ. އެހެންނޫންނަމަ އެ މޭމަތީގެ ޙިމާޔަތް އަހަންނަށްދީ އެ ލޯބި ބެލުންތަކުން އަހަރެންގެ ހިތް ދިވާނާ ކުރުވާކަށް އޭނާ ނޫޅުނީހެވެ.\nއަހަރެމެންގެ ދިރިއުޅުމުގެ ހަގީގަތްތައް ބަދަލުވެ ދާ ބީދައިން، ރޭ ވެހުނު ވާރޭގެ އަސަރު ފިލައި ރަން އަވިން ދުނިޔެ އުޖާލާ ކުރަމުންދަނީއެވެ. އާދުވަހަކަށް އިރު އަރައިގެން އައި އިރު އަހަރެންގެ ބޮލަށް ބަރުކަމެއް އިހްސާސް ކުރެވެމުން ދިޔައެވެ. ހެނދުނުގެ ނާސްތާގެ ގަޑި ޖެހެމުންދިޔަ އިރުވެސް، އެނދުން ބޯހިއްލާލަން ނުކެރިފައި އަހަންނަށް އޮވެވުނެވެ.\n"އަދިވެސް ހޭލެވޭ ވަރު ނުވަނީ ދޯ؟!...އަޒްކާގެ ސްޕޯޓްސްމީޓް ފެށޭ ދުވަސްކަމެއް ނޭނގޭތަ މިއީ؟!" ކޮޓަރީގެ ދޮރުގައި ބާރު ބާރަށް ތަޅައިގަންނަމުން ބޭރުން އިފާޝާގެ އަޑުއައެވެ. ހިތްވަރުކޮށްފައި އެނދުން ތެދުވެވޭތޯ އަހަރެން މަސައްކަތްކުރީމެވެ. ނަމަވެސް ބޮލުގައި ރިހޭލެއް ގަދަކަމުން ބޮލުގެ ނާރުތައް ބުރިބުރިވެގެން ދާފަދަ ތޫނު ވޭނެއް އަހަރެންގެ ބޮލުގައި އަޅަމުން ދިޔައީތީ އަހަންނަށް އިފާޝާއަށް އިޖާބައެއް ނުދެވުނެވެ.\n"މިޝްކާ؟!.." ދެވަނަ ފަހަރަށް ވެސް އިފާޝާ ގޮވާލިއަޑު އިވުނެވެ. ހިއްވަރުކޮށްފައި އެނދުން ތެދުވެގެންގޮސް އަހަރެން ކޮޓަރީގެ ދޮރު ހުޅުވާލީމެވެ.\n" ސާބަހޭ އަދިވެސް ދެލޯ ހުޅުވޭވަރު ނުވަނީ ދޯ؟! އަވަސްކޮށްގެން އާދޭ އަޒްކާ ރެޑީ ކުރަން.. މަންމަވެސް ކުއްލިއަކަށް އޮފީހަށް ދާންޖެހިގެން ހިނގައްޖެ!.." އަހަރެންގެ ހަށިގަނޑުގައި އަޅަމުންދިޔަވޭނާ މޫނު މަތީގެ ބަދަލުވެފައިވާ ކުލަވަރުން އަހަރެންގެ ތަހައްމަލްތައް އިފާޝާއަކަށް ދެނެއެއް ނުގަނެވުނެވެ. ނޫނީ ހަމަ ގަސްދުގައި އޭނާ ނޭނގޭ ކަމަށް ހެދުނީއެވެ.\n"ވަރަށް ގަދައަށް ބޮލުގަ ރިއްސާތީ މިއުޅޭނީ... ހީވަނީ ހުންއައިސްފަ ހުރިހެން... މިއަދު އަޒްކާ ރެޑީކޮށްލަދެވިދާނެތަ؟.." އުނދަގުލުން ލަސްލަހުން އަހަރެން އިފާޝާގެ ކިބައިން އެދުނީމެވެ. ބަދަލުގައި އަހަރެންގެ ފައިން ފެށިގެން ބޮލާ ހަމައަށް ނަޒަރު ހިންގާލަމުން އަހަރެން ބުނި އެއްޗަކާމެދު ޝައްކު އުފައްދާފަދަ ބެލުމަކުން އޭނާ އަހަންނާ ދިމާއަށް ބަލައިލިއެވެ.\n"ކޮންތަނެއް ބަލީ؟! ބަލިއްޔާ ބަލި ވައްތަރުވެސް ޖަހާނެއެއްނު؟! ގޭގަ މާމަ ކައިރީ ޖައްސާކަހަލަ ފޭކް ސްޓަންޓެއް ނުޖެއްސޭނެ މިގެއަކު!.. އެހެން ނޫނަސް މިގެއަށް އަޒްކާ ބަލަން ގެނައީ މަތަ؟!.." އިފާޝާގެ އަޑުގައިވަނީ ހަރުކަށިކަމެވެ. އެއީ ލޯތްބާއި އުޚުއްވަތްތެރި ކަމުގެ ގުޅުން ކެނޑި ކިލަނބުވެފައިވާ ބަސްމަގެކެވެ. ހަމަ އިހެކޭ އެއްފަދައިން އޭނާގެ އެ ކޮންމެ ޖުމްލައެއް އަހަރެންގެ ހިތަށް ތަދުކުރުވިއެވެ. އޭނާގެ އެ ހަރުކަށި ބަސްތަކަށް ދޭނެ ރައްދެއް ނޭނގުމުން އަހަންނަށް ހިމޭނުން ހުރެވުނެވެ. މޫނަށް ފޫހި ވައްތަރެއް ޖައްސާލަމުން އިފާޝާ އެތަނުން ދިޔައީއެވެ.\nއަހަރެންގޮސް އެނދުގައި ކުރުގެޅިލަމުން އޮށޯވެލީމެވެ. މަންމަގެ ހަނދާން އެންމެ ބޮޑަށް ވަނީ މިފަދަ ދަނޑިވަޅުތަކުގައެވެ. މަންމަ ހުރިނަމަ އަހަރެންގެ ހަށިގަނޑުގެ މިވޭންތައް ދެކެންވެސް ހިތަށް ކެތްނުވީހެވެ. ނޭނގިނަމަވެސް، މިފަދަ ޖަލެއްގައި އަހަރެން ހައްޔަރުވެފައި މި އޮންނަން ޖެހުނީ އަހަރެންގެ ހިތުގެ އެދުންތަކަކާ ހެދިއެވެ. މިގެއިން ނުކުންނަށް އަހަރެން ހަދާނީ ވެސް ކިހިނެތް ހެއްޔެވެ؟ ބުނާ ބަހާއި ޢަމަލު ދިމާވުމެއްނެތް އުޒުރުތަކެއް އަހަންނަށް ދެއްކިދާނެއެވެ. ނަމަވެސް އުއްމުގެ ހިތުުގެ އުންމީދުތަކާއި ބަދަހިކުރުވަން ގަސްދުކުރި ގުޅުން ވަނީ މުޅިން އެހެން މިސްރާބަކަށް ދަތުރު ފަށާފައިކަން އަހަރެން އުއްމު އަށް ބުނެދޭނީ ކިހިނެއް ހެއްޔެވެ؟\nއިރުކޮޅަކު، އެގޮތުގައި ވިސްނުންތަކެއްގެ ތެރެއަށް ސިކުނޑި ދޫކޮށްލައިގެން އޮއްވައި ކޮޓަރީގެ ދޮރުގައި މަޑު މަޑުން ޓަކިޖަހާލުމަށްފަހު، އަހަންނަށް އެއްޗެއް ނުބުނެވިގެން އުޅެނިކޮށް ކޮޓަރީގެ ދޮރު ހުޅުވިއްޖެއެވެ. ދޮރުމަތީގައި ހުރީ ކިނާންއެވެ. މަޑުމަޑުން އެނދުން ތެދުވެ އަހަރެން އެނދުގައި އިށީނދެލީމެވެ. ލަސް ފިޔަވަޅުތަކެއް އަޅަމުން ކިނާންއައިސް އަހަރެންގެ ކުރި މައްޗަށް ހުއްޓުނެވެ.\n"މިޝްކާ ހާދަ ހުންގަދައޭ... ބޭސްކައިފިންތަ؟!.." އަހަރެންގެ ނިތްކުރީގައި އަތް ޖައްސާލަމުން އަހަރެންގެ ކުރިމަތިން އެނދުގައި އޭނާ އިށީނދެލިއެވެ. އަދި އެނދުގައި އޮތް ހުދު ބާލީސް ހެޔޮވަރުކޮށްލަމުން އަހަރެންގެ ދެއަތުގެ މުލައްދަނޑީގައި ހިފައި އަހަރެން އެނދުމަތީގައި ބާވާލަމުން ކިނާން ކޮޅަށް ތެދުވެ ކޮޓަރިން ނިކުންނަން ހިނގައިގަތެވެ. ކުޑައިރުކޮޅެއް ފަހުން އޭނާ އެނބުރި އައިއިރު، އެއްއަތުގައި އޮރެންޖް ޖޫސްތައްޓެއް އިނެވެ. އަނެއް އަތުގައި އޮތީ ބޭސް ކާޑެކެވެ.\n"ވަރަށް ބޮޑަށް ސޮރީ..." ބޭސްގުޅަ ކާލުމަށްފަހު ޖޫސްތަށި ތުނބުގައި ޖެހުމާއެކު އޭނާ މަޑުމަޑުން ބުނެލިއެވެ. އަހަރެންގެ ބަލިވުމުގެ ހުރިހާ ޒިންމާއެއް ނަގައި ކުރެވުނު ކަންތަކާމެދު ހިތާމަ ކުރަމުންދިޔަކަމުގެ ކުލަވަރު އެ މޫނު މަތިން ފެންނަމުން ދިޔައެވެ.\n"ބަލިވާން ހުރިއްޔާ ބަލިވާނެ ކިތައްމެ ބަލައިގެން އުޅުނަސް..!" އޭނާގެ އެ އޯގާތެރިކަމާއި ލޯތްބަށް ދޭނެ އިތުރު ރައްދެއް ނޭނގުމުން މަޑުމަޑުން އަހަރެން ބުނެލީމެވެ. އެއިރުވެސް ކުށްވެރިއެއް ފަދައިން އަހަރެންގެ މޫނަށް ނަޒަރު ހުއްޓާލައިގެން އޭނަ އިނެވެ.\nބަލިވެ އުޅުމަށްފަހު އަހަންނަށް ހަމަނޭވާއެއް ލެވޭވަރުވީ ބަރާބަރު ތިންދުވަސް ފަހުންނެވެ. ވަގުތަކީ މެންދުރުގެ ކެއުމަށް ސުރައްޔާގެ ތިމާގެ ބަޔަކުވެސް އައިސް އުޅުނު ވަގުތެކެވެ. ގިނަ ދުވަސް ތަކަކަށްފަހު ތިމާގެކަމުގެ ގުޅުން ބަދަހިކުރަން ފުރުސަތު ލިބުނީތީ އޭނާގެ މެހެމާންދާރީއަށް ކުޑަވެސް އުނިކަމެއް އަޔަނުދީ ވޭތޯ ސުރައްޔާ ބެލިއެވެ. ކިނާން ފިޔަވައި އެ އާއިލާގެ ހުރިހާ މެންބަރުން އެތަނުގައިވިއެވެ. ކެއުން ތައްޔާރުވަންދެން ސިޓިންގ ރޫމުގައި އެންމެން ތިބިއިރު ތަފާތު އާއިލީ ވާހަކަތަކުން އެ މާހައުލު ދިޔައީ ހަލަބޮލިވަމުންނެވެ. އެމީހުންނާ ތަންކޮޅެއް ދުރުގައި ހުރިއިރު މި އާއިލާއަށް ނިސްބަތްނުވާ ބޭރު ހިލޭ މީހެއްކަމުގެ އިހްސާސް އަހަންނަށް ކުރެވެމުން ދިޔައެވެ.\nއެގޮތުގައި އަހަރެން ހުއްޓައި އުއްމުކުލްޘޫމާއެކު މެހެރުއާއި ޒޯޔާ އެގެއަށް ވަދެގެން އަންނާތީ ފެނުނެވެ. ޒޯޔާ އައިސް އަޒްކާ އުރާލަމުން އަތުގައި އޮތް ޗޮކްލެޓް އަޒްކާގެ މުށުތެރެއަށް ލައިދިނެވެ. އަޒްކާ އުފަލުން ޒޯޔާގެ ކޯތާފަތަށް ބޮސްދިނެވެ. މި މަންޒަރު ދެކެންތިބި ސުރައްޔާ އާއި މެހެރުގެ މޫނުމައްޗަށް ވެރިވި ހިނިތުންވުން އަހަރެން ދުށީމެވެ. އެމީހުން އިށީނދެ ތިބި ތަނުން ތެދުވަމުން ބަދިގެއާ ދިމާއަށް މިސްރާބު ޖެހުމަށްފަހު ސުރައްޔާގެ ލޮލުގައި އެވަގުތު އަހަރެން އަޅައިގަތުމުން، އޭނާ އައިސް އަހަރެންގެ ކުރި މައްޗަށް ހުއްޓިއްޖެއެވެ.\n"ކޮބާ އަހަރެން ކުރަން ބުނި ކަންތައް ކުރެވިއްޖެތަ؟..." ޒޯޔާއާ ދިމާއަށް ނަޒަރު ހުއްޓާލަމުން އަހަރެންގެ މޫނަށްވެސް ބެލުމެއްނެތި ސުރައްޔާ އެހިއެވެ. ޖަވާބުގައި އެއްވެސް އެއްޗެއް ނުބުނެވިގެން އުޅެނިކޮށް އަހަރެންގެ މޫނަށް ބަލައިލަމުން އެ ސުވާލު އޭނާ ތަކުރާރު ކުރިއެވެ. އަހަރެން ޖަވާބުގައި ބޯޖަހާލީމެވެ. ހަގީގަތުގައި އަހަރެން ހެދީ ދޮގެކެވެ. ޒޯޔާއާ މެދުގައި ކިނާންގެ އެއްވެސް ޝައުޤުވެރިކަމެއް ނެތްކަމުގައި އަހަރެން ބުނާނީ ކިހިނެތް ހެއްޔެވެ؟ ފަހަރުގައި އަހަރެންގެ އެ ދޮގު ކިނާންގެ ދިރިއުޅުން މުޅިން އައު މިސްރާބަކަށް ގެންގޮސްދީފާނެ ނޫންހެއްޔެވެ؟\nސުރައްޔާގެ ހިފެހެއްޓުމެއްނެތް ޝުކުރާއެކު ފުރަތަމަ ފަހަރަށް އަހަރެންގެ ގައިގައި އޭނަ ބައްދާލިއެވެ. އަހަރެންގެ ޤުރުބާނީގެ އަގު އޭނާ ވަޒަންކުރި ފުރަތަމަ ފަހަރަކީ އެއީއެވެ. އިތުރު އެއްޗެއް ނުބުނެވިގެން އުޅެނިކޮށް ކިނާން އައިސް އެމީހުންެ ތެރެއަށް ހުއްޓުނުތަން އަހަރެން ދުށީމެވެ.\nމެންދުރުގެ ކެއުމެއްގެ ބަދަލުގައި ގޭގެ މާހައުލު ބަދަލުވީ ކުޑަވަރެއްގެ ޕާޓީ އަކަށެވެ. އަހަރެން ދިން ޚަބަރާއެކު ސުރައްޔާގެ އުފާތަކުގެ ކޮޅެއްނެތެވެ. ކަރުކެހިލަމުން އެ އެންމެންގެ ކުރިއަށް ނުކުމެ އެންމެންގެ ސަމާލުކަން އޭނާ ހޯދިއެވެ.\n"މިއަދަކީ ވަރަށް އުފާވެރި ދުވަހެއް!... މިއީ..އަހަރެންގެ ކިނާންގެ ދިރިއުޅުން އަލުން އާބާދުވުމުގެ ފެށުން ފާހަގަކުރާ ދުވަސް... އުފަލާއެކު އިޢުލާން ކުރަން ކުރިއަށް އޮތީ ކިނާންއާ ޒޯޔާގެ ކާވެނި!..." ކިޔޭ ނުކިޔޭ އެއްޗެއްވެސް ނޭނގޭފަދަ ޖަޒުބާތީ އަސަރުތަކަކާއެކު ސުރައްޔާ ބުނެލިއެވެ. އޭނާގެ އެ ކޮންމެ ބުނުމަކާ އެކު އުފަލުން ފުރުނު ހިތްތަކެއް އެތަނުގައި ވިއެވެ. ހަމަ އެއާއެކު އެ އުފާވެރިކަމަށްވުރެ ބޮޑު މޮޅިވެރިކަމެއް ލިބުނު ދެ ހިތެއްވެސް އެތަނުގައި ވިއެވެ. އުއްމުކުލްޘޫމުގެ ނަފްސަށް ލިބުނު ސިހުމާއެކު އޭނާގެ ދެފައިން ވާގި ދޫވި ކަހަލައެވެ. --ނުނިމޭ--\nދިގު ވާހަކަ ހިތުލޯބި ހިތާ ވަކިވާނޭހޭ


މާލެއަތޮޅު ގާފަރު ކައުންސިލްގެ އިދާރާ\nސެކިއުރިޓީ ބަލަހައްޓާދޭނެ ފަރާތެއް ހޯދަން ބޭނުންވެއްޖެއެވެ.\nކ.ގާފަރު، ދިވެހިރާއްޖެ ނަމްބަރ:331/331/2019/56(IUL)\n1 އަހަރު ދުވަހުގެ މުއްދަތަށް، މި އިދާރާގެ ސެކިއުރިޓީ ބަލަހައްޓާދޭނެ ފަރާތެއް ހޯދަން ބޭނުންވެގެން މިކައުންސިލުން ކުރި ނަމްބަރ: (IUL)331/331/2019/55 އިޢުލާން އާއި ގުޅިގެން، އަންދާސީ ހިސާބު ހުށަހެޅުއްވުމަށް އެކަށީގެންވާ ޢަދަދަށް ބޭފުޅުން ވަޑައިގެންފައިނުވާތީ، އެއިޢުލާން ބާޠިލްކޮށް އަލުން އިޢުލާން ކުރަމެވެ.\nމި ބީލަން ހުޅުވާލެވިފައިވަނީ، ވިޔަފާރި ރަޖިސްޓަރީކުރުމުގެ ޤާނޫނު (ޤާނޫނު ނަންބަރު: 2014/18) ގެ ދަށުން ވިޔަފާރި ރަޖިސްޓަރީ ކުރެވިފައިވާ ފަރާތްތަކަށާއި، އަމިއްލަ ފަރުދުންގެ ވިޔަފާރީގެ ޤާނޫނު (ޤާނޫނު ނަންބަރު: 2014/19) ގެ ދަށުން ވިޔަފާރި ރަޖިސްޓަރީ ކުރެވިފައިވާ ފަރާތްތަކަށެވެ.\nމިމަސައްކަތާއި ގުޅޭގޮތުން މަޢުލޫމާތު ސާފުކޮށްދިނުން އޮންނާނީ 2019 ޑިސެމްބަރ 11 ވަނަ ދުވަހުގެ ހެނދުނު 11:00 ގައި މިކައުންސިލްގެ އިދާރާގައެވެ. އަންދާސީ ހިސާބު ބަލައިގަތުމަށް ހަމަޖެހިފައިވަނީ 2019 ޑިސެމްބަރ 19 ވަނަ ދުވަހުގެ 11:00 ގައި މިކައުންސިލްގެ އިދާރާގައެވެ.\nވީމާ، މިމަސައްކަތް ކޮށްދިނުމަށް ޝަޢުޤްވެރިވެ ވަޑައިގަންނަވާ ފަރާތްތަކުން މަތީގައި ދެންނެވިފައިވާ ގަޑިއަށް މިކައުންސިލްގެ އިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ.\nސުންގަޑި: 19 ޑިސެންބަރު 2019 1100


ގުއަންޓަނާމޯބޭ ޖަލުން މުސްލިމް ދެ އަޚުން ގެނައުމަށް ސަރުކާރުން ނިންމީ ޤައުމީ ސަލާމަތަށް އެކަމުން އެއްވެސް ނުރައްކަލެއް ނެތްކަން ޔަޤީންވެ ވަޑައިގަތުމުން ކަމަށް ރައީސް ވިދާޅުވެއްޖެ – Maldivian Democratic Party\nގުއަންޓަނާމޯބޭ ޖަލުން މުސްލިމް ދެ އަޚުން ގެނައުމަށް ސަރުކާރުން ނިންމީ ޤައުމީ ސަލާމަތަށް އެކަމުން އެއްވެސް ނުރައްކަލެއް ނެތްކަން ޔަޤީންވެ ވަޑައިގަތުމުން ކަމަށް ރައީސް ވިދާޅުވެއްޖެ\nގުއަންޓަނާމޯބޭ ޖަލުން ކުށޭއްނެތް މުސްލިމް ދެ އަޚަކު ގެނައުމަށް ދިވެހި ސަރުކާރުން ނިންމާފައިވަނީ އެކަމުގެ ސަބަބުން ޤައުމީ ސަލާމަތަށް އެއްވެސް ނުރައްކަލެއް ނެތްކަން ޔަޤީންވެ ވަޑައިގަތުމުން ކަމުގައި ރައީސުލްޖުމްހޫރިއްޔާ މުޙައްމަދު ނަޝީދު ވިދާޅުވެއްޖެއެވެ.ރައީސް މިގޮތަށް ވިދާޅުވީ މިއަދު ހެނދުނު އެމަނިކުފާނު ދެއްވި ރޭޑިއޯ ޚިޠާބުގައެވެ.\nރައީސުލްޖުމްހޫރިއްޔާ ވިދާޅުވިގޮތުގައި، ސަރުކާރުން މިކަން ކުރައްވަމުން މިގެންދަވަނީ، އެއްވެސް ހާލެއްގައި ކަމެއް ފޮރުވުމަކަށް ނޫނެވެ. ފޮރުވިފައިވާ އެހެން އެޖެންޑާއެއް ހިންގެވުމަކަށްވެސް ނޫނެވެ. ރައީސް ވިދާޅުވީ މިކަމާ ގުޅޭގޮތުން ރައްޔިތުންގެ މަޖިލީހުގެ ޤައުމީ ސަލާމަތާބެހޭ ކޮމިޓން ބަލަން ބޭނުންވާ ކަންކަން ބެލޭނޭ މަގު އިރާދަކުރެއްވިއްޔާ ސަރުކާރުން ވެވަޑައިގެންނެވި އެންމެ ފުރިހަމައަކަށް ފަހިކޮށްދެއްވާނެ ކަމަށެވެ. އެހެންނަމަވެސް، މިވަގުތު މިކަން މި ކުރައްވަނީ،\nދިވެހިރާއްޖޭގެ ޚާރިޖީ ސިޔާސަތަށްވެސް، ރާއްޖޭގެ ހައިބަތަށްވެސް، އެހެން ހާލުގައި ޖެހިފައިވާ މީހުންނާ ގުޅޭގޮތުން ދިވެހިން ދެކޭގޮތް ރަމްޒުކޮށްދޭ ކަމެއްގެ ގޮތުގައިވެސް ފެނިވަޑައިގަންނަވާތީއާއި، ދައުލަތަށް، ސަރުކާރަށް އިތުރު ޚަރަދެއް މިކަމުގައި އުފުއްލަވަން ޖެހިވަޑައިނުގަންނަވާނެކަމުގެ ޔަގީންކަން އޮތީތީ ކަމުގައި ވިދާޅުވިއެވެ.\nގުއަންޓަނާމޭބޯ ޖަލުން ރާއްޖެއަށް ގެނައުމަށް ހަމަޖެހިފައިވާ މުސްލިމް އަޚުންނަކީ އެއްވެސް ކުށެއްގެ ރެކޯޑު އޮތްބައެއް ނޫނެވެ. އަދި ސަރުކާރުގެ މި ނިންމުމަށް އިދކޮޅު ފަރާތްތަކުން ދެކޮޅު ހަދަމުން ދިޔަ ނަމަވެސް ބައެއް އާންމު ޚިޔާލު ހޯދުންތަކުން ރައްޔިތުންގެ ގިނަބައެއްގެ ތާޢީދު މިކަމަށް އޮތްކަމަށް ވަނީ ފާހަގަކުރެވިފައެވެ.


Faris jaluga 10 mas, azum guduvaeh nuleveyne: Idhikolhu | Mihaaru\nއަޑުއެހުމަކަށް ފާރިސް ކޯޓަށް ވައްދަނީ. އޭނާއާ ދެކޮޅަށް ދައުލަތުން ތިން ދައުވާއެއް ކުރާއިރު، އެ މައްސަލަތައް ކޯޓުގައި ދަނީ ހިނގަމުން. --މިހާރު ފޮޓޯ/ހުސައިން ވަހީދު\nފާރިސް ޖަލުގައި 10 މަސް، އަޒުމް ގުޑުވައެއްނުލެވޭނެ: އިދިކޮޅު\n21 މެއި 2018 - 11:146comments\nރިޝްވަތު ދިނުމުގެ ތުހުމަތުގައި މިދިޔަ އަހަރުން ފެށިގެން ހައްޔަރުކޮށްގެން ގެންގުޅުމަށް ފަހު، ގާނޫނާ ހިލާފަށް ސަރުކާރު ވައްޓާލަން އުޅުމުގެ ތުހުމަތުގައި، މި އަހަރުގެ ފެބްރުއަރީ މަހުގެ ތެރޭގައި ހައްޔަރުކުރި ފާރިސްއާ ދެކޮޅަށް ދައުލަތުން ތިން ދައުވާއެއް ކުރެ އެވެ. އެއީ ޝަހްސު އޮޅުވައިލުމުގެ ދައުވާ އާއި ރައްޔިތުންގެ މަޖިލީހުގެ މެމްބަރުންނަށް ރިޝްވަތު ދިނުމުގެ ދައުވާ އާއި މިދިޔަ ފެބްރުއަރީ 1 ގައި ސުޕްރީމް ކޯޓުން ނެރުނު އަމުރާ ގުޅިގެން ސަރުކާރު ވައްޓާލަން އުޅުނު ކަމަށް ބުނެ ކުރާ ޓެރަރިޒަމްގެ ދައުވާ އެވެ.\nއިދިކޮޅު ޕާޓީތަކުން ނެރުނު ބަޔާނެއްގައި ބުނީ ފާރިސް ޖަލުގައި ހުންނަން ޖެހިވަޑައިގަންނަވާ ހަމައެކަނި ސަބަބަކީ ސަރުކާރުގައި ތިބި ބަޔަކު ސިޔާސީ މަގްސަދެއް ހާސިލް ކުރުން ކަމަށެވެ. ރިޝްވަތު ދިން ކަމުގެ ތުހުމަތުގައި ފާރިސް ފުރަތަމަ ހައްޔަރު ކުރީ 18 ޖުލައި 2017 ގަ އެވެ.\nފާރިސް އަށް އެ ތުހުމަތު ކުރީ، މަޖިލީހުގެ މަސައްކަތްތައް އެންމެ އެދެވޭ ގޮތުގައި ނުހިނގާ ކަމަށް ގަބޫލު ކުރެވިގެން ދިއުމުން އެ ކަންކަން ރަނގަޅު ކުރުމުގެ މަގްސަދުގައި މަޖިލީހުގައި ހިމެނޭ ޕާޓީތަކާ އަމިއްލަ މެމްބަރުންނާއެކު ފެށި އިސްލާހީ މަސައްކަތުގެ ތެރެއިން ކަމަށް އެ ބަޔާނުގައިވެ އެވެ.\nބަޔާނުގައި ބުނި ގޮތުގައި ރިޝްވަތު ދިން ކަމަށް ފާރިސަށް ތުހުމަތު ކުރެވޭ މައްސަލަ އާހިރުގައި ވެގެން ދިޔައީ ބައެއް މެމްބަރުން ފާހަގަ ކުރާ ފަދަ އިން އަސްލެއް ނެތް ކަމަކަށެވެ.\n"އެ މެމްބަރަކަށް ފާރިސް ރިޝްވަތު ދިން ކަމަށް ބުނާ މެމްބަރު، ޝަރީއަތުގެ މަޖިލީހަށް ހާޒިރުވެ، ވުޟޫ މަތީގައި ހުރެ މާތް ﷲ ގެ ކަލާމްފުޅުގައި އަތްލުމަށް ފަހު ކުޅަ ހުވާގެ މަތީގައި ދިން ހެކި ބަހުގައި މުތުލަގަށް ބުނެފައިވަނީ، ފާރިސް އޭނާ އަށް އެއްވެސް ރިޝްވަތެއް ދީފައިނުވާ ކަމަށެވެ،" ބަޔާނުގައިވެ އެވެ.\n"މަޖިލީހުގެ ރައީސްގެ އިތުބާރު ނެތް ކަމަށް ހުށަހެޅުމަށް ތައްޔާރު ކުރި ޕެޓިޝަންގައި ސޮއިކުރީ އަމިއްލަ އަށް ފެނިގެން ކަންކަން އިސްލާހުކުރުމަށް ކަމުގަ އެވެ. މައްސަލަ ސާބިތުވާނެ އިތުރު އެއްވެސް ގޮތެއް ނެތެވެ،"\nބަޔާނުގައި ބުނި ގޮތުގައި މަޖިލީހުގެ އެ މެމްބަރުގެ ވާހަކަތަކުން ހާމަވި ކަމަކީ ފާރިސް ބަންދު ކުރީ އެއްވެސް އަސާސެއް އަދި ހަގީގަތެއް ނެތް ކަމެއްގެ މައްޗަށް ބިނާކޮށް ކަމެވެ. އަދި ފާރިސްގެ މައްސަލަ ތަހުގީގު ކުރި މީހުން ދޮގު ހެއްކާއި ބަޔާންތައް ތައްޔާރުކޮށްފައިވާ ކަން ހާމަވެފައިވާ ކަމަށް ބަޔާނުގައިވެ އެވެ. މިކަމުގައި ޒިންމާވާ މީހުން އިންސާފުގެ ކުރިމައްޗަށް ގެންނާނެ ކަމަށް ބަޔާނުގައިވެ އެވެ.\nއިދިކޮޅު ބަޔާނުގައި ބުނި ގޮތުގައި މިއަދު ފެނިގެން މިދަނީ ދިވެހި ދައުލަތުގެ ހުރިހާ ބާރުތަކެއް ވަކި މީހެއްގެ މުށުތެރެ އަށް ލައިގެން ގައުމު ސުންނާފަތި ކުރަމުންދާ މަންޒަރެވެ. ގައުމުގެ އެންމެ މުހިއްމު ބާރު ކަމުގައިވާ އަދުލު އިންސާފު ގާއިމު ކުރުމުގެ ބާރު އޮތީ ކަސްތޮޅު އަޅުވާފައި ކަމަށް ބަޔާނުގައިވެ އެވެ.\nގުޅިފައިވާ ޕާޓީތަކުން ވަނީ ފާރިސް މައުމޫނާއި ސިޔާސީ ހައްޔަރީންނަށް ކުރާ އަނިޔާ ހުއްޓާލައި ހުރިހާ އެންމެން ދޫކޮށްލުމަށް ގޮވާލައިފަ އެވެ. އަދި އިސްލާހީ މަސައްކަތް ނިމިގެން ދާނީ ދިވެހިން އަޅުވެތިކަމުން ސަލާމަތްކޮށް އަމާން އައްސޭރިއަކަށް ގެންދިއުމަށް ފަހު ކަމަށް ބަޔާނުގައިވެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ކުށްކުރުން ޕޮލިސް ކްރިމިނަލް ކޯޓް އިދިކޮޅު ފަރާތްތައް މަޖިލީހުގެ މެމްބަރުން މާފުށީ ޖަލު ރިޝްވަތު ފާރިސް މައުމޫން


Haalathah Ahnna Badhalu Thakaai Gulhey Gothun Vazeerunge Majileehugai Mashvaraa Koffi | Hathaavees\nހާލަތަށް އަންނަ ބަދަލުތަކާއި ގުޅޭ ގޮތުން ވަޒީރުންގެ މަޖިލީހުގައި މަޝްވަރާކޮށްފި\nރާއްޖޭގައި ކޮވިޑް19 ރޯގާގެ ހާލަތަށް އަންނަ ބަދަލާއެކު ހަމަޖައްސަންޖެހޭ އިންތިޒާމުތަކާ ބެހޭ ގޮތުން ވަޒީރުންގެ މަޖިލީހުގައި މިއަދު މަޝްވަރާކުރައްވައިފިއެވެ.\nމިކަމާ ގުޅޭގޮތުން މަޝްވަރާ ކުރެއްވީ މިއަދު ބޭއްވި ވަޒީރުންގެ މަޖިލީހުގެ ބައްދަލުވުމުގައެވެ.\nއެގޮތުން މި ބައްދަލުވުމުގައި ވަނީ ކޮވިޑް19 އާ ގުޅޭގޮތުން ސަރުކާރުން މިހާތަނަށް އަޅުއްވާފައިވާ ފިޔަވަޅުތަކާއި، މިހާރުގެ ޙާލަތާ ގުޅޭ އެންމެ ފަހުގެ މަޢުލޫމާތު ވަޒީރުންގެ މަޖިލީހާއި ޙިއްޞާކުރައްވައިފިއެވެ.\nއަދި މި ރޯގާއާ ގުޅިގެން މިހާރު އަޅުއްވާފައިވާ ފިޔަވަޅުތަކާއި، ރޯގާގެ ޙާލަތަށް އަންނަ ބަދަލާ ގުޅިގެން އިތުރަށް ހަމަޖައްސަންޖެހޭ އެކިއެކި އިންތިޒާމުތަކާ ބެހޭގޮތުން ވެސް މަޝްވަރާކުރައްވާފައެވެ.\nމާލެ ސަރަހައްދުގައި އިއުލާންކޮށްފައިވާ ލޮކްޑައުނަށް ބޮޑެތި ލުއިތަކެއް ދިނުމާއެކު ބައްޔަށް ޕޮޒިޓިވްވާ މީހުންގެ އަދަދު ވަނީ އިތުރުވާން ފަށާފައެވެ. އެގޮތުން އިއްޔެ އެކަނި ވެސް 33 މީހުން ޕޮޒިޓިވް ވެފައިވާއިރު، 23 މީހުންނަކީ ދިވެހިންނެވެ.\nބައްޔަށް ޕޮޒިޓިވްވާ މީހުންގެ އަދަދު އިތުރުވަމުންދާތީ އެޗްޕީއޭ އިން ވަނީ މި ހާލަތުގައި 30 މީހުންނަށް ވުރެ ގިނަ މީހުން ތަންތަނަށް އެއް ނުވުމަށް އިލްތިމާސްކޮށްފައެވެ.\nއަދި ކޮންމެހެން މީހުން ހާޒިރުވެގެން ބާއްވަން ޖެހޭ ބައްދަލުވުންތައް ފިޔަވައި، އޮފީސް މަސައްކަތާގުޅޭ ބައްދަލުވުންތައް އޮންލައިންކޮށް ބޭއްވުމަށާއި، 30 މީހުންނަށް ވުރެ މަދުން މީހުން ބައިވެރިވާ ބައްދަލުވުންތައް ވެސް ކޮންމެހެން ބާއްވަންޖެހޭ ހާލަތުގައި މެނުވީ ނުބޭއްވުމަށް ވަނީ އަންގާފައެވެ.\nPrevious މަހްލޫފާއި އަމީނުގެ އިތުބާރު ނެތް ކަމުގެ މައްސަލަ ވައްދަން މަސައްކަތް ކުރަނީ\nNext މަޖިލީހުގައި ރެސްޓޯރެންޓަކާއި ޖިމެއް ހިންގާނެ ބަޔަކު ހޯދުމަށް ފުރުސަތު ހުޅުވާލައިފި


”މީޑިއާގެ ސުލޫކީ މިންގަނޑަށް އަހުލުވެރިކުރުމުގެ ވަރކްޝޮޕް“ މިއަދު ފަށައިފި – DhiDaily\n”މީޑިއާގެ ސުލޫކީ މިންގަނޑަށް އަހުލުވެރިކުރުމުގެ ވަރކްޝޮޕް“ މިއަދު ފަށައިފި\n”މީޑިއާގެ ސުލޫކީ މިންގަނޑަށް އަހުލުވެރިކުރުމުގެ ވަރކްޝޮޕް“ މިއަދު ފަށައިފިއެވެ.\nމި ވަރކްޝޮޕަކީ މޯލްޑިވްސް ބްރޯޑްކާސްޓިންގ ކޮމިޝަނާއި ދިވެހިރާއްޖޭގެ އިސްލާމީ ޔުނިވަރސިޓީ ގުޅިގެން ބާއްވާ ވަރކްޝޮޕެކެވެ.\nމޯލްޑިވްސް ބްރޯޑްކާސްޓިންގ ކޮމިޝަނާއި އިސްލާމީ ޔުނިވަރސިޓީ ގުޅިގެން މަސައްކަތްކުރުމުގެ ގޮތުން ހުސްވި ސެޕްޓެމްބަރު 24 ގައި ސޮއިކޮށްފައިވާ ފަހުމުނާމާގެ ދަށުން ބާއްވާ ފުރަތަމަ މި ވަރކްޝޮޕަކީ މީޑިއާތަކުގެ އެޑިޓަރ ލެވެލް ފަރާތްތަކަށާއި ނިއުސް ރޫމްގެ ނޫސްވެރިންނަށް އަމާޒުކޮށް ބާއްވާ ވަރކްޝޮޕެކެވެ.\nމި ވަރކްޝޮޕްގެ މަޤުސަދަކީ ނޫސްވެރިކަމާއި ޚިޔާލުފާޅުކުރުމުގެ މިނިވަންކަމުގެ ތެރެއިން ބްރޯޑްކާސްޓްކުރުމުގެ ސުލޫކީ މިންގަނޑާއި އުސޫލުތައް ދަމަހައްޓައި ދިވެހި މީޑިއާގެ ވެށްޓަކީ ސުލޫކީ މިންގަނޑު ހިފަހައްޓައި އިސްލާމީ ހަމަތަކަށް އިޙުތިރާމުކުރާ ވެށްޓެއްގެ ގޮތުގައި ބައްޓަންކުރުންކަމަށް ބްރޯޑް ކޮމްއިން ބުނެއެވެ.\nމި ވަރކްޝޮޕްގައި ހިމެނޭ ބައިތަކަކީ ހެޔޮ ވެރިކަމާއި އިންސާނީ ހައްޤުތައް ހިމާޔަތްކުރުމުގައި މީޑިއާގެ ދައުރާއި ބްރޯޑްކާސްޓް ކުރުމުގެ ސުލޫކީ މިންގަނޑާއި ޢަމަލުކުރަންވީ ގައިޑްލައިންތަކާއި އިސްލާމީ ނަޒަރުން މަސައްކަތު އަޚްލާޤުގެ ޢާންމު ސިފަތަކާއިޚަބަރު ފެތުރުމުގައި އިސްލާމީ މިންގަނޑުތައްކަމަށް ވެސް ބްރޯޑް ކޮމް އިން ވަނީ ބުނެފައެވެ.\nމިއަދުން ފެށިގެން މި މަހުގެ 04 ވަނަ ދުވަހުގެ ނިޔަލަށް ކުރިއަށްގެންދާ މި ވަރކްޝޮޕްގައި ސެޝަންތައް ނަންގަވައިދެއްވާނީ އިސްލާމީ ޔުނިވަރސިޓީއާއި ޖެންޑަރ މިނިސްޓްރީގެ ފަރާތުންނާއި ނޫސްވެރިކަމުގެ ދާއިރާގެ ފަންނީ ބައެއް ބޭފުޅުންގެ އިތުރުން ބްރޯޑް ކޮމްގެ މެންބަރުންކަމަށް އެ ކޮމިޝަނުން ބުނެއެވެ.\nފެލިދޫ ދަރިވަރުންނަށް މަޢުލޫމާތު ދިނުމުގެ ސެޝަނެއް ފުލުހުން ކުރިއަށް ގެންގޮސްފި\nއެމްޑީޕީގެ ކެމްޕެއިން ރަސްމީކޮށް އިފްތިތާހުކުރުން މިރޭ\nއަތުލައިގަތް ބޯޓުގައި 08 މީހުން، ބޯޓު ކުޅުދުށްފުށީ ބަނދަރަށް ވައްދައިފި\nފުވައްމުލަކު ސިޓީ: ކޮވިޑު ޖެހުނު 17 މީހުން ރަނގަޅުވެއްޖެ


Kureege Memberunah Ithuru inaayai dhinumah Islaahu husha alhaifi\nރައްޔިތުންގެ މަޖިލިހުގެ ކުރީގެ މެމްބަރުންނަށް އިތުރު އިނާޔަތްތައް ދިނުމަށް އިމްތިޔާޒުތަކާއި، ބާރުތަކުގެ ގާނޫނަށް އިސްލާހު ގެނައުމަށް ބިލްތަކެއް މަޖިލީހަށް ހުށައަޅައިފި އެވެ.\nއެގޮތުން ޑިޕްލޮމެޓިކް ޕާސްޕޯޓާއި ވީއައިޕީގެ ހިދުމަތާއި އާއިލާތަކަށް ހެލްތު އިންޝުއަރެންސް ލިބޭނެ ގޮތަށް އިސްލާހު ހުށައަޅުއްވާފައި ވެއެވެ.\nއިސްލާހު ގެނައުމަށް ތިން ބިލެއް ހުށަހެޅުއްވީ އެންމެ ފަހުން ބޭއްވި އިންތިހާބުގައި ނާކާމިޔާބުވެވަޑައިގެންނެވި ދިއްދޫ ދާއިރާގެ ޖުމްހޫރީ ޕާޓީގެ މެމްބަރު އަބްދުއްލަތީފް މުހައްމަދާއި ތިމަރަފުށީ ދާއިރާގެ އެމްޑީޕީގެ މެމްބަރު މުހައްމަދު މުސްތަފާ އެވެ.\nމެމްބަރުންނަށް ގާނޫނުން މިހާރު ލިބިދެނީ ރައްޔިތުން އިންތިހާބު ކުރާ އެހެން މަގާމުތަކުގައި ތިއްބަވާ ބޭފުޅުންނަށް ވުރެ މަދު އިނާޔަތަކަށް ވާތީ އެކަމަށް ހައްލު ހޯއްދެވުމަކީ ބިލްގެ މަގްސަދެއް ކަމަށް މަޖިލިހުގެ މިއަދުގެ ޖަލްސާގައި ފުރަތަމަ ކިއުން އިއްވި ބިލްގައިވެ އެވެ.\nއެގޮތުން ބިލް ހުށަހެޅީ ރައްޔިތުން އިންތިހާބުކޮށްގެން ދައުލަތަށް އެތަކެއް ހިދުމަތް ކޮށްފައިވާ ބޭފުޅުންނަށް ކަމަށް ވާތީ ޝަރަފުވެރިކަމާއި އަބުރުވެރިކަމާ އެކު އެބޭފުޅުންނަށް ދިވެހި މުޖުތަމައުގައި އުޅުއްވުމުގެ ފުރުސަތު ލިބިދިނުމަށް ކަމަށް މުސްތަފާ ހުށަހެޅުއްވި ބިލްގައިވެ އެވެ.\nމަޖިލިހުގެ ކޮންމެ މެމްބަރަކަށް ޑިޕްލޮމެޓިކް ޕާސްޕޯޓު ހަމަޖައްސަން ވާނެ ކަމަށް ބިލްގައި ބުނެފައިވާ އިރު އެ ޕާސްޕޯޓު ހެދުމުގެ ހުރިހާ ހަރަދެއް ހަމަޖައްސަން ވާނީ އެ މެމްބަރަކު އަމިއްލަ އަށް ކަމަށް ބިލްގައިވެ އެވެ.\nގާނޫނުގައި މިހާރު އޮންނަ ގޮތުން މެމްބަރުންނަށް ލިބިވަޑައިގަންނަވާނީ އޮފިޝަލް ޕާސްޕޯޓެކެވެ. އެކަމަކު މަޖިލިހުގެ ރައީސްކަން ކުރެއްވި ބޭފުޅުންނަށް ޑިޕްލޮމެޓިކް ޕާސްޕޯޓި ލިބިވަޑައިގަންނަވަ އެވެ.\nމަޖިލިހުގެ މެމްބަރުން ބޭނުންވާ ނަމަ ހެލްތު އިންޝުއަރެންސް ސްކީމަށް ފިރިމީހާ ނުވަތަ އަނބިމީހާ އަދި އުމުރުން 18 އަހަރު ނުވާ އުފަން ކުދިން ބައިވެރިކުރަން ވާނެ ކަމަށާއި އަދި އެ މީހުން ބައިވެރިކުރާ ނަމަ އިންޝުއަރެންސް ޕްރިމިއަމް ދައްކާނީ އެމީހަކު އަމިއްލަ އަށް ކަމަށް ލަތީފް ހުށައެޅި އިސްލާހުގައި ވެއެވެ.\nމަޖިލިހުގެ އިމްތިޔާޒުތަކާއި ބާރުތަކުގެ ގާނޫނުގައި މެމްބަރުކަން ކުރައްވާފައި ތިއްބެވި ބޭފުޅުންނަށް މިހާރު ވެސް އިނާޔަތްތަކެއް ލިބިވަޑައިގަންނަވަ އެވެ. އެގޮތުން އެއް ދައުރު ފުރިހަމަ ކުރައްވާފައި ތިއްބެވި ބޭފުޅުން މެމްބަރަކަށް ހުރި އިރު ލިބެ މުސާރައިގެ 30 ޕަސެންޓް ލިބެން ޖެހޭނެ ކަމަށް އެ ގާނޫނުގައި ވަނީ ބުނެފަ އެވެ. އެއީ މަހަކު ގާތްގަނޑަކަށް 25،000ރ އެވެ.\nދެ ދައުރު ފުރިހަމަ ކުރައްވާފައިވާ ބޭފުޅަކަށް އެ ބޭފުޅަކު މެމްބަރަކަށް ހުންނެވި އިރު ލިބިވަޑައިގެންނެވި މުސާރައިގެ 45 ޕަސެންޓު ލިބޭނެ ކަމަށް އިމްތިޔާޒު ގާނޫނުގައި ވަނީ ބުނެފަ އެވެ. އެއީ މަހަކު 38،000ރ އެވެ.


Minister Maria Aniyaagai, Mamma Endhumathi Koffa, Ekuveriyaa ICU Gai\nމިނިސްޓަރު މާރިޔާ އަނިޔާގައި، މަންމަ އެދުމަތިކޮށްފައި، އެކުވެރިޔާ އައިސީޔޫގައި\n23 ޖެނުއަރީ 2021\nޑިފެންސް މިނިސްޓަރު މާރިޔާ އަހުމަދު ދީދީ: ފޮޓޯ / ހަތާވީސް އޮންލައިން\nޑިފެންސް މިނިސްޓަރު މާރިޔާ އަހުމަދު ދީދީ އަށް މި ދުވަސްކޮޅަކީ އެންމެ އުފާވެރި ދުވަސްކޮޅަކަށް ނުވެދާނެއެވެ. ސަބަބަކީ އެކަމަނާ ވެސް ހިމެނޭހެން އެކަމަނާއާ ގާތް ބަޔަކު އާލާސްކަންފުޅާ އުޅުއްވާތީއެވެ.\nމިނިސްޓަރު މާރިޔާ އުޅުއްވަނީ އެކަމަނާގެ އަތްޕުޅުގައި ޕްލާސްޓަރު އަޅުއްވައިގެންނެވެ. އެކަމަނާ އަތްޕުޅުގައި ޕްލާސްޓަރު އެޅުއްވި ދުވަހު ކުރެއްވި ޓްވީޓެއްގައި ވިދާޅުވީ އަތުގެ ކަށިގަނޑަށް ލިބުމުން އައިޖީއެމްއެޗް އިން ފަރުވާ ހޯއްދެވި ކަމަށެވެ. ނަމަވެސް އަތްޕުޅަށްވީ ގޮތެއް އެކަަނާ ސާފުކޮށް ނުދެއްވައެވެ.\nމިނިސްޓަރު މާރިޔާ އެކަމަނާ އަށް މި ދުވަސްކޮޅަކީ އެހާ އުފާވެރި ދުވަސްތަކެއް ނޫންކަން ދޭހަވާ ފަދަ މޭރުމަކުން އެކަމަނާގެ ފޭސްބުކްގައި ޕޯސްޓެއް މިއަދު ކުރައްވާފައެވެ. ވިދާޅުވީ އެކަމަނާގެ އަތްޕުޅަށް ގެއްލުންވި ވާހަކައެވެ. އަދި ދެވަނަ އަށް ވިދާޅުވީ ޗީފް އޮފް ޑިފެންސް ފޯސް ޝަމާލް ކޮވިޑަށް ޕޮޒިޓިވްވި ވާހަކައެވެ. އެއަށްފަހު ވިދާޅުވީ އެކަމަނާގެ މަންމާފުޅު އާލާސްކަމާއި އުޅުއްވާ ވާހަކައެވެ.\nމި ހުރިހާ ހިތާމަތަކުގެ މައްޗަށް އިތުރު ހިތާމައެއް އެކަމަނާ އަށް ލިބިވަޑައިގެންނެވި ކަމަށް ފޭސްބުކް ޕޯސްޓުން ދޭހަވަނީ އެކަމަނާގެ ގާތް ރަހުމަތްތެރިއެއް ކަމަށްވާ ޝަރަފިއްޔާގެ ހާލު ދެރަވެ އައިސީޔޫގައި ފަރުވާ ދެމުންދާ ދިއުމެވެ.\nމިނިސްޓަރު މާރިޔާ ވިދާޅުވީ ޗީފް އޮފް ޑިފެންސް ކޮވިޑް ބަލިން ރަނގަޅުވެފައިވާ ކަމަށެވެ. އަދި އެކަމަނާގެ މަންމާފުޅުގެ ބައްޔަކީ ކޮވިޑް ނޫން ކަމަށާއި ނަމަވެސް އުޅުއްވަނީ ކުޑަކޮށް ބަލިކޮށް ކަމަށް ވިދާޅުވިއެވެ. ނަމަވެސް މިހާރު މަންމާފުޅުގެ ހާލުކޮޅުވެސް މަޑުމަޑުން ރަނގަޅުވަމުން އަންނަ ކަމަށް ވިދާޅުވިއެވެ. ޕޯސްޓު ނިންމާލައްވަމުން އެކަމަނާ ވިދާޅުވީ ކަން އެހެންވި ނަމަވެސް އަންހެނުން ކުރަން ޖެހޭ މަސައްކަތް ކުރަން ޖެހޭނެ ކަމަށެވެ. އަދި ހެޔޮ ދުއާ ކޮށްދެއްވި ފަރާތްތަކަށް ޝުކުރު ދަންނަވާ ކަމަށެވެ.\nމިނިސްޓަރު މާރިޔާ މިފަދައިން ވިދާޅުވިއިރު ރޭ ސޯޝަލް މީޑިއާގައި ދައުރުވި މިނިސްޓަރު މާރިޔާގެ ފޮޓޯއަށް ގިނަބަޔަކު އަންނަނީ ތައުރީފު ކުރައްވަމުންނެވެ. އެ ފޮޓޯގައި އެކަމަނާ ފެނިވަޑައިގަންނަވަނީ އަތްޕުޅުގައި ޕްލާސްޓަރު އަޅާފައި އޮތް އިރުވެސް ކުރަން ޖެހިވަޑައިގެންފައިވާ މަސައްކަތްޕުޅުތައް ނިންމުމަށް މަސައްކަތް ކުރައްވަމުން ގެންދަވާ މަންޒަރެވެ. އެކަމަނާ ގެންދެވީ ސިފައިންނަށް ދޭން ނިންމާފައިވާ ޕްރޮމޯޝަން ސިޓީތަކުގައި ސޮއި ކުރައްވަމުންނެވެ.


މި ކުންފުނީގެ މި ދަންނަވާ ތަކެތި ސިޓީލާ ނީލަމުގައި ވިއްކާލަން ކުރެވުނު 32/2020-R އިޢުލާން ނަންބަރާ ގުޅިގެން އެކަށީގެންވާ ތަރުހީބެއް ލިބިފައިނުވާތީ އެއިޢުލާން ބާތިލްކޮށް އަލުން ނީލަން ކިޔުމަށް ފުރުސަތު ހުޅުވާލެވިފައިވާކަމުގައި ދަންނަވަމެވެ.\n- އެގްޒެކެޓިވް ޗެއަރ (ބައު) (05)\n- ކޮމްޕިއުޓަރ ޗެއަރ (ބައު) (01)\n- ޓީ.ވީ (ސޮނީ "21) (ބައު) (01)\n- ޕޭޕަރ ޝްރެޑަރ (ބައު) (01)\n- ޑިޖިޓަލް ކެމެރާ (ނިކޮން) (ބައު) (01)\nމި ތަކެތީގެ ނީލަން ފެށޭ އަގަކީ 500.00(ފައްސަތޭކަ) ރުފިޔާ އެވެ. މި ތަކެތީގެ ނީލަމަށް އިތުރު ކުރެވޭނީ މަދުވެގެން 100.00 (ސަތޭކަ) ރުފިޔާ އެވެ.\nވީމާ، މި ނީލަމުގައި ބައިވެރިވެވަޑައިގަތުމަށް އެދިވަޑައިގަންނަވާ ފަރާތްތަކުން 16 މާރިޗު 2020 ވާ ހޯމަ ދުވަހުގެ 10:30 ށް މި ކުންފުންޏަށް ވަޑައިގެން މި ތަކެތި ބެއްލެވުމަށްފަހު، ހުށަހަޅުއްވާ އެންމެ މަތީ އަގު އަދި އައި.ޑީ.ކާޑު ގެ ފޮޓޯ ކޮޕީއާއިއެކު ސިޓީ އުރައެއްގައި ބަންދު ކުރުމަށްފަހު 17 މާރިޗު 2020 ވާ އަންގާރަ ދުވަހުގެ 11:00 އަށް މި ކުންފުންޏަށް ވަޑައިގެން ހުށަހެޅުއްވުން އެދެމެވެ.\nމި ނީލަމުގައި ބައިވެރިވެވަޑައިގަތުމަށް ވަޑައިގަންނަވާ ފަރާތްތަކުން ހުށަހަޅަންޖެހޭ ލިއުންތައް ފުރިހަމަ ނުވާނަމަ ނީލަމުގައި ބައިވެރިއެއް ނުވެ ވޭނެއެވެ. އަދި މި ތަކެތީގެ ނީލަން ނިމޭތާ 02 ދުވަސް ތެރޭގައި ނީލަން ކާމިޔާބު ކުރެއްވި ފަރާތުން، ފައިސާ ދެއްކެވުމަށް ފަހު ތަކެތި ގެންދަވަން ވާނެއެވެ. މި މުއްދަތުގައި ތަކެތި ނުގެންދަވައިފިނަމަ ނީލަން ބާތިލްކޮށް އެ ތަކެތި އަލުން ނީލަމަށް ލެވޭނެ ކަމަށާއި، ދެވަނަ ފަހަރަށް ކިޔާ ނީލަމުގައި، ކުރިންކީ ނީލަން ކާމިޔާބު ކުރި ފަރާތަށް ބައިވެރި ނުވެވޭނެ ކަމުގައި ދެންނެވީމެވެ.\nމި ތަކެތި ބައްލަވައިލައްވަން ބޭނުންފުޅުވެވަޑައިގަންނަވާ ފަރާތްތަކުން ނަންބަރު: 7772572 ފޯނާ ގުޅުވުން އެދެމެވެ.


ޖިންނީގެ ސަބަބުން ޖެހޭ ފިރިހެނުންގެ ބަލިތަކާއި އޭގެ ފަރުވާ! – ޙެޔޮބަސް\nޖިންނީގެ ސަބަބުން ޖެހޭ ފިރިހެނުންގެ ބަލިތަކާއި އޭގެ ފަރުވާ!\nPosted byއަޖުނާދު އަލީ\t Aug 1, 2012 Apr 23, 2014 Leaveacomment on ޖިންނީގެ ސަބަބުން ޖެހޭ ފިރިހެނުންގެ ބަލިތަކާއި އޭގެ ފަރުވާ!\nޖިންނީގެ ސަބަބުން ޖެހޭ އަންހެނުންގެ ބަލިތަކުގެ އިތުރުން ފިރިހެނުންނަށް ދިމާވާ ބަލިތަކަކީވެސް ވަކި ލުއިފަސޭހަ ކުދި ބަލިތަކެއް ނޫނެވެ. ހަމަ ތަކުލީފު ހުރި މާޔޫސްކަން ގެނުވާ ބަލިތަކެކެވެ. އެެހެންނަމަވެސް މާޔޫސްކަން ފިއްލަވާ ޝައިޠާނާގެ ރޭވުންތެރިކަން ބަލިކަށިކުރެއްވި ﷲ ގެ ކުޅަދުންވަންތަކަމާއި ހުސްޠާހިރުވަންތަކަން މާ ފުރިހަމައެވެ.\nޖިންނީންގެ ސަބަބުން ދަރިން ނުލިބެނީ ހަމައެކަނި އަންހެނާއަށް ދިމާވާ ބަލިތަކުގެ ސަބަބަކުން ނޫނެވެ. މިފަދަ ބަލި ފިރިހެނުންނަށް ވެސް ޖެހެއެވެ. ޖިންނިއެއްގެ ސަބަބުން މިފަދަ ކަމެއް ކުރިމަތިވެއްޖެނަމަ، އެކަމުގެ ސަބަބެއް ޑޮކްޓަރުންނަށް ދެނެއެއް ނުގަނެވޭނެއެވެ. ޓެސްޓްތައް ހަދައިގެން ބަލާއިރު ދަރިން ލިބުން މަނާކޮށްފާނެ އެއްވެސް ސަބަބެއް ފެންނާކަށް ނުހުރެއެވެ. ނަމަވެސް އެމީހާއަށް ދަރިއަކު ނުލިބެއެވެ. މިއީ މިއަދުގެ މުޖުތަމަޢުގައި ގިނަވެފައިވާ ޝަކުވާއެކެވެ.\n“އަޅުގަނޑުގެ އަންހެނުންނާއި އެއްދާންކުރާއިރު އަޅުގަނޑުގެ ގުނަވަނުގެ ބާރު ކެނޑެނީ، ދިލަނަގަނީ، އަރާމެއް އިޙްސާސް ނުކުރެވެނީ، ފެށުމާއި އެކު އެދުންފުދި އިތުރަށް ނުކުރެވެނީ” މިއީ ރުޤްޔާގެ ތެރޭގައި އަޅުގަނޑު މިހާތަނަށް އައިއިރު އެންމެ ގިނައިން އަޑުއަހަން ޖެހުނު ޝަކުވާ އެވެ. އަޅުގަނޑަށް ދިރާސާކުރެވުނުގޮތުގައި، މިހާރަކަށް އައިސް މަޖިލީހެއްގައި5މީހުން ތިބެއްޖެނަމަ4މީހުނަކީ ސިޙުރުގެ އަސަރު ކޮށްފައިވާ މީހުނެވެ. އަދި މީހުނާ އިނދެގެން އުޅޭ މީހުނަށް ބަލާނަމަ ކޮންމެ 10 މީހަކުން 8 މީހަކީ ޖިންނީގެ ސަބަބުން ނުވަތަ ސިޙުރުގެ ސަބަބުން މިފަދަ ބަލިތަކާއި ކުރިމަތިވެފައިވާ މީހުނެވެ. ސިޙުރުގެ ނުބައިކަން މި ދިވެހިރާއްޖޭގައި ފެތުރިފައިވާ މިންވަރާއިމެދު ކަންބޮޑުވަމެވެ. މިއީ ވަރަށް ދެރަ މައްސަލައެކެވެ. ސަރުކާރުން މިކަމުގެ ޙައްދު ޤާއިމްކޮށް މިއީ ސީރިއަސް މައްސަލައެއްގޮތުގައި ބަލައިގަތުމަށް “ރާޤީ” (ސިޙުރާއި ޖިންނިބަލިތަކާއި އެނޫންވެސް ބަލިތަކަށް ޤުރުއާނާއި އަޛްކާރުން ފަރުވާ ކުރާ މީހެއް) ގެ ހައިސިއްޔަތުންނާއި “ދިއިސްލާމް” ލިޔުންތެރިއެއްގެ ހައިސިއްޔަތުންނާއި މުސްލިމު ދިވެހި ދަރިއެއްގެ ހައިސިއްޔަތުން އަޅުގަނޑު ގޮވާލަމެވެ. މިއީ ލޯމަރާލައިގެން ތިބެވޭ ވަރަށްވުރެ މާ ބޮޑު، ސީރިއަސް އަދި ނުރައްކާ ވަބާއެކެވެ.\nފިރިހެނުންނަށް ޖިންނީގެ ސަބަބުން ދިމާވާ އުނދަގޫތަކަށާއި އެކަންކަމުގެ ފަރުވާއަށް ބަލައިލާ ތަޖުރިބާއާއި ޢިލްމު ޙިއްސާކޮށްލާނަމެވެ.\n1. ފިރިހެނާގެ އުނަގަނޑުށް އާދަޔާ ޚިލާފު ތޫނު ތަދެއް ވުން: މިތަދު ޢާއްމުގޮތެއްގައި ވާނީ އުނަގަނޑުގެ ތިރިއަށެވެ. ސިޙުރެއް ޖެހުމުގެ ސަބަބުން މިކަންވުން ގާތްކަން ބޮޑެވެ. މިތަދު ދިމަދިމައަށް ދުވާގޮތަށްވެސް ވެދާނެއެވެ. ނޫނީ މިކަން ވަނީ ޖިންނިއެއް ބީހުމުގެ ސަބަބުންނެވެ.\n2. ފިރިހެނާގެ ކުރިމަތިފަރާތަށް އާދަޔާ ޚިލާފަށް ތަދުވުމާއި ޖަރާސީމު އުފެދުން: ބައެއްފަހަރު ދެމަފިރިން ދުރުކުރުމަށް ސިޙުރުހަދާފައި ހުރުމުގެ ސަބަބުން ނުވަތަ ޖިންނި ބީހުމުގެ ސަބަބުން މިކަން ދިމާވެއެވެ. އަދި މީގެ ސަބަބުން އާދަޔާ ޚިލާފަށް އަވަސް އަވަހަށް ފާޚާނާ ކުރަންޖެހެއެވެ. އަދި މީގެ އިތުރުން ފިރިހެނާއަށް ދަރިންލިބުމަށް ބޭނުންވާ ވަރަށްވުރެ ސްޕާރމް ކައުންޓް މިކަމުގެ ސަބަބުން ދަށްކުރުވައެވެ.\n3. ފިރިހެންމީހާގެ ބަނޑުކޮޅަށާއި ޖިންސީ ގުނަވަނުގައި ރިއްސުން: ޖިންނި ބީހުމުން ނުވަތަ ދެމަފިރިން ދުރުކުރުވުމަށް ހަދާފައި ހުންނަ ސިޙުރުންނާއި، އަނބިމީހާ އާއި އެކު ރޭކުރިޔަނުދިނުމަށް ހަދާފައި ހުންނަ ސިޙުރުގެ ސަބަބުންނާއި، އަދި ދަރިން ލިބުނަ ނުދިނުމަށް ހަދާފައި ހުންނަ ސިޙުރުގެ ސަބަބުން މިކަން ދިމާވެއެވެ. މިމައްސަަލައަކީ ރާއްޖެއިން ވަރަށް ގިނައންި ފެނިފައިވާ އަދި ވަރަށް ގިނައިން ފަރުވާ ކޮށް ރަނގަޅުވެފައިވާ މައްސަލައެއްކަން ފާހަގަ ކޮށްލަމެވެ.\n4. ފިރިހެނާގެ ކުޑަކަމުދާ ނިޒާމުން ލޭފޭބުން: ކުޑަކަމުދާ އިރުއާއި އެނޫންވެސް ބައެއް ގަޑިގަޑީގައި ލޭ އައުމަކީވެސް ވަރަށް ގިނައިން ޖިންނި ބަލި ނުވަތަ ސިޙުރުގެ ސަބަބުން ދިމާވަ ކަމެކެވެ.\n5. ހިތްނުތަނަވަސްކަން އަބަދު އިޙްސާސްކުރެވުމާއި، އެއްދާންކުރުމުގައި އެއްވެސް ހިތްހަމަޖެހުމެއް އިޙްސާސް ނުކުރެވުމާއި، އަނބިމީހާ ކިތަންމެ ބޭނުން ވިޔަސް އެއްދާންކުރާހިތް ފިރިމީހާ ނުވުން މިއީވެސް ޖިންނީގެ ސަބަބުން ނުވަތަ ސިޙުރުގެ ސަބަބުންވެސް ދިމާވާ ކަމެކެވެ. މިކަމުގެ ސަބަބުން ދެމަފިރިން އެކަކު އަނެކަކު ދެކެ ފޫހިވެ މައްސަލަތައް ޖެހެން މެދުވެރިވެއެވެ.\n6. މިކަންތައްތަކުގެ އިތުރަށް ވަރަށް ބޮޑަށް ބޮލުގައި ރިއްސުމާއި ރޭގަނޑު ބިރުވެރި ހުވަފެން ފެނުމާއި، އައްސިވުން ފަދަ ކަންތައް ކުރިމަތިވުން: މިއީ ޖިންނީގެ ކަމެއް ކުރިމަތިވިނަމަވެސް، އަދި ކޮންމެ ވައްތަރެއްގެ ސިޙުރެއް ޖެހުނުކަމުގައިވީނަމަވެސް ޢާއްމުކޮށް ދިމާވާ ކަމެކެވެ. އަދި ނިދީގައި ސިއްސަ ސިއްސައިގެން ގޮސް ހޭލެވުމާއި ނުނިދޭ ބައްޔަކީވެސް ވަރަށް ޢާއްމުކޮށް ސިޙުރާއި ޖިންނި ބަލީގެ ސަބަބުން ދިމާވާ ކަމެކެވެ.\nހަނދާނުގައި ބަހައްޓަންވީ ކަމަކީ، މިއިން ކޮންމެކަމެއް ދިމާވާ ހަމަ ކޮންމެ ފަހަރަކު އެވަނީ ޖިންނި ނުވަތަ ސިޙުރުގެ ސަބަބުން ނޫންކަމެވެ. މިއީ ވަރަށް ޢާއްމުކޮށް ޑޮކްޓަރީ ގޮތުންވެސް ދިމާވާ އަދި ފަރުވާ ކޮށް ރަނގަޅުކުރެވޭ ކަންކަމެވެ. ޖިންނި ބަލީގެ ސަބަބުން ނުވަތަ ސިޙުރުގެ ސަބަބުން މިފަދަ ކަމެއް ދިމާވާނަމަ، ބިރުވެރި ހުވަފެން ފެނުމާއި އެހެންވެސް ސިޙުރުގެ ޢަލާމާތްތައް ފެންނާނެއެވެ. އަދި ޑޮކްޓަރުންނަށް ބަލީގެ އަސްލު މައްސަލައެއް ނެތްކަމަށް ފެނުމާއި ޓެސްޓުތަކުންވެސް މައްސަލައެއް ނުފެނުމާއި ޑޮކްޓަރީ ބޭނުން އެއްވެސް ވަރަކަށް ރަނގަޅު ނުވުން ދިމާވެއެވެ.\nތިރީގައިވާ އާޔަތްތައް ފެނަށް އަދި ޒައިތޫނިތެލަށްވެސް ކިޔަވާށެވެ. އޭގެ އިތުރުން ކަޅުދިރިމާމުޔަށްވެސް ކިޔަވާށެވެ. މިމާމުއި ތައްޔާރުކުރާނެ ގޮތަކީ މާމުއިގެ ތެރެއަށް އެކަށީގެންވާ މިންވަރަށް (ގާތްގަނޑަކަށް މާމުޔަށް މުގުރާފައި ހުންނަ ކަޅުދިރި އެޅުމުން ކަޅުކުލަ ހިފާވަރަށް) ކަޅުދިރި އެއްކުރާނިއެވެ. އަދި ކޮންމެ ދުވަހަކު ފެނަށްކިޔަވައިގެން އެފެން ގަޔަށް އެޅުމަށްފަހު ފެން ހިކުމުން ގައިގާ ތެޔޮ ކާއްތާށެވެ. ޚާއްޞަކޮށް ފައިގެ ފަލަ މަހުގައާއި، މެއާއި، މޫނާއި ދެއަތްތިލައިގައެވެ. ރަނގަޅު މުޅި ގައިގަވެސް ތޮޔޮލުމެވެ. އަދި ރޭގަނޑު ނިދަންވުމުންނާއި ހެނދުނު ހުސްބަނޑާ މާމުއި3ސަމްސާ ވަރު ބޯލާށެވެ. އަދި ބޯފެނަށް ކިޔަވާފައި ބަހައްޓައިގެން ފެންބޯ ކޮންމެ ފަހަރަކު އެފެނުން ފެންބޯށެވެ. ﷲ އިރާދަކުރެއްވިއްޔާ ރަނގަޅުވާނެއެވެ. މިމަގުން މަދުވެގެން7ދުވަހު ކަން ކުރާށެވެ. ރަނގަޅުނުވާނަމަ 1 މަސް ވަންދެން، ނުވިނަމަ 40 ދުވަސް ނުވަތަ2މަސް ވަންދެންވެސް ކުރާށެވެ. ޔަޤީންކަމާއި އެކު ހިތްނިޔަތް ޚާލިޞްކޮށްގެން ކޮށްފިނަމަ އިރާދަކުރެއްވިއްޔާ ﷲ ޝިފާ ދެއްވާނެއެވެ.\nوَإِذْ يَعِدُكُمُ اللَّهُ إِحْدَى الطَّائِفَتَيْنِ أَنَّهَا لَكُمْ وَتَوَدُّونَ أَنَّ غَيْرَ ذَاتِ الشَّوْكَةِ تَكُونُ لَكُمْ وَيُرِيدُ اللَّهُ أَن يُحِقَّ الْحَقَّ بِكَلِمَاتِهِ وَيَقْطَعَ دَابِرَ الْكَافِرِينَ ﴿٧﴾ لِيُحِقَّ الْحَقَّ وَيُبْطِلَ الْبَاطِلَ وَلَوْ كَرِهَ الْمُجْرِمُونَ ﴿٨﴾ (سورة الأنفال)7ފަހަރު\nوَقَدِمْنَا إِلَىٰ مَا عَمِلُوا مِنْ عَمَلٍ فَجَعَلْنَاهُ هَبَاءً مَّنثُورًا ﴿٢٣﴾ (سورة الفرقان)7ފަހަރު\nقُلْ إِنَّ رَبِّي يَقْذِفُ بِالْحَقِّ عَلَّامُ الْغُيُوبِ ﴿٤٨﴾ قُلْ جَاءَ الْحَقُّ وَمَا يُبْدِئُ الْبَاطِلُ وَمَا يُعِيدُ ﴿٤٩﴾ (سورة سبإ)7ފަހަރު\nوَقُلْ جَاءَ الْحَقُّ وَزَهَقَ الْبَاطِلُ ۚ إِنَّ الْبَاطِلَ كَانَ زَهُوقًا ﴿٨١﴾ (سورة الإسراء)7ފަހަރު\nبَلْ نَقْذِفُ بِالْحَقِّ عَلَى الْبَاطِلِ فَيَدْمَغُهُ فَإِذَا هُوَ زَاهِقٌ ۚ وَلَكُمُ الْوَيْلُ مِمَّا تَصِفُونَ ﴿١٨﴾ (سورة الأنبياء)7ފަހަރު\nكَأَنَّهُمْ يَوْمَ يَرَوْنَهَا لَمْ يَلْبَثُوا إِلَّا عَشِيَّةً أَوْ ضُحَاهَا ﴿٤٦﴾ (سورة النازعات)7ފަހަރު\nأَلَمْ نَشْرَحْ لَكَ صَدْرَكَ ﴿١﴾ وَوَضَعْنَا عَنكَ وِزْرَكَ ﴿٢﴾ الَّذِي أَنقَضَ ظَهْرَكَ ﴿٣﴾ وَرَفَعْنَا لَكَ ذِكْرَكَ ﴿٤﴾ فَإِنَّ مَعَ الْعُسْرِ يُسْرًا ﴿٥﴾ إِنَّ مَعَ الْعُسْرِ يُسْرًا ﴿٦﴾ فَإِذَا فَرَغْتَ فَانصَبْ ﴿٧﴾ وَإِلَىٰ رَبِّكَ فَارْغَب ﴿٨﴾( سورة الشرح )\nقُلْ أَعُوذُ بِرَبِّ النَّاسِ ﴿١﴾ مَلِكِ النَّاسِ ﴿٢﴾ إِلَـٰهِ النَّاسِ ﴿٣﴾ مِن شَرِّ الْوَسْوَاسِ الْخَنَّاسِ ﴿٤﴾ الَّذِي يُوَسْوِسُ فِي صُدُورِ النَّاسِ ﴿٥﴾ مِنَ الْجِنَّةِ وَالنَّاسِ ﴿٦﴾ (سورة الناس)7ފަހަރު.\nމިއީ ތަޖުރިބާކުރެވިފައިވާ ފަރުވާއެކެވެ. އިންޝާ ﷲ މިލިޔުމުގެ ސަބަބުން އެތައް ބައެއްގެ ހިތަށް ފިނިކަން ލިބި، ފަރުވާ ލިބުން އެއީ އަޅުގަނޑުގެ ދުޢާއެވެ.\nيَهْدِي بِهِ اللَّهُ مَنِ اتَّبَعَ رِضْوَانَهُ سُبُلَ السَّلَامِ وَيُخْرِجُهُم مِّنَ الظُّلُمَاتِ إِلَى النُّورِ بِإِذْنِهِ وَيَهْدِيهِمْ إِلَىٰ صِرَاطٍ مُّسْتَقِيمٍ ﴿١٦﴾\nމާނައީ: ” اللَّه، އެކަލާނގެ ރުއްސަވާ މަގަށް تبع ވީ މީހަކަށް ސަލާމަތުގެ މަގަށް އެފޮތުން މަގުދައްކަވަތެވެ. އަދި އެކަލާނގެ إذن ފުޅުން އަނދިރިކަމުގެ ތެރެއިން އަލިކަމުގެ ތެރެޔަށް އެއުރެން ނެރުއްވަތެވެ. އަދި ސީދާވެގެންވާ ތެދުމަގަކަށް އެއުރެންނަށް މަގުދައްކަވަތެވެ.”\nPosted byއަޖުނާދު އަލީ Aug 1, 2012 Apr 23, 2014 Posted inޞިއްހަތުTags: ހެޔޮބަސް, ދީން, ސިއްޙަތު\nޘަމޫދު ބާގައިގެ މީހުންގެ ގެތަކުގެ ވާހަކަ


PSM News In Eid Namaadh, Aai Hukuru Namaadh Live Nukuran Ninmi Mahsala Hoonuvehje - Vaguthu\nޕީއެސްއެމް ނިއުސް އިން ޢީދު ނަމާދާއި، ހުކުރު ނަމާދު ލައިވް ނުކުރަން ނިންމި މައްސަލަ ހޫނުވެއްޖެ\nޕީއެސްއެމް އިން ހިންގަމުން އަންނަ ޓީވީއެމްގެ އިމާރާތް – ފޮޓޯ: މިހާރު\nދައުލަތުގެ މީޑިއާ، ޕީއެސްއެމް އިން ހިންގަމުން އަންނަ "ޕީއެސްއެމް ނިއުސް"އިން މިދިޔަ އަޟްހާ އީދު ދުވަހުގެ އީދު ނަމާދާއި ހުކުރު ނަމާދު ލައިވް ނުކުރަން ނިންމުމުން ކުންފުނީގެ މެނޭޖުމަންޓާއި އިސް މުވައްޒަފުންތަކަކާއި މެދު ޒުވާބުކޮށްފިއެވެ.\nމި ޒުވާބުތައް ކޮށްފައިވަނީ ޕީއެސްއެމްގެ ލައިވް ރެކޯޑިން ނަމަކަށް ކިޔާ ވައިބަރ ގްރޫޕެއްގައެވެ. މި ގްރޫޕަކީ ކުންފުނީގެ މެނޭޖިން ޑިރެކްޓަރު އަލީ ހާލިދާއި ކުންފުނީގެ ޑިޕާޓުމަންޓުތަކުގެ އިސްވެރިންނާއި ބައެއް އިސް މުވައްޒަފުން ތިބޭ ގްރޫޕެކެވެ.\nޕީއެސްއެމްގެ މުވައްޒަފުންގެ މެދުގައި ހިނގި ޒުވާބު ފެންނަ ޗެޓްލޮގްތައް މީސް މީޑިއާގައި ދަނީ ދައުރުވަމުންނެވެ.\nޕީއެސްއެމް ނިއުސް އިން އީދު ނަމާދު ލައިވް ކުރާނެ ކަމަށް ޗީފް ޕްރޮޑަކްޝަން އޮފިސަރު ވިދާޅުވުމުން ކުންފުނީގެ މާކެޓިން ހެޑް ވަނީ އަޟްހާ އީދު ނަމާދު ލައިވް ކުރާ ޓީވީ ޗެނަލަކީ ހަމައެކަނި ޓީވީއެމްކަމާއި އީދު ނަމާދު ލައިވް ކުރާ ރޭޑިއޯ ޗެނަލަކީ ހަމައެކަނި ދިވެހިރާއްޖޭގެ އަޑު ކަމަށް ވިދާޅުވެފައެވެ.\nއެއީ މެނޭޖިން ޑިރެކްޓަރު އަލީ ހާލިދުގެ ނިންމެވުމެއް ކަމަށްވެސް މާކެޓިން ހެޑް ވިދާޅުވިއެވެ. އެގޮތަށް އަމަލު ކުރަނީ އެއް ކަމެއް ހުރިހާ ޗެނަލަކުން ދެއްކުމަށް "އެމްޑީ ބޭނުންފުޅު ނުވާތީ" ކަމަށްވެސް އޭނާ ގްރޫޕްގައި ލިޔުއްވާފައިވެއެވެ.\nމުވައްޒަފުން ހިތްހަމަނުޖެހުން ފާޅުކުރީ ޕީއެސްއެމް ނިއުސްއަކީ އެ ޗެނަލް އުފެދުނީއްސުރެ ހުކުރު ނަމާދާއި އީދު ނަމާދު އަދި ކޭތަ ނަމާދުތައް ފަދަ ނަމާދުތައް ލައިވް ކުރަމުންދިޔަ ޗެނަލަކަށްވީ ނަމަވެސް ވަކި މަޤުޞަދެއް ހާސިލް ކުރުމުގެ ބޭނުމެއް ނެތި މިގޮތައް ނިންމުމުންނެވެ.\nހުކުރު ގަޑީގައި ހުކުރު ނަމާދު ނުދައްކާ އީދު ދުވަހު އީދު ނަމާދު ނުދައްކާ ޕީއެސްއެމް ނިއުސްއިން އެގަޑިތަކުގައި ދައްކަންވީ ކޮން އެއްޗެއްތޯއާއި އެހެން ޗެނަލްތަކުން ބަންގިވެސް ދައްކާ ކަމަށާއި ޕީއެސްއެމް ނިއުސް ޗެނަލުން ބަންގި ދެއްކޭނެތޯ ޕީއެސްއެމް ނިއުސްގެ މުވައްޒަފަކު ސުވާލު ކުރުމުން މެނޭޖިން ޑިރެކްޓަރު އަލީ ހާލިދު ވަނީ އެބަހުސްގެ ތެރެއަށް ވަދެވަޑައިގެންފައެވެ.\n"ޕީއެސްއެމް ނިއުސްއަކީ ޕީއެސްއެމްގެ ޗެނަލެއްތޯ" ވިދާޅުވެ އަލީ ޚާލިދު ސުވާލު ކުރެއްވިއެވެ.\nއެހާ ހިސާބުން ކުރީގެ ސަރުކާރުގައި ކަންކަން ކުރިއިރު ވެސް އިސް މަގާމުތަކުގައި ތިބި މީހުން މިއަދުވެސް ކުންފުނީގެ އިސް މަގާމުތަކުގައި ތިބި ކަމަށް ވިދާޅުވެ ބައެއް ބޭފުޅުން އެކަމުގެ ހިތްހަމަނުޖެހުން ވެސް ފާޅުކުރަން ފެށިއެވެ.\nއެކަމަށް ޖަވާބު ދެއްވަމުން އަލީ ހާލިދު ވިދާޅުވީ ޑިޕާޓްމަންޓްތަކުގެ ވެރިން މިހާރު ބަދަލުކޮށްފައިވާނެ ކަމަށެވެ.\nމިއަދުގެ ހުކުރު ނަމާދު ނިއުސް ޗެނަލްގެ ޝެޑިއުލްއަށް ނުލާ އޮތުމުން ޕީއެސްއެމް ނިއުސްގެ ޕްރޮޑަކްޝަން ހެޑް އަލީ އާދަމް ވަނީ މިއަދު ސަސްޕެންޑް ކޮށްފައެވެ.\nހުކުރު ނަމާދު ލައިވް ނުކުރަން ޕީއެސްއެމްގެ ވެރިން ނިންމާފައި އޮތްނަމަވެސް މައްސަލަ ހޫނުވެފައި އޮތުމުން މިއަދު ހުކުރު ނަމާދު ލައިވް ކުރިއެވެ.\nއޮގަސްޓް 17, 2019 00:11\nދެ ޖިންސް އެއްކޮށްގެން ނާޗަރަންގީ ކުޅޭ ތަނެއް ވިއްޔާ ހިލޭސާބަހަށް ދޯ ؟\nއިސްލާމް ކަންވެސް ނަންވެސް ފޮހެލަން ދޯ ތި ހިއްޕާލީ؟؟؟؟ އަހަރުމެން ކެމްޕެއިން ކުރާނީ ތި ޗެނަލް ބެލިޔަ ނުދެން. އޯކޭ ނުން.\nއޮގަސްޓް 17, 2019 06:10\nޢީދު ނަމާދާްއި ހުކުރު ނަމާދު ލައިވް ނުކުރަންޔާ. ތިޗެނަލް ބޯއިކޮޓް ކުރޭ. ސްޕޮންސާރ ކުރުން ހުއްޓާލަންވީ..\nއޮގަސްޓް 17, 2019 07:28\nތިއީ ހޫނުވާންޖެހޭ މައްސަލައެއްނޫން! އެޖެންޑާ 19ގަ ނޯނއނާނެ އިސްލާމްދީން ކުރިއަރުވަން ކުރާނެކަމެއް! ވެރިންނަށް ލައިފަތުބީ 19 ތަންފީޒުކުރަން. ވެރިން “ހޮވީ” ރައްޔިތުންގެ ވޯޓުން!!\nއޮގަސްޓް 17, 2019 08:10\nޢަލީ ޚާލިދު ޕީއެސްއެމް އާއި، ޙަވާލުވެ ވަޑައިގަތުމަށްފަހު، އޮނިގަނޑަށްވަނީ ހެޔޮ ބަދަލްތަކެއް ގެންނަވައި، އެ ބަދަލްތަކުގެތެރޭގައި، ޑިޕާރޓްމަންޓްތަކުގެ ވެރީންނަށް،އިޚުތިޔާރުތަކެއް ދެއްވާފައި. މިއީ މި ހަތަރުފާރުގެ ތެރެއިން ވެރިޔަކު އަލަށް ކުރެއްވި ކަމެއް. ކަމުގެ ނާޖާއިިޒު ފައިދާ ބަޔަކު ނަގަނީކަމަށް ބެލެވެނީ. ވައްތަރީ ދުރާލާ ރޭވިގެން ޢަލީ ޚާލިދު ދުއްވާލުމަށް ހިންގާ ޖަރީމާޔަކާ. ހިތާމަހުރިކަމެއް.\nއޮގަސްޓް 17, 2019 09:04\nއިސްލާމް ދީނާމެދު މި މީސްމީހުންގެ ހިތުގައި އޮންނަ އަދާވާތްތެރިކަން ވަޒީފާގެ ގޮތުން ލިބޭ ބާރުގެ ތެރެއިންވެސް ދައްކަމުންދާކަން މިއިން އެނގެނީ. އިސްލާމް ދީނުގެ ނޫރު ތިބާހުންގެ އަނގަތަކުން ފުމެ ނިއްވައެއްނުލެވޭނެ!\nއޮގަސްޓް 17, 2019 09:43\nޢަލީ ހައްދަވަނީ އިތުރުފުޅެއް. އެއްވެސް ބަދަލެއް ގެނެސްފައި ނެތް. އޮނިގަނޑު ބަދަލުވާއިރުވެސް އެމީހުންގެ ނަންތައް މަޤާމުތަކުގަ.\nއޮގަސްޓް 17, 2019 09:47\nޢަލީ ވަނީ އެތަނުގެ ބަޔަކު ދަށުވެފަ.\nޕްރޮޖެކްޓްގެ ހެޑް ސިޔާދު\nވައިކަރަދޫ އަށް މަޝްހޫރު ރިޒާ\nވަކި ބަޔަކަށް ޒާތީވެގެން ވަކިކުރަނީ\nއޮގަސްޓް 17, 2019 13:34\nއެޖެންޑާ 19 ފުރިހަމަ ވަމުން ތިއައްނަނީ.\nކޮބާތޯ ދީން ކުރިއަރުވާ ޖަހާލަތު ޕާޓީ!؟\nއޮގަސްޓް 17, 2019 14:29\nއެޖެންޑާ 19 އަކީ ކޮބައިކަން މަޑުމަޑުން އެދަނީ ހާމަވަމުން. އެޖެންޑާ 24 ނިމޭއިރު ޓެރިޓަރީއަކަށްވާނެކަމަށް ލަފާކުރެވޭ.


12 Memberunge Mahachah Ufuli Dhauvaa PG Ofeehun Anburaa Gengosfi\n12 މެންބަރުންގެ މައްޗަށް އުފުލި ދައުވާ ޕީޖީ އޮފީހުން އަނބުރާ ގެންގޮސްފި\n10 މަސް,5ދުވަސް,6ގަޑި, 44 މިނެޓް, 32 ސިކުންތު ކުރިން 5400އައިޝަތު ޝިމްނާ\nރައްޔިތުންގެ މަޖިލީހުގެ އިދާރާއަށް ގަދަބާރުން ވަދެގަތް ކަމުގެ ތުހުމަތުގައި ދައުލަތުން ދައުވާކުރި 12 މެންބަރުންގެ މައްސަލަ ޕްރޮސެކިއުޓާ ޖެނެރަލްގެ އޮފީހުން ގެންގޮސްފިއެވެ.\nމަޖިލީހުގެ 12 މެންބަރެއްގެ މައްޗަށް ދައުލަތުން އުފުލި ދައުވާ އަނބުރާ ގެންގޮސްފައި މިވަނީ މިދައުވާއާއި ގުޅިގެން އަޑުއެހުންތަކެއް ވެސް ބޭއްވުމަށްފަހުއެވެ. ދައުލަތުން ދައުވާ އަނބުރާ ގެންދިޔަ ސަބަބެއް ހާމަކޮށްފައެއް ނުވޭ.\nބާރަ މެންބަރުންގެ މައްޗަށް ދައުލަތުން ދައުވާކުރީ މިދިޔަ އަހަރުގެ އޮގަސްޓު މަހުގައެވެ. ރައްޔިތުންގެ މަޖިލީހުގެ 12 މެންބަރަކަށް ދައުވާކުރަން ފޮނުވީ މިދިޔަ އަހަރުގެ ޖުލައި މަހުގެ 24 ވަނަ ދުވަހު ފުލުހުންގެ ސަފުތައް ފަޅާލުމަށްފަހު ރައްޔިތުންގެ މަޖިލީހުގެ އިދާރާއަށް ވެދެވަޑައިގެންނެވި ކަމަށް ބުނާ މައްސަލާގައެވެ. ނަމަވެސް މިމައްސަލާގައި ތުހުމަތުކުރާ މެންބަރުން ވިދާޅުވެފައިވަނީ ފުލުހުންގެ ސަފުތައް ފަޅާލާފައި ނުވާނެ ކަމަށެވެ.\nއަދި މެންބަރުން މަޖިލީހަށް ހާޒިރުވަނިކޮށް ފުލުހުންނަށް އެމެންބަރުން ހުއްޓުވޭނެ އެއްވެސް ގާނޫނީ ހައިސިއްޔަތެއް ނޯންނާނެ ކަމަށްވެސް މެންބަރުން ވަނީ ވިދާޅުވެފައެވެ.\nއެ މައްސަލައިގައި ދައުލަތުން ދައުވާކުރަން ފޮނުވި މެންބަރުންގެ ތެރޭގައި ހިމެނެނީ ހިންނަވަރު ދާއިރާގެ މެންބަރު އިބްރާހީމް މުޙައްމަދު ސާލިޙް އާއި، ކިނބިދޫ ދާއިރާގެ މެންބަރު ޢަބްދުﷲ ރިޔާޒު އާއި، ހެންވޭރު އުތުރުދާއިރާގެ މެންބަރު ޢަބްދުﷲ ޝާހިދު އާއި، ހިތަދޫ އުތުރު ދާއިރާގެ މެންބަރު މުހައްމަދު އަސްލަމް އާއި، ހެންވޭރު ދެކުނު ދާއިރާގެ މެންބަރު މުހައްމަދު އަބްދުލް ކަރީމް އާއި، މާފަންނު ހުޅަނގު ދާއިރާގެ މެންބަރު މުހައްމަދު ފަލާޙް އާއި، ކެންދޫ ދާއިރާގެ މެންބަރު އަލީ ޙުސައިންގެ އިތުރުން ހިތަދޫ މެދު ދާއިރާގެ މެންބަރު އިބްރާހީމް ދީދީ އާއި، ނޮޅިވަރަމް ދާއިރާގެ މެންބަރު ހުސައިން އަރީފް އާއި، ވިލިނގިލި ދާއިރާގެ މެންބަރު ސައުދު ހުސައިން އާއި، ތުލުސްދޫ ދާއިރާގެ މެންބަރު މުޙައްމަދު ވަޙީދު އިބްރާޙީމް އަދި މަޑުއްވަރީ ދާއިރާގެ މެންބަރު މުޙައްމަދު އަމީތުއެވެ.\nރައްޔިތުންގެ މަޖިލިސް ޕީޖީ އޮފީސް


Fannee beyfulhun libun dhathivaathee anhenun baaruveri kuruvumah gonjehun thakeh ebahuri: Anil - vNews.mv\nފަންނީ ބޭފުޅުން ލިބުން ދަތިވާތީ އަންހެނުން ބާރުވެރިކުރަން ގޮންޖެހުންތަކެއް އެބަހުރި: އަނިލް\n08 March 2016, 22:26\nތަފާތު ދާއިރާތަކުން ފަންނީ ތަޖުރިބާއާއި ތައުލީމު ލިބިފައިވާ އަންހެން ބޭފުޅުން މަދުކަމުން އަންހެނުންނާ ބެހޭ ގައުމީ ސިޔާސަތު ތަންފީޒު ކުރުމަށް ގޮންޖެހުންތަކެއް ދިމާވެފައިވާ ކަމަށް ބަންޑާރަނައިބް މުހައްމަދު އަނިލް ވިދާޅުވެއްޖެ އެވެ.\nޖެންޑާ މިނިސްޓްރީ ހިންގުމާ ވެސް ހަވާލުވެވަޑައިގެން ހުންނެވި ބަންޑާރަނައިބް މުހައްމަދު އަނިލް މިހެން ވިދާޅުވީ މިއަދު ފާހަގަކުރާ ބައިނަލްއަގްވާމީ އަންހެނުންގެ ދުވަހާއި ގުޅިގެން ދަރުބާރުގޭގައި މިރޭ ބޭއްވި ހާއްސަ ރަސްމިއްޔާތުގައި ވާހަކަދައްކަވަމުންނެވެ.\nއަނިލް ވިދާޅުވީ އަންހެނުން ބާރުވެރިކުރުވުމަށާއި އަންހެނުންނަށް ފުރުސަތުތައް ފަހިކޮށްދިނުމަށް ސަަރުކާރުން ގިނަ މަސައްކަތްތަކެއް ކުރަމުންދާ ކަމަށެވެ. ނަމަވެސް އެކަމަށް ދިމާވާ އެންމެ ބޮޑު ގޮންޖެހުމަކީ ބައެއް ދާއިރާތަކަށް ފަންނީ ބޭފުޅުން ލިބުން ދަތިވުން ކަމަށް ވިދާޅުވި އެވެ. އެހެންކަމުން އަންހެނުންނާ ބެހޭ ގައުމީ ސިޔާސަތު ތަންފީޒު ކުރުމުގައި ގޮންޖެހުންތަކެއް ކުރިމަތިވާ ކަމުގައިވެސް ވިދާޅުވި އެވެ.\n"ސިޔާސަތުތައް ތަންފީޒުކުރަން ބޭނުންވާ ފަންނީ ތަމްރީނު ލިބިފައިވާ މީހުން މަދުވުމުންނާއި ގިނަ ދާއިރާތަކުގައި ޖެންޑާގެ ނަޒަރިއްޔާ ހިމަނައިގެން މަސައްކަތް ކުރުން މަދުވުން ގޮންޖެހުންތަކެއް އެބަހުރި" އަނިލް ވިދާޅުވި އެވެ.\nބަންޑާރަނައިބް ވިދާޅުވީ އަންހެނުންނާ ބެހޭ ގައުމީ ސިޔާސަތު ތަންފީޒު ކުރުމުގައި ދިމާވެފައި ހުރި މައްސަލަތައް ބަލައި އެކަންކަން ހައްލުކުރުމަށް ކުރަންޖެހޭ މަސައްކަތްތައް ހުއްޓުމެއް ނެތި ކުރެވެމުންދާ ކަމަށެވެ. އެގޮތުން މި ސިޔާސަތު ތަންފީޒު ކުރާ މިންވަރު ރައީސް އޮފީހުގެ ހާއްސަ ކޮމެޓީއަކުން ބަލައި މޮނީޓާ ކުރަމުންދާ ކަމަށްވެސް ވިދާޅުވި އެވެ.\nއަނިލް ވިދާޅުވީ ސިޔާސީ މައިދާނަކީ އަންހެނުންނާ ފިރިހެނުންނަށް ހަމަހަމަ ކަމާއި އެކު މަސައްކަތް ކުރެވިދާނެ ދާއިރާއެއް ކަމަށެވެ. ނަމަވެސް ސިޔާސީ މައިދާނުގެ އިސް ސަފުގައި ހަރަކާތްތެރިވާ އަންހެން ބޭފުޅުން ނިސްބަތް ވަރަށް މަދުކަން ފާހަގަކުރައްވާ އަނިލް ވިދާޅުވީ އަންހެނުން ބާރުވެރި ބަޔަކަށް ހެދުމަށް ސިޔާސީ ކަންކަމުގައި ބައިވެރިވުމަށް އަންހެނުންނަށް ފުރިހަމަ ފުރުސަތު ތަކެއް ހޯދައިދޭން ޖެހޭ ކަމަށެވެ.\nއަނިލް ވިދާޅުވީ އަންހެނުން ބާރުވެރި ބަޔަކަށް ހެދުމަށް ކުރެވޭ މަސައްކަތްތަކުގެ ދަށުން ގައުމުގެ އިސް މަގާމުތަކުންނާއި ލީޑާޝިޕް ރޯލްތައް އަދާކުރުމަށާއި ސިޔާސަތުތައް ބައްޓަން ކުރަން ކުރެވޭ މަސައްކަތްތަކުގައި އަންހެން ބޭފުޅުން ބައިވެރިކޮށް ފުރުސަތު ދޭން ޖެހޭ ކަމަށެވެ. އަދި އެގޮތަށް މަސައްކަތް ކުރެވިއްޖެނަމަ އަންހެނުން ބާރުވެރިކުރެވޭނެ ކަމުގައިވެސް ވިދާޅުވި އެވެ.\n"އަންހެނުން ބާރުވެރި ކުރުވުމަކީ އެކަމަށް ހުރި ހުރަސްތައް ނައްތާލުން އެކަނި ކަމަށް ދެކިގެން ނުވާނެ. އަންހެނުން ބާރުވެރި ކުރުވުމަކީ އަންހެން ކުދިންނާ ފިރިހެން ކުދިންނަށް ހައްގުތަކާއި ފުރުސަތުތައް ހަމަހަމަކަމާއި އެކު ހޯދައިދިނުން،" އަނިލް ވިދާޅުވި އެވެ.\nބަންޑާރަނައިބް އަނިލް އިތުރަށް ވިދާޅުވީ މަސައްކަތުގެ މާހައުލުގައި ހަރަކާތްތެރިވާ އަންހެނުން ހިއްސާއަކީ 38 ޕަސަންޓް ކަމަށެވެ. އެ އަދަދު އިތުރުކުރެވޭނެ ކަން ފާހަގަކުރައްވާ އަނިލް ވިދާޅުވީ މަސައްކަތުގެ މާހައުލުގައި ހަރަކާތްތެރިވާ އަންހެނުންގެ އަދަދު އިތުރުކުރުމަށްޓަކައި ޑޭ ކެއާ ސެންޓަރުތައް ފަދަ އިޖުތިމާއީ ހިދުމަތްދޭ ތަންތަން ގާއިމްކޮށް މަސައްކަތުގައި އުޅެވޭނެ ގޮތްތަކެއް ހޯދައިދޭން ޖެހޭނެ ކަމަށެވެ.\nމުޖުތަމައަށް ފައިދާ ހުރި މަސައްކަތް ކުރާ އަންހެނުންގެ އަގު ވަޒަންކުރުމަށް ސަރުކާރުން ދޭ ރެހެންދި އެވޯޑު މިރޭގެ ރަސްމިއްޔާތުގައި ވަނީ ނުވަ ފަރާތަކަށް ދީފަ އެވެ.


އިސްރާއިލުގެ ލާއިންސާނީ ޢަމަލުތަށް ހުއްޓާލުމަށް ރާއްޖެއިން ގޮވާލައިފި އިސްރާއިލުގެ ލާއިންސާނީ ޢަމަލުތަށް ހުއްޓާލުމަށް ރާއްޖެއިން ގޮވާލައިފި\nއިސްރާއިލުގެ ލާއިންސާނީ ޢަމަލުތަށް ހުއްޓާލުމަށް ރާއްޖެއިން ގޮވާލައިފި\nހައްދުފަހަނައަޅާފައިވާ ޔަހޫދީ ދައުލަތް، އިސްރާއީލުން ނުހައްޤުން އަރަގަނެފައިވާ ފަލަސްޠީނުގެ ބިންތަށް މިނިވަންކުރުމާއި ފަލަސްތީނުގެ ރައްޔިތުންނާމެދު އިސްރާއިލުން ހިންގާ ލާ އިންސާނީ ޢަމަލުތަށް ހުއްޓާލުމަށް ދިވެހިރާއްޖެއިން އަނެއްކާވެސް ގޮވާލައިފިއެވެ.\nއިސްރާއީލުން ފަލަސްތީނުގެ ޤުދުސަށް އަރައިގަނެ ހިންގާ ލާއިންސާނީ ޢަމަލުތަކާ ދެކޮޅަށް، އޯގަނައިޒޭޝަން އޮފް އިސްލާމިކް ކޯޕަރޭޝަން، (އޯއަސީ)އިން ބޭއްވި ކުއްލި ބައްދަލުވުމެއްގައި ވާހަކަފުޅުދައްކަވަމުން ރާއްޖޭގެ މިނިސްޓަރ އޮފް ސްޓޭޓް ފޯރ ފޮރިން އެފެއާޒް އަހުމަދު ޚަލީލްވަނީ ފަލަސްޠީނާއި އެޤައުމުގެ ރައްޔިތުންނާއެކު ރާއްޖެއިން އަބަދުވެސް އޮންނާނެކަން ހާމަކުރައްވާފައެވެ.\nސްޓޭޓް މިނިސްޓަރ ޚަލީލްވަނީ އިސްރާއިލުން ފަލަސްތީނުގެ ރައްޔިތުންނަށް ކުރާ ލާއިންސާނީ އަމަލުތަށް ކުށްވެރިކުރައްވައި މިޢަމަލުތަށް ހުއްޓާލުމަށް ގޮވާލައްވާފައެވެ. ފަލަސްޠީނުގެ ރައްޔިތުންނަށް ކުރިމަތިވެފައިވާ މިދަތިކަމުގެ ތެރޭގައި މުޅި މުސްލިމް އުންމަތް އެކަތިގަނޑަކަށް ވާންޖެހޭކަން ފާހަގަކުރައްވައި ސްޓޭޓް މިނިސްޓަރ ވަނީ މުސްލިމުންގެ ތިންވަނަ ހަރަމްފުޅުކަމުގައިވާ މަސްޖިދުލް އަޤްޞާ ހުންނަ ޤުދުސްއަކީ ފަލަސްތީނުގެ ވެރިރަށްކަމުގައި ދިވެހިރާއްޖެއިން ބަލައިގަންނަކަން ފާހަގަކުރައްވާފައެވެ. އެގޮތުން ޤުދުސް ހިފައި މުސްލިމުންގެ ގެދޮރު ސުންނާފަތިކޮށް އެތަށް މުސްލިމުންނެއްގެ ގެދޮރުނެތިކޮށްލުމަށް އިސްރާއިލުން ހިންގާ ލާއިންސާނީ އަމަލުތަށް ރާއްޖެއިން ހަރުކަށި އިބާރާތުން ކުށްވެރިކުރާކަމުގައި ސްޓޭޓް މިނިސްޓަރ ވިދާޅުވިއެވެ.\nއޯއައިސީގެ މެމްބަރު ޤައުމުތަކުގެ މިނިސްޓަރުންގެ ފެންވަރުގެ ބޭފުޅުން ބައިވެރިވި މި ބައްދަލުވުން ނިންމާލާފައިވަނީ ފަލަސްތީނުގެ ރައްޔިތުންނާމެދު އިސްރާއިލުން ހިންގާ ލާއިންސާނީ އަމަލުތަށް ކުށްވެރިކޮށް ގުޅިފައިވާ ބަޔާނެއް ފާސްކުރުމަށްފަހުއެވެ. އިސްރާއިލްގެ އަމަލުތަށް ކުށްވެރިކޮށް ނެރުނު މި ބަޔާނުގައި 17 ނުކުތާއެއް ފާހަގަކޮށްފައިވެއެވެ.\nމީގެ އިތުރުން އިސްރާއިލުން ފަލަސްތީނުގެ ބިންތަކަށް އަތް ގަދަކޮށް، ޔަހޫދީން މިތަންތާގައި ވަޒަންވެރިކުރުމަކީ ނަސްލު ނައްތާލުމުގެ އަމަލެއްކަމަށް މި ބަޔާނުގައި ބުނެފައިވެއެވެ. މީގެ އިތުރުން މުސްލިމް އުންމަތް ފަލަސްތީނުގެ ހައްޤުގައި އެކަތިގަނޑަކަށްވެ ފަލަސްތީނުގެ ހައްޤުތަށް ޙިމާޔަތް ކުރުމަށް ދުނިޔޭގެ ހުރިހާ ޤައުމުތަކަކަށާއި، ބައިނަލްއަޤްވާމީ ޖަމިއްޔާ ޖަމާއަތްތަކަށް ވަނީ ގޮވާލާފައެވެ.\nއިސްރާއިލުގައި ހުންނަ އެޤައުމުތަކުގެ އެމްބަސީ ޤުދުސަށް ބަދަލުކުރި ޤައުމުތަށް ބޮއިކޮޓް ކުރުމަށްވެސް މި ބަޔާނުގައިވަނީ ގޮވާލާފައެވެ. އަދި އިސްރާއިލުން އަތްގަދަކޮށްފައިވާ މުސްލިމުގެ ތިންވަނަ ހަރަމްފުޅު، މަސްޖިދުލް އަޤްޞާ ޔުނެސްކޯގެ ވޯލްޑް ހެރިޓެޖ ސައިޓުތަކުގަި ހިމަނާދިނުމަށް މަސައްކަތްކޮށްދިނުމަށްވެސް ވަނީ ގޮވާލާފައެވެ.\nއޯއަސީއިން ބޭއްވި މިކުއްލި ބައްދަލުވުމަކީ ފަލަސްތީނުގެ ގޮވާލުމަށް އިޖާބަދިނުމުގެ ގޮތުން ބޭއްވި މިނިސްޓަރުންގެ ފެންވަރުންގެ ބައްދަލުވުމެކެވެ.


ަމަޖިލިސް އިންތިހާބުގައި އޭދަފުށީ ދާއިރާއަށް ވާދަކުރައްވާ ތިން ކެންޑިޑޭޓުން–ފައިލް ފޮޓޯ\nރައްޔިތުންގެ މަޖިލީހުގެ އިންތިހާބަކީ މުޅި ރާއްޖޭގައި ވެސް ބާއްވާ އެންމެ ބޮޑު އެއް އިންތިހާބެވެ. އެ އިންތިހާބުގެ ކުލަވަރު މިހާރު ވެސް މުޅި ރާއްޖެއިން މިދަނީ ފެންނަމުންނެވެ. މި އަތޮޅުގައި ވެސް، އަދި މި ރަށުގައި ވެސް އޭގެ އަސަރުތައް އެބަހުއްޓެވެ. ތިން ކެންޑިޑޭޓެއްގެ ވާދަވެރިކަން މި ދާއިރާގައި މިހާރު ވެސް މި ވަނީ ބޮޑުވެފަ އެވެ. މިއީ، ކުރިއަށް އޮތް އިންތިހާބުގައި އޭދަފުށީ ދާއިރާގައި އެންމެ ވަރުގަދަ އަށް ވާދަކުރައްވާނެ ކަމަށް ބެލެވިފައިވާ ތިން ބޭފުޅުންނެވެ.\nއަހުމަދު ސަލީމް (ރެޑްވޭވް ސަލީމް)\nމިއީ، އޭދަފުށީ އެންމެން ވެސް، އަދި މި ދާއިރާގެ އެންމެން ވެސް އަދި ރާއްޖޭގެ އެންމެން ވެސް ދަންނާނެ މޫނެކެވެ. އަހާނެ އަޑެކެވެ. ވިޔަފާރީގެ ދެވަނައެއް ނެތް ތަޖުރިބާކާރެކެވެ. މުޅި ރާއްޖޭގެ އެންމެ ބޮޑު އެއް ސުޕަމާޓް ބްރޭންޑް، ރެޑްވޭވްގެ އޯނަރަކީ ސަލީމެވެ. ވިޔަފާރީގެ ބޮޑު ތަޖުރިބާއާ އެކު، ސަލީމް މި ވަނީ ސިޔާސީ ގޮތުން ވެސް ކާމިޔާބު ހޯއްދަވައިފަ އެވެ. އޭނާ އަކީ މިހާރު ވެސް މި ދާއިރާގެ މެމްބަރެވެ. އޭދަފުއްޓަށް އުފަން، އަދި ފެށުނީއްސުރެ ވެސް ރަށުގެ އެކި ހަރަކާތްތަކުގައި ބައިވެރިވެ ވަޑައިގަންނަވަމުން ގެންދަވާ ހިދުމަތްތެރި ބޭފުޅެކެވެ. ޕީޕީއެމްގެ ޓިކެޓްގައި ސަލީމް މި ދާއިރާ އަށް މި ފަހަރު ވާދަކުރައްވާއިރު، ސަލީމް ވަނީ މިހާރު ހިނގަމުންދާ ދައުރު ޖެހިލުމެއް ނެތި މަޖިލީހުގައި ވަކާލާތުކޮށްދެއްވައިފަ އެވެ.\nއަބްދުﷲ ޔަޒީދު (މުއާ)\nސިޔާސީ ދާއިރާ އަށް އާ ނަމެކެވެ. އާ މޫނެކެވެ. އެކަމަކު އޭނާގެ ބަސްތައް ވަރުގަދަ އެވެ. އަޒުމް ވަރުގަދަ އެވެ. އުންމީދުތައް ފޮންޏެވެ. މިހާރު މާސްޓާސް އަށް ކިޔަވާ ވިދާޅުވަމުން ގެންދަވާ ޒުވާން މުއާގެ ސިޔާސީ ހަޔާތް ފެއްޓެވިތާ މާ ގިނަ އަހަރުތަކެއް އަދި ނުވެ އެވެ. އެ ކުރު މުއްދަތުގެ ތެރޭގައި އޭނާ ވަނީ އަޒުމާއި ރޫހާ އެކު ކާމިޔާބު މަސައްކަތްތަކެއްގައި ބައިވެރިވެ ވަޑައިގެންފަ އެވެ. އޭދަފުއްޓަށް އުފަން، އަމިއްލަ ވިޔަފާރީގެ ތެރޭގައި މިހާރު ހަރަކާތްތެރިވެ ވަޑައިގަންނަވާ މުއާގެ ޓީމު ޒުވާނެވެ. އޭނާއަކީ އެއްގޮތެއްގައި ހިފަހައްޓަވަމުން ގެންދަވާ ބޭފުޅެކެވެ. މުއާ ވާދަކުރައްވަނީ އަމިއްލަ ކެންޑިޑޭޓެއްގެ ގޮތުގަ އެވެ.\nއަލްއުސްތާޒާ ހިސާން ހުސެއިން\nއަލްއުސްތާޒާ ހިސާން ހުސައިން\nއެމްޑީޕީގެ އެންމެ ކުރީ ސަފުގެ ފަހުލަވާނު، އަދި ކުރީގެ ރައީސް މުހަންމަދު ނަޝީދުގެ ލޯޔަރުންގެ ޓީމުގައި އިސްކޮށް ހަރަކާތްތެރިވެ ވަޑައިގަންނަވާ އަލްއުސްތާޒާ ހިސާން ހުސެއިނަކީ ގާނޫނީ ބޭފުޅެކެވެ. އޭނާ އަކީ ބ. އަތޮޅުގެ މަޝްހޫރު، ހިތާދޫ ޝެއިޚު ހުސެއިން ޔޫސުފުގެ ދަރިކަނބަލެކެވެ. ކައިވެންޏެއް ބައްލަވައިގެން ހުންނެވި، އަދި ހަތް މަހުގެ ތުއްތު ބޭފުޅެއްގެ މަންމައެއްގެ ޒިންމާ ނަންގަވަމުން ގެންދަވާ ހިސާނަކީ 2006 ވަނަ އަހަރު އިނގިރޭސިވިލާތުން ކޮމާޝަލް ލޯއިން މާސްޓާސް ހައްދަވާފައިވާ ބޭފުޅެކެވެ. ރައީސް ނަޝީދުގެ ވެރިކަމުގައި އޭނާ އަކީ ރައީސް އޮފީހުގެ ވަގުތީ ކެބިނެޓް ސެކްރެޓަރީ އެވެ. އަދި، 34 އަހަރުގެ ޒުވާން މި ގާނޫނީ ވަކީލަކީ 2010 ވަނަ އަހަރުން ފެށިގެން އެމްޑީޕީގެ އޭދަފުށީ ދާއިރާގެ ރައީސް ވެސް މެ އެވެ. މ. ނޫހިރި ހިސާނަކީ މިހާރު ރިފްއަތު އެންޑް ކޯ، ލޯފާމްގެ މެނެޖިން ޕާޓްނަރެކެވެ. މިއީ، އިލްމީ، ގާނޫނީ އަދި ސިޔާސީ ވެސް ވަރުގަދަ ޝަޚުސިއްޔަތެކެވެ.


ބޮޑުފިނޮޅު މައްސަލައިގައި ވަކީލުންތަކެއްގެ މައްސަލަ ބާ ކައުންސިލަށް ހުށަހަޅަނީ\nފުލުހުން މިރޭ ނެރުނު ބަޔާނެއްގައި ބުނީ، އާރުއައިއެކްސްގެ ފަރާތުން ބޮޑުފިނޮޅަށް ގެންގޮސްފައިވާ 198 ބިދޭސީންގެ ތެރެއިން ބަޔަކު 2020 ޖުލައި 02 ވަނަ ދުވަހު އެރަށުގައި ހަމަނުޖެހުން ހިންގާ، ބަޔަކު ރަހީނުކޮށް، ފުލުހުންނާ ކުރިމަތިލައި، ފުލުހުންނާ މެދު ލަކުޑިއާއި، ދަގަނޑާއި، ގާ ބޭނުންކޮށްގެން މާރާމާރީ ހިންގައި، ފުލުހުންގެ އުޅަނދަށް ގެއްލުންދިން ކަމަށެވެ.\nއަދި ބޮޑުފިނޮޅުގައި ހުރި މުދަލަށް ބޮޑެތި ގެއްލުންތަކެއް ދިން މައްސަލައާ ގުޅިގެން އެކަމުގައި އަމަލީގޮތުން އެންމެ އިސް ސަފުގައި ހަރަކާތްތެރިވި ބަނގްލަދޭޝްގެ 19 ބިދޭސީން ހައްޔަރުކޮށް، އެ މީހުންގެ ބަންދުގެ މުއްދަތު އިތުރުކޮށްފައިވާނީ ޖިނާއީ އިޖުރާތުގެ ގާނޫނުގައި ކަނޑާއަޅާފައިވާ އިޖުރާތުތަކާއި އެއްގޮތަށް ކޯޓަށް ހުށަހަޅައިގެން ކަމަށެވެ.\n“މި މައްސަލާގައި ހައްޔަރުކުރެވުނު މީހުންނަށް އައްޔަންވި ބައެއް ވަކީލުން، 19 ބިދޭސީންގެ ނަމުގައި އެ 19 ބިދޭސީންގެ ވަކީލުން ކަމުގައި ބުނެ ސޯޝަލް މީޑިއާއާއި މީޑިއާގެ އެހެން ވަސީލަތްތައް ބޭނުންކޮށްގެން މި މައްސަލައިގެ ތަހުގީގާއި ފުލުހުންގެ މުއައްސަސާއާއި ބޮޑުފިނޮޅުގައި ހިނގާދިޔަ ހަމަނުޖެހުމާއި ގުޅުވައިގެން ހަގީގަތާއި ހިލާފު ދޮގު މައުލޫމާތު ފަތުރާ ފުލުހުންގެ މަސައްްކަތާއިމެދު ނުބައި ތަސައްވުރެއް އުފެއްދުމަށް މަސައްކަތް ކުރަމުންދާކަން ވަނީ ފާހަގަކުރެވިފައި،”\nފުލުހުން ބުނީ 19 ބިދޭސީންގެ ތެރެއިން ފަސް މީހަކަށް ދައުލަތުން ވަކީލުން ހަމަޖައްސާ އިތުރު ފަސް މީހަކަށް ޓްރާސްޕޭރަންސީން ވަކީލުން ހަމަޖައްސާފައިވާ ކަމަށެވެ. ނަމަވެސް މި މައްސަލައާއި ގުޅިގެން ވާހަކަ ދައްކަމުންދާ ވަކީލުން ނޫސްބަޔާންތަކާއި މައުލޫމާތުތައް އާންމު ކުރަމުންދަނީ ވަކީލަކު ހަމަޖެހިފައިވާ 10 މީހުންގެ ވަކީލުންނަށް އެނގުމެއްނެތިކަން ފާހަގަކުރެވިފައިވާ ކަމަށެވެ. އަދި އެ 10 މީހުންނަށް އައްޔަންވެފައިވާ ވަކީލުންގެ ފަރާތުން މަޢުލޫމާތު ސާފުކުރުމެއް ނެތި، އަދި އެވަކީލުންނާ އެއްވެސް މައުލޫމާތެއް ހިއްސާކުރުމެއް ނެތިކަމަށް ވެސް މިސާވިސްއަށް މައުލޫމާތު ލިބިފައިވާ ކަމަށެވެ.\nއެ ބަޔާނުގައި އިތުރަށް ބުނީ 19 ބިދޭސީންގެ ވަކީލުންގެ ނަމުގައި ވަކި ވަކީލުންތަކެއް ނޫސްބަޔާން ނެރެ، ޓީވީ ޕްރޮގްރާމްތަކަށާއި، ސޯޝަލް މީޑިއާގައި މައުލޫމާތު އާންމު ކުރަމުންދަނީ ޓްރާންސްޕޭރަންސީ މޯލްޑިވްސްގެ ފަރާތުން އައްޔަންވެފައިވާ ވަކީލުންނާއި އެއްވެސް ގުޅުމެއް ނެތިކަމަށާއި، އަދި ފުލުހުންގެ ތަހްގީގުން ޓްރާންސްޕޭރަންސީގެ ފަރާތުން އައްޔަންވި ވަކީލުންނަށް އެއްވެސް ދައްޗެއް ކުރިމަތި ނުވާކަމަށް ޓްރާންސްޕޭރަންސީ މޯލްޑިވްސްގެ ފަރާތުން ވެސް ފާހަގަކުރާ ކަމަށެވެ.\nއަދި އެ ބިދޭސީންގެ ވަކީލުންގެ ނަމުގައި މަދު ވަކީލުންތަކެއް ގަސްދުގައި ތަހުގީގަށް ހުރަސް އަޅާއ، ވަކި ބަޔަކަށް މަންފާ ހޯދައިދިނުމަށް އުޅޭ ކަމަށް ބެލެވޭ ގޮތަށް މައްސަލައާ ބަންދުގައި ތިބި މީހުންނަށް ނޭނގޭ އެތައް ކަމެއް އެމީހުން ލައްވާ ތަހްގީގް ރެކޯޑިގް ތެރޭގައި ބުނުވަން އުޅުމާއި، އެމީހުންނަށް ލިބެންޖެހޭ މުސާރައާއި ބޮޑުފިނޮޅަށް ގެންދިޔަ ކުންފުނީގެ ވާހަކަ ނުދެއްކުމަށް ބުނެ ބަންދުގައި ތިބި މީހުންނަށް މަޖުބޫރުކުރުވާކަން ތަހްގީގަށް ވަނީ ފާހަގަކުރެވިފައި ކަމަށެވެ. އަދި ބޮޑުފިނޮޅުގައި ހިނގާ ދިޔަ ހަމަނުޖެހުމާއި ގުޅޭ ބައެއް މައުލޫމާތުތައް އާންމު ފަރާތްތަކަށް އޮޅޭގޮތަށް މިމައްސަލައިގައި މީޑިޔާގައި ވާހަކަ ދައްކާ ވަކީލުން ބޭނުންވާ ވަކި ގޮތަކަށް ބަޔާންކޮށް ހިނގަމުންދާ ތަހްގީގަށް ނުރަނގަޅު އަސަރު ފޯރާގޮތަށް މައްސަލައިގައި މިހާތަނަށް ހޯދިފައިވާ ހޯދުންތަކާއި ހިލާފަށް ހާމަކޮށް ވަކި ނަތީޖާތަކެއް ނެރުމަށްޓަކަ މަސައްކަތް ކުރާ ކަމަށެވެ.\nއެހާދިސާގައި ހަމަނުޖެހުން ހިންގި ފަރާތުން އެކި ވަރުގެ އަނިޔާދިން ފުލުހުންނަށް ލިބިފައިވާ އަނިޔާއަކީ އެހާދިސާ ހިނގި ދުވަހު ފުލުހުން ބިރުން ދުވަންފެށުމުގެ ތެރޭގައި އެތަނުގައި ހުރި ހޮޅިތަކުގައި ޖެހިގެންނާއި މޫދަށާއި އަދި އެނޫން ތަންތަނަށް ވެއްޓިގެން ލިބުނު އަނިޔާތަކެއްކަމަށް މަލާމާތުގެ ރާގެއްގައި ބަޔާންކޮށް ޖިނާއީ ތަހުގީގުތަކުގައި ބައިވެރިވާ ވަކީލުން އާންމުކޮށް އަމަލުކުރާ ޕްރޮފެޝަނަލް މިންގަނޑުތަކާއި ހިލާފަށް ތަކުރާރުކޮށް އަމަލުކުރާކަން ވެސް ފާހަގަކުރެވޭ ކަމަށް ފުލުހުން ބުނެ އެވެ.\nފުލުހުން ބުނި ގޮތުގައި އެވަކީލުންގެ ފަރާތުން ފުލުހުންގެ މަސައްކަތަށް ދަތިކޮށް ހަގީގަތާއި ހިލާފް ވާހަކަ ފަތުރައި ފުލުހުންގެ ތަސައްވުރު ކިލަނބުކުރުމަށް މަސައްކަތްކުރަމުންކުރާކަން ފާހަގަކުރެވި ވަކީލުންގެ ސުލޫކީ މިންގަނޑާ ހިލާފަށް ވަކީލުން ކޮށްފައިވާ ކަންކަން ބަލައިދޭން ބާ ކައުންސިލްއަށް ހުށަހަޅަން ވަނީ ނިންމާފަ އެވެ.


Mourinho ah Eriksen ge ninmun badhaleh nukurevunu | Mihaaru\nޓޮޓެންހަމް މެޗެއްގެ ތެރެއިން މޮރީނިއޯ (ވ) އާއި އެރިކްސަން.-- ފޮޓޯ: އޭއެފްޕީ\nމޮރީނިއޯ އަށް އެރިކްސަންގެ ނިންމުން ބަދަލެއް ނުކުރެވުނު\n03 ޖެނުއަރީ 2020 - 12:21\nލަންޑަން (ޖެނުއަރީ 3) - ޑެންމާކުގެ މިޑްފީލްޑަރު ކްރިސްޓިއަން އެރިކްސަން ޓޮޓެންހަމް ހޮޓްސްޕާސްގައި މަޑުކުރުވަން ކޯޗު ހޯސޭ މޮރީނިއޯ ކުރި މަސައްކަތް ކާމިޔާބުނުވެ މި މަހުގެ ޓްރާންސްފާ މާކެޓްގައި އޭނާ ވިއްކާލަން ނިންމާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nމި ސީޒަނުގެ ކުރީކޮޅުގައި ޓޮޓެންހަމްގެ ކޯޗަކަށް އޭރު ހުރި މައުރީސިއޯ ޕޮޗެޓީނޯ ވެސް ވަނީ އެރިކްސަން ލައްވައި އާ ކޮންޓްރެކްޓެއްގައި ސޮއިކުރުވަން މަސައްކަތްކޮށްފަ އެވެ. އެ މަސައްކަތް އޭރު ކާމިޔާބުނުވީ އެރިކްސަން އެހެން ކްލަބަކަށްދާން ބޭނުންވެފައި ހުރުމުންނެވެ. ޓޮޓެންހަމްގެ ކޯޗުކަމާ މޮރީނިއޯ ހަވާލުވުމަށް ފަހު އެންމެ އިސްކަމެއްދިން އެއް ކަމަކީ މި ސީޒަނަށް ފަހު ޓޮޓެންހަމާ އެކު ހަދާފައިވާ އެއްބަސްވުން ހަމަވާ ތިން ކުޅުންތެރިން ކަމަށްވާ ޓޯބީ އަލްޑަވެއިރަލްޑާއި އެރިކްސަން އަދި ޔޭން ވަޓޯންގަންގެ ކޮންޓްރެކްޓް އާ ކުރުމެވެ. މީގެ ތެރެއިިން ކޮންޓްރެކްޓް އާ ކުރީ އަލްޑަވެއިރަލްޑް އެކަންޏެވެ.\nރިޕޯޓްތައް ބުނާގޮތުން މޮރީނިއޯ މިހާރު ވަނީ އެރިކްސަންގެ ކޮންޓްރެކްޓް އާ ނުކުރާނެ ކަމަށް ނިންމައި މި މަހުގެ ޓްރާންސްފާ މާކެޓްގައި އޭނާ ވިއްކާލަން ނިންމައިފަ އެވެ. އުމުރުން 27 އަހަރުގެ އެރިކްސަން މަޑުކުރުވަން މޮރީނިއޯ އެކި ގޮތްގޮތުން ކުރި މަސައްކަތް ކާމިޔާބުވެފައިނުވާއިރު، އޭނާ ވިއްކާލަން ނިންމީ މި ސީޒަނަށް ފަހު އޭނާ ހިލޭ ކްލަބް ދޫކޮށްލުމުގެ ފުރުސަތު އޮތުމުންނެވެ. އަދި މި މަހު އެރިކްސަން ވިއްކާލައިގެން ޓޮޓެންހަމަށް ފައިދާއެއް ލިބެން އޮތް ފުރުސަތުގެ ބޭނުން ހިފާށެވެ. ޓޮޓެންހަމުން އެރިކްސަން ވިއްކާލަން ކިޔާ އަގަކީ 25 މިލިއަން ޑޮލަރެވެ.\nއެރިކްސަން ހޯދަން ޝައުގުވެރިކަން ފާޅުކުރަމުން އަންނަ ޓީމުތަކުގެ ތެރޭގައި އިޓަލީގެ އިންޓަ މިލާނާއި މެންޗެސްޓާ ޔުނައިޓެޑް ހިމެނެ އެވެ. އިންޓަ މިލާނުން ވަނީ އެރިކްސަންގެ އޭޖެންޓާ އެކު މީގެ ދެ ދުވަސް ކުރިން ލަންޑަނުގައި ބައްދަލުވުމެއް ބާއްވައިފަ އެވެ.\nމި މަހުގެ ޓްރާންސްފާ މާކެޓްގައި ޔުނައިޓެޑުން މިޑްފީލްޑަރެއް ގެންނަން ޖެހޭ ކަމަށް އެ ޓީމުގެ ކޯޗު އޮލެ ގުނަ ސޯލްޝެއާ ވަނީ ބުނެފަ އެވެ. ޔުނައިޓެޑްގެ ދެ މިޑްފީލްޑަރުން ކަމަށްވާ ސްކޮޓް މެކްޓޮމިނޭ އާއި ޕައުލް ޕޮގްބާ އަށް ވަނީ އަނިޔާވެ ކުޅުމާ ދުރަށް ދާން ޖެހިފަ އެވެ. އެރިކްސަންގެ އިތުރުން ޔުނައިޓެޑުން ފާރަލަމުން އަންނަ މިޑްފީލްޑަރުންނަކީ ބެންފީކާގެ ޖެޑްސަން ފެނާންޑޭސް، އެސްޓަން ވިލާގެ ޖެކް ގްރީލިޝް އަދި ޔުވެންޓަސްގެ އެމްރޭ ޗާން އެވެ.\nއިތުރު ލިޔުންތައް ޓޮޓެންހަމް ހޯޒޭ މޮރީނިއޯ\nމޮރީނިއޯގެ ހިތްހަމަނުޖެހުން އިންޓަ އަށް


ޓީޗަރ (ކްރިއޭޓިވް އާރޓް)\n-/7070 ރުފިޔާއާއި -/10,640ރުފިޔާއާއި ދެމެދު\nމިމަޤާމްތަކަށް ދާއިމީ ޓީޗަރުން ނުލިބިއްޖެނަމަ، މި މަޤާމްތަކަށް ރިލީފް ޓީޗަރުން ނެގުމަށް ވަނީ ހަމަޖެފައެވެ.\nމަޤާމުގެ ގިންތި: ވަގުތީ (1 އަހަރު)\nމަޤާމުގެ ރޭންކް: ޖީއެސް3ން އެމް އެސް 1 ށް\nމަޤާމުގެ ކްލެސިފިކޭޝަން:ރިލީފް ޓީޗަރ\nމުސާރަ: 4500.00 ރުފިޔާ އިން 6090.00 ރުފިޔާ އާއި ދެމެދު\nސަރވިސް އެލެވަންސް: 1500.00 ން 2500.00 ރުފިޔާ އާ ދެމެދު\nއިތުރު އިނާޔަތްތައް: 1. ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ޚިދުމަތް.\nކިޔަވައިދިނުމުގެ ރޮނގުން ޤައުމީ ސަނަދެއް ލެވަލް 4ގެ ސެޓްފިކެޓެށް ހާސިލުކޮއްފައިވުން.\nގުރޭޑް 12 ނިންމާފައިވުން\nގުރޭޑް 10 ނިންމާފައިވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 04 ޑިސެމްބަރ 2019 ގެ 14:00 ގެ ކުރިން، ހުވަދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތްތަކަށް ވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި ހުވަދޫ ސްކޫލް ނަންބަރު 6840070 / 7983085 ފޯނަށް ގުޅުއްވުން އެދެމެވެ.


I-Havan ge master plan hadhaane bayaku hoadhanee | Mihaaru\nވިޔަފާރި / އައި-ހެވަން\nއައިހެވަން މަޝްރޫއުގެ ކުރެހުމެއް: އެ މަޝްރޫއުގެ ދަށުން ބިން ހިއްކުމުގެ މަސައްކަތް މިއަހަރު ފަށާނެ ކަމަށް ސަރުކާރުން ބުނެފައިވޭ\n17 އޯގަސްޓް 2016 - 11:24\nއިކޮނޮމިކް މިނިސްޓްރީން ނެރުނު އިއުލާނެއްގައި ބުނެފައި ވަނީ އެ ޕްރޮޖެކްޓްގެ މާސްޓަ ޕްލޭން ތައްޔާރުކުރާ ފަރާތްތަކުން، އެ ދައުވަތާ ގުޅިގެން ތައްޔާރުކޮށްފައިވާ ޓާމްސް އޮފް ރިފަރެންސްގައިވާ ހަމަތަކާ އެއްގޮތްވާ ގޮތުގެ މަތިން މި މަހުގެ 24ގެ ކުރިން ޕްރޮޕޯޒަލް ހުށަހެޅުމަށް ދައުވަތު ދޭ ކަމަށެވެ. އަދި ހުށަހަޅާ ޕްރޮޕޯޒަލްތައް ބެލުމަށް ފަހު ޕްރޮޕޯޒަލް ހުށަހަޅާފައިވާ ފަރާތްތައް ޝޯޓްލިސްޓްކޮށް، އެ ފަރާތްތައް އިތުރު މަޝްވަރާ އަށް ދައުވަތު ދޭނެ ކަމަށް ވެސް އެ މިނިސްޓްރީން ބުންޏެވެ.\nއެ މިނިސްޓްރީން ބުނީ އެ ދައުވަތުގެ ދަށުން، ފޯރުކޮށް ދިނުމަށް އެދޭ ހިދުމަތްތަކާއި މަޝްރޫއު ހިންގުމަށް ރޭވިފައިވާ ސަރަހައްދުގެ ތަފުސީލާއި މަސައްކަތް ނިންމުމަށް އެދޭ ތާރީހުތައް ޓާމްސް އޮފް ރިފަރެންސް ލިޔުމުގައި ބަޔާންކޮށްފައިވާނެ ކަމަށެވެ.\nއައިހެވަން މަޝްރޫއަކީ ސަރުކާރުން ވަރަށް ހާއްސަ އިސްކަމެއް ދޭ މަޝްރޫއެއް ކަމަށާއި އެ މަޝްރޫއުގެ ދަށުން ބިން ހިއްކުމުގެ މަސައްކަތް އަންނަ ޑިސެމްބަރު މަހު ފަށާނެ ކަމަށް ވެސް އިކޮނޮމިކް މިނިސްޓްރީން ބުންޏެވެ.\nއައިހެވަން އަކީ އިހަވަންދިއްޕޮޅުގައި ޒަމާނީ ބަނދަރަކާ އެކު، ބަނދަރުގެ ވިޔަފާރި އަށް ބޭނުންވާ އިތުރު ދާއިރާތަކެއް ހިމެނޭ މަޝްރޫއެކެވެ. އެ ގޮތުން އެ ތަނުގައި މުދާ އުފެއްދުމާއި ބަންދުކުރުމާއި ޕްރޮސެސްކުރުމާއި ގުދަންކުރުމުގެ އިތުރަށް، ބައިނަލްއަގުވާމީ ކްރޫޒް ފެސިލިޓީ އާއި އެއާޕޯޓަކާއި ރިއަލް އެސްޓޭޓްގެ ބައިތައް ވެސް ހިމެނެ އެވެ.\nއިގްތިސާދު އިކޮނޮމިކް މިނިސްޓްރީ އައި-ހެވަން ތަރައްގީގެ މަޝްރޫއުތައް\nދައުރު ނިމޭއިރުވެސް އައިހެވަން މާސްޓަރ ފުލޭން ހަދަ ހަދާ ތިބޭ..\nއައިހެވަންގެ މާސްޓަރ ޕްލޭން އަނެއްކާވެސް ހަދަނީ ހެއްޔެވެ؟ މިހާރު4ފަސް ފަހަރަކު މާސްޓަރ ޕްލޭނު ހަދައިފި އެވެ.2ތިން ފަހަރަކު ހިއްކަންވެސް ފަށައިފި. އެ ސަރަޙައްދުގެ މަސްވެރިކަން ދަށްކޮށް އުޅޭތީ މަހަށްނުގޮސް ގޭގަ އޮންނަ ކޮންމެ މީހަކަށް ވެސް ދުވާަކަށް 5000ރ ލިބެން ފަށައިފި. އުލިގަމުގެ ދަނޑުވެރިން ކަރާނުހައްދާތީ އުލިގަމު ދަނޑުވެރިންނަށް މަހަކު 5000 ރ ދޭން ފަށައިފި. ތުރާކުނު ޖަލީލުބޭ ގޯއްޗާ ސައީދުބޭ ގޯއްޗާ ދެމެދުން ބްރިޖު އަޅައިފި. އިންނަފިނޮޅުން ހުވަހަންދުވަށް އެއާޕޯޓް އަޅައިފި. ސާބަހޭ މުހައްމަދާ ކަލެޔަށް. ތިޔައީވާ ގޮލަޔެއް!!!\nތިޔަ އައިހެވަންގެ ވާހަކަ ވެރިކަމަށް އެރީއްސުރެއްން ދައްކާ އެކަމު ހުސްހޮޅިވާހަކަ ، ކޮބާޗައިނާއިން 15000 ފްލެޓްއަޅަންއައިސް އުޅުނުމީހުން ،،، އެގްޒިމްބޭންކް އިން ފަންޑިންނުލިބިގެން އެމީޙުން ރާއްޖެދޫކޮށް ހިނގައްޖެ ، ކޮބާ ސައީދީންއަޅައިދޭންބުނި ބޮޑުމިސްކިތް ؟؟؟ އެކަންވެސް ފަނިވެއްޖެ ދެން މިހާރު ސަރުކާރުން އެކަމުގައި ރައްޔަތުންގެ ލޮލޮގައި އަނދުން އަޅުވަންވެގެން ގޭސްގަނޑެއް އަނބުރަން ރެޑީވަނީ ، މިސަރުކާރުން މުޅިންވެސް ދައްކަމުންދަނީ އަވާ މެންދުރޭ ،،،،\nކެކެކެކެ. އެއްވެސް ކަމެއް ފަންޏެއް ނުވޭ. މިއުޅެނީ ގެއެއްގައި އަލައް ހދާ ކޮޓަރި ގަނޑެއްގައި ފާހާނެއް ބައިމްދާކަށް ނޫން. ފުއްޓަތްކެއް ޖަހާލާހާ ފަސޭހައިން ކަންކޮށް ނިންމާލާކަށް.\nމާސްޓަރ ޕްލޭން އެހާ މުހިއްމެއްނޫން. ޢެއީ ކޮންމެ ވެރިކަމަށް އައު މާސްޓަރ ޕްލޭން އެއް އެކްލަވާ ގައުމެއް މިއީ.\nކޮމެންޓު ލިޔަން ބިރުވެސްގަނޭމިހާރު! އެކަމަކު އަހަންނަށް އެނގޭ ވަރަށް ސަޅިކޮށް ކޮމެންޓު ކުރާ ސޮރެއް. އަޅެ އެސޮރަށް މަ ގުޅާލާނަން.\nމި ވަރުގެ ޕްރޮޖެކްޓަކާއި ބަލާއިރު ސަރުކަރުން ނެރެފައިވާ އާރް.އެފް.ޕީ.އޮތީ ވަރަށް ގޯސްކޮށެވެ.ޕްރޮޖެކްޓާއި ބެހޭ މާގިނަ މަޢުލޫމާތެއް އާރު.އެފް.ޕީ.އަކު ދީފައި ނެތް އިރު މި ސަރުކާރުން ބުނާ މެގަ ޕްރޮޖެކްޓްެ ސީރިއަސްކަމެއްވެސް އާރު،އެފް.ޕީ.އަކުން ނުފެނެއެވެ. މީގެ އިތުރުން ޢިއުލާނު ކުރިތާ މިވަރުގެ މެގަ ޕްރޮޖެކްޓަކަށް ބޭނުންވާ ޕްރޮޕޯސަލެއް ހަފްތާއެއްހާ ދުވަހުގެ ތެރޭގައި ހަދައި ހުށަހެޅިދާނެތޯ ސުވާލު އުފެދެއެވެ. މިގޮތަށް އޮތުމުން މި ޕްރޮޖެކްޓްގައި ވެސް "ވަސް ނުބައި"ގޮތެއް އެބަހުރިކަމަށް ބުރަވެއެވެ.މި ޢިއުލާން މިއަށްވުރެ "ވަސް ނުބައި" ނުވާނެގޮތަކަށް އޮންނަންވެއެވެ.\nއައިހެވަން ޕްރޮޖެކްޓް ވެސް އެދަނީ ކުރިއަށެވެ. އައިހެވަން ޕްރޮޖެކްޓް ފީސްބުލް ވާނީ މިސަރުކާރު ލީޑަރޝިޕްގައި އޮތުމުން ކަން ދަންނަން ޖެހޭނެ މުޅި ތިލަދުންމަތީ ރައްޔިތުން. ކަން މިހެން ހުރުމުން ތިބާ މެން ޖެހޭނެ ވިސްނަން ކުރިމަތި ވަމުން އަންނަ ލޯކަލް ކައުންސިލު އިންތިޚާބުގައި ޕިންކް ކުދިން މަތިން އަބަދުވެސް ހަނދާން ކުރަން. ޕިންކް ކުދިން ނޫނީ އޮރެންޖް ކުދިން މަތިން އަބަދުވެސް ހަނދާން ކުރަންވީ ދެން ރެޑް ކުދިންގެ މަތިން. އެއިރުން އައިހެވަން އަންނާނެ ފީސްބުލް ވެގެން ބޮޑުވެގެން ވާ މާސްޓަރ ޕްލޭނަކާއި އެކު.


Dhemehettenevi Sinaa'athakah Fathuruverikan Hedhee Muvahzzafunnaai Kunfuni Thakun: Raees | Hathaavees\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ނޫސްވެރިންނާއި ބައްދަލުކުރައްވާ ވާހަކަފުޅުދައްކަވަނީ: ފޮޓޯ / ރައީސް އޮފީސް\nފަތުރުވެރިކަމަކީ ދެމެހެއްޓެނެވި ސިނާއަތަކަށް ހެދީ އެ ސިނާއަތުގައި މަސައްކަތް ކުރާ މުވައްޒަފުންނާއި ކުންފުނިތަކުން ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nދުނިޔޭގެ ފަތުރުވެރިކަމުގެ ދުވަހުގެ މުނާސަބަތާއި ގުޅިގެން ރައީސް ކުރެއްވި ޓްވީޓެއްގައި ވަނީ ފަތުރުވެރިކަމުގެ ސިނާއަތުގައި ހަރަކާތްތެރިވާ ކުންފުނިތަކަށާއި މުވައްޒަފުންނަށް ތަހުނިޔާ ދަންނަވާފައެވެ. އަދި ވިދާޅުވީ އެ ސިނާއަތަކީ ދެމެހެއްޓެނެވި ސިނާއަތަކަށް ހަދާފައި ވަނީ ފަތުރުވެރިކަމުގެ ދާއިރާގައި ހަރަކާތްތެރިވާ ކުންފުނިތަކާއި މުވައްޒަފުން ކަމަށެވެ.\nކޮވިޑް19 ގެ ނުރައްކަލުން އަރައިގަތުމަށް ރާއްޖެއިން ގިނަ މަސައްކަތްތަކެއް ކުރަމުން އަންނަ ކަމަށާއި މިހާލަތުގައިވެސް ރާއްޖެ އަށް އަންނަ ފަތުރުވެރިންނަށް ހޫނު މަރުހަބާއެއް ދަންނަވާ ކަމަށް ރައީސް ވިދާޅުވިއެވެ.\nދުނިޔޭގެ ފަތުރުވެރިކަމުގެ ދުވަހުގެ، މިއަހަރުގެ ޝިއާރަކީ ފަތުރުވެރިކަމާއި ރަށްފުށުގެ ތަރައްގީއެވެ. މިއަހަރު ފަތުރުވެރިކަމުގެ ދުވަސް ފާހަގަކުރަން ޖެހިފައި މިވަނީ ނުރައްކާތެރި ކޮވިޑް19 އިން ގައުމުތައް ސަލާމަތްވުމަށް ގިނަ މަސައްކަތްތަކެއް ކުރަމުން އަންނަ ދުވަސްވަރެއްގައެވެ. 21ވަނަ ގަރުނުގައި އެންމެ ކުރި އަރަމުން އަންނަ އެއް ސިނާއަތް ފަތުރުވެރިކަމަށް މި ނުރައްކާތެރި ބަލީގެ ސަބަބުން ވަނީ ބޮޑެތި ލޮޅުންތަކެއް އަރާފައެވެ.\nއެގޮތުން އެ ސިނާއަތަކަށް އެންމެ ބޮޑަށް ބަރޯސާވާ އެއް ގައުމަކަށް މިކުޑަ ކުޑަ ދިވެހިރާއްޖެ ވެގެންދާނެއެވެ. ނަމަވެސް ކޮވިޑްގެ ސަބަބުން ރާއްޖޭގެ ބޯޑަރު ތިން މަސް ދުވަހަށް ބަންދު ކުރަން ޖެހުނެވެ. އަލުން ބޯޑަރު ހުޅުވާލީ މިދިޔަ ޖުލައި މަހުގެ 15ވަނަ ދުވަހުއެވެ. ފާއިތުވި ތިންމަސް ތެރޭގައި ރާއްޖެ ޒިޔާރަތް ކޮށްފައިވަނީ 16،000 އަށްވުރެ ގިނަ ފަތުރުވެރިންނެވެ.\nPrevious ވަކީލަށް ނާންގާ ބަންދުގެ މުއްދަތު އިތުރު ކުރުމަށް ކުރި އަމުރެއް ބާތިލްކޮށްފި\nNext ޒިކުރާ މިސްކިތް ހަވާލުކޮށްފައި އޮތީ މާލިއްޔަތު ގަވާއިދާ އެއްގޮތަށް: އެސްޖޭގެ ވަކީލުން


Covid-19: Mexico In Ithuru 1,803 Maru - Vaguthu\nކޮވިޑް-19: މެކްސިކޯ އިން އިތުރު 1،803 މަރު\nކޮވިޑް-19 ޖެހިގެން މެކްސިކޯއިން އިތުރު 1،803 މީހުން މަރުވެއްޖެއެވެ.\nދުނިޔޭގެ ގައުމުތަކުގެ ތެރެއިން އެންމެ ބޮޑަށް ބަލި ފެތުރިފައި އޮތް މެކްސިކޯއަކީ ދުނިޔޭގައި މި ބަލި ފެތުރިފައި އޮތް އެންމެ ނުރައްކާތެރި އެއް ގައުމެވެ. އެ ގައުމުން ބަލި ޖެހިގެން މަރުވި މީހުންގެ އަދަދު މިހާރު ވަނީ 146,174 އަށް އަރައިފައެވެ.\nއިއްޔެއަކީ އެ ގައުމުން އެއް ދުވަސްތެރޭ އެންމެ ގިނަ މީހުން މަރުވެފައިވާ ދުވަހެވެ. އިއްޔެ އެކަނި ވެސް އެ ގައުމުން 22,339 މީހަކު ކޮވިޑް-19 އަށް ފައްސިވި އިރު، ބަލި ޖެހިފައިވާ މީހުންގެ ޖުމްލަ އަދަދު ވަނީ 1,711,283 އަށް އަރައިފައެވެ. އިއްޔެއަކީ އެއް ދުވަސް ތެރޭގައި އެންމެ ގިނަ ބަޔަކު ބައްޔަށް ފައްސިވި ދުވަހެވެ. މީގެކުރިން އެންމެ ގިނަ މީހުން އެގައުމުން ފައްސިވެފައިވަނީ މިއަހަރުގެ ޖެނުއަރީ މަހުގެ 16 ވަނަ ދުވަހުއެވެ. އެއީ 21،366 އެވެ.\nމެކްސިކޯގައި ބަލި ޖެހިގެން ރަނގަޅުވެފައި ވަނީ 1,277,978 މީހުންނެވެ. އަދި 287,131 މީހަކު ބައްޔަށް ފަރުވާ ހޯދަމުންދާ އިރު، 5,652 މީހަކު ތިބީ ސީރިއަސް ހާލަތުގައެވެ.\nދުނިޔޭގެ 219 ގައުމަކާއި ސަރަހައްދަކުން ކޮވިޑް-19 ފެނިފައިވާއިރު، މިހާތަނަށް 98 މިލިއަނަށް ވުރެ ގިނަ މީހުން ވަނީ މި ބައްޔަށް ފައްސިވެފައެވެ. އޭގެ ތެރެއިން 69 މިލިއަން މީހުން ރަނގަޅުވެފައިވާ އިރު، ދެ މިލިއަން މީހުން ވަނީ މި ބަލި ޖެހިގެން މަރުވެފައެވެ.


Yamin kafaalaathuge dhashun minivaneh nukuri | Mihaaru\nހައި ކޯޓުގައި މިއަދު އޮތް ޝަރީއަތަށް ފަހު، ޔާމީން އަނބުރާ ދޫނިދު އަށް ގެންދަނީ.---ފޮޓޯ: އަހުމަދު އައުޝަން/މިހާރު\nކަފާލާތުގެ ދަށުން ޔާމީން މިނިވަންކޮށެއް ނުދިން، ހުކުމް ފަސް ކުރުމުގެ އަމުރެއް ވެސް ނުދިން\n06 ފެބުރުއަރީ 2020 - 11:36 39 comments\nމަނީ ލޯންޑްރިންގެ ކުށުގައި ޔާމީން ފަސް އަހަރަށް ޖަލަށްލުމަށާއި ފަސް މިލިއަން ޑޮލަރުން ޖޫރިމަނާ ކުރަން ކްރިމިނަލް ކޯޓުން ކުރި ހުކުމް އެ މަނިކުފާނުގެ ފަރާތްޕުޅުން އިސްތިއުނާފް ކުރުމަށް ފަހު އިސްތިއުނާފް މައްސަލަ ނިމެންދެން ކަފާލާތުގެ ދަށުން ބަންދުން ދޫކޮށްދިނުމަށާއި ހުކުމް ތަންފީޒު ކުރުން ފަސް ކުރުމުގެ އަމުރެއް ނެރެދޭން ހައި ކޯޓުގައި އެދުނެވެ. އެކަމާ ބެހޭގޮތުން ދެ ފަރާތުން ކުރީގެ އަޑުއެހުމުގައި ވަނީ ބަހުސްކޮށްފަ އެވެ.\nޔާމީން ކަފާލާތުގެ ދަށުން ދޫނުކުރެވޭނެ ކަމަށް ނިންމެވީ އެ މައްސަލަ ބެއްލެވި ތިން ފަނޑިޔާރުންގެ އިއްތިފާގުންނެވެ. އެކަމަކު ހުކުމް ތަންފީޒު ކުރުން ފަސް ކުރުމުގެ އަމުރު ނުނެރެވޭނެ ކަމަށް ނިންމެވީ ދެ ފަނޑިޔާރުންގެ އަޣުލަބިއްޔަތުންނެވެ.\nޔާމީނަށް ކަފާލާތު ނުދޭން ތިން ފަނޑިޔާރުންގެ އިިއްތިފާގުން ނިންމެވިޔަސް، އެގޮތަށް ނިންމެވުމުގައި އެއިން ކޮންމެ ފަނޑިޔާރަކު ފާހަގަކުރެއްވި ސަބަބުތައް ތަފާތެވެ. އެ މައްސަލަ ބައްލަވާ ބެންޗުގެ ރިޔާސަތު ބަލަހައްޓަވާ ފަނޑިޔާރު ހުސައިން މަޒީދުގެ ރައުޔަކީ ކުށުގެ ތުހުމަތުގައިވާ މީހުންނަށް ކަފާލާތު ދިނުމުގެ ފުރުސަތު ގާނޫނުތަކުން އޮތަސް، ކުށް ސާބިތުވުމަށް ފަހު ކަފާލާތު ދިނުމުގެ އެއްވެސް އުސޫލެއް ގާނޫނެއްގައި ނެތް ކަމަށެވެ. އަދި އެހެން ގައުމުތަކުގައި ވެސް ކުށް ސާބިތުވެފައިވާ މީހުންނަށް ކަފާލާތު ދެވެނީ އެކަން ގާނޫނުތަކުގައި ބަޔާންކޮށް، ވަރަށް ޚާއްސަ ހާލަތްތަކެއްގައި ކަމަށް ފަނޑިޔާރު މަޒީދު ވިދާޅުވި އެވެ.\nގާނޫނު ހެދުމުގެ ބާރު ކޯޓުތަކަށް ނުލިބޭނެކަން ފާހަގަކުރައްވައި، ފަނޑިޔާރު މަޒީދު ވިދާޅުވީ ގާނޫނެއްގައި ބަޔާންކުރާ ކުށެއް ސާބިތުވެގެން ޖަލުގައި ހުރި މީހަކު ކަފާލާތުގެ ދަށުން ޖަލުން ނެރެވޭނީ ވެސް ގާނޫނަކުން ކަމަށެވެ. އަދި ޖަލު ހުކުމުގައި ތިއްބެވި ބައެއް ބޭފުޅުންނަށް ހައި ކޯޓުގެ ގަވާއިދުގެ ދަށުން އެ ކޯޓުން ކަފާލާތު ދިނަސް، އެ ނިންމުންތަކާ ދުރުވާން ޖެހޭ ކަމަށް ވެސް ފަނޑިޔާރު މަޒީދު ވިދާޅުވި އެވެ.\nފަނޑިޔާރު ނިޔާޒް ވެސް ވިދާޅުވީ ކުށް ސާބިތުވުމަށް ފަހު ކަފާލާތު ދިނުމުގެ އުސޫލެއް ރާއްޖޭގެ ގާނޫނެއްގައި ނެތް ކަމަށާއި އެހެންވެ، ކަފާލާތުގެ ފުރުސަތު ކުށް ސާބިތުވެފައި ތިބި އެއްވެސް މީހަކަށް ނުލިބޭނެ ކަމަށެވެ. އަދި ކުރިން ބައެއް ބޭފުޅުންނަށް ހަައި ކޯޓުން ކަފާލާތު ދިން ނިންމުންތަކުގައި ވެސް އެގޮތަށް ނިންމި އެކަށީގެންވާ ސަބަބުތަކެއް ބަޔާން ކޮށްފައި ނެތް ކަމަށާއި ކުރިން އެގޮތަށް އަމަލު ކުރުމަކީ ފަހުން ހުށަހަޅާ މައްސަލަތަކުގައި ވެސް ކަފާލާތު ދޭންޖެހޭނެ ސަބަބެއް ނޫން ކަމަށް ފަނޑިިޔާރު ވިދާޅުވި އެވެ.\nޔާމީންގެ ސިއްހީ މައްސަލަތަކެއް ހުރި ކަމަށް އެ މަނިކުފާނުގެ ފަރާތުން ފާހަގަ ކުރިޔަސް، އެކަންކަމުގައި އަމަލުކުރަންޖެހޭ އިޖްރާއާތުތައް ޖަލުތަކާއި ޕެރޯލްގެ ގާނޫނުގެ ދަށުން ހުރި ގަވާއިދުތަކުގައި އެބަހުރި ކަމަށް ފަނޑިޔާރު ވިދާޅުވި އެވެ. އެގޮތުން ސިއްހީ ސަބަބަކަށްޓަކައި ރާއްޖެއިން ބޭރަށް ފޮނުވާ ނަމަ ނުވަތަ ޖަލުން ދޫކޮށްލާ ނަމަ އެކަމާ ބެހޭ އިޖްރާއާތު އެ ގަވާއިދުތަކުގެ ދަށުން ފުރިހަމަ ކުރުމުގެ ފުރުސަތު އެބަ އޮތްކަން ފަނޑިޔާރު ނިޔާޒް ފާހަގަ ކުރެއްވި އެވެ.\nއެ ކަންކަން ފާހަގަ ކުރެއްވުމަށް ފަހު، ފަނޑިޔާރު ނިޔާޒް ވިދާޅުވި ގޮތުގައި ކަފާލާތުގެ ފުރުސަތު ޔާމީނަށް ދެއްވެން އޮތީ އެ މަނިކުފާނުގެ މައްޗަށް ކުރި ހުކުމުގެ ޖޫރިމަނާގެ އަދަދު ކަމަށްވާ ފަސް މިލިއަން ޑޮލަރު ކޯޓުގައި ބަހައްޓަން އެއްބަސްވެ ވަޑައިގަންނަވާ ނަމަ އެވެ. އެކަމަކު ޖަލުގައި ހުންނަވައިގެން ޖޫރިމަނާ ދައްކަން ފައިސާ ނުހޯއްދެވޭނެ ކަމަށް ޔާމީން ކުރީގެ އަޑުއެހުމުގައި ވިދާޅުވެފައިވާތީ އެ އަދަދަށް ފައިސާ ހޯދައިގެން ކަފާލާތު ހޯދުމުގެ ފުރުސަތުު އެމަނިކުފާނަށް ނެތް ކަމަށް ފަނޑިޔާރު ނިޔާޒް ވިދާޅުވި އެވެ.\nފަނޑިޔާރު ހުސައިން ޝަހީދުގެ ރައުޔަކީ ކުށް ސާބިތުވުމަށް ފަހު ކަފާލާތު ދިނުމުގެ އުސޫލެއް ގާނޫނެއްގައި ބަޔާން ނުކުރިޔަސް، ކޯޓުތަކުގެ ކުރީގެ ނިންމުންތައް ހުރި ގޮތުން އެއީ ރާއްޖޭގެ ކޯޓުތަކުން ބަލައިގެންފައިވާ އުސޫލެއް ކަމަށެވެ. އަދި ކުރިން ކަފާލާތު ދިން މައްސަލަތަކުގައި ވެސް ދައުލަތުން އެކަމަށް ދެކޮޅު ހަދާފައި ނުވާ ކަން އޭނާ ފާހަގަ ކުރެއްވި އެވެ. އެކަމަކު ޔާމީންގެ މައްސަލައަކީ ޖިނާއީ އިޖްރާއާތުގެ ގާނޫނުގައި ބުނާ ފަދަ ބޮޑު ކުށެއްގެ މައްސަލަ ކަމަށްވާތީ އެމަނިކުފާނު ކަފާލާތުގެ ދަށުން ދޫކުރަން ނުފެންނަ ކަމަށް ފަނޑިޔާރު ޝަހީދު ވިދާޅުވި އެވެ.\nހުކުމް ތަންފީޒުކުރުން ފަސްކުރުމުގެ އަމުރު\nހުކުމް ތަންފީޒު ކުރުން ފަސް ކުރުމުގެ އަމުރާ މެދު ފަނޑިޔާރު މަޒީދު ވިދާޅުވީ ޖިނާއީ މައްސަލަތަކުގައި އާންމު އުސޫލުން އިސްތިއުނާފް މަރުހަލާ ނިމެންދެން ހުކުމް ތަންފީޒު ކުރުން ފަސް ކުރެވެނީ ހައްދާއި ގިސާސްގެ މައްސަލަތަކުގައި އެކަނި ކަމަށެވެ. އަދި ޖިނާއީ މައްސަލަތަކުގައި ހުކުމް ތަންފީޒު ކުރުމުގެ އުސޫލެއް ރާއްޖޭގައި ނެތްކަން އޭނާ ފާހަގަކުރެއްވި އެވެ.\nފަނޑިޔާރު ނިޔާޒް ވެސް ވިދާޅުވީ ޖިނާއީ މައްސަލަތަކުގައި ހުކުމް ތަންފީޒު ކުރުން ފަސް ކުރުމުގެ އުސޫލެއް ރާއްޖޭގައި މިހާރު ނެތް ކަމަށެވެ. އަދި ކުށް ސާބިތުވެފައި ތިބޭ ކުށްވެރިންގެ ހުކުމް ތަންފީޒު ކުރުން ފަސްކޮށް، ކުށްވެރިން މުޖްތަމައުގެ ތެރެއަށް ދޫކޮށްލުމުން މުޖްތަމައުގެ ހައްގުތަކެއް ވެސް ގެއްލިގެންދާނެ ކަމަށް ފަނޑިޔާރު ނިޔާޒް ވިދާޅުވި އެވެ.\nހުކުމް ތަންފީޒު ކުރުން ފަސް ކުރުމުގެ އަމުރާ މެދު ފަނޑިޔާރު ޝަހީދުގެ ރައުޔަކީ ޔާމީންގެ ޖަލު ހުކުމް ތަންފީޒުކުރުން ފަސްކުރަން އަމުރު ކުރަންޖެހޭ ކަމަށެވެ. ސުޕްރީމް ކޯޓުން ބައެއް ބޭފުޅުންގެ ޖަލު ހުކުމް ތަންފީޒު ކުރުން ފަސް ކުރުމުގެ އަމުރު ނެރެފައިވާކަން ފާހަގަ ކުރައްވައި، ފަނޑިޔާރު ވިދާޅުވީ އޭގެ ތެރޭގައި ޖިނާއީ ބޮޑެތި މައްސަލަތައް ވެސް ހިމެނޭ ކަމަށެވެ. އަދި އެ ނިންމުމާ މެދު ހިތްހަމަނުޖެހިގެން ދައުލަތުން އެކަން މުރާޖާ ކުރަން ސުޕްރީމް ކޯޓުގައި އެދިފައި ނެތް ކަން ވެސް ފަނޑިޔާރު ފާހަގަކުރެއްވި އެވެ.\nއެ މައްސަލާގެ ތަހުގީގު މަރުހަލާ އާއި ޝަރީއަތުގެ މަރުހަލާގައި ވެސް ޔާމީން ހުންނެވީ ބަންދުން ދޫކޮޮށްލާފައި ކަން ފާހަގަކުރައްވައި، ފަނޑިޔާރު ޝަހީދު ވިދާޅުވީ ޔާމީނަކީ މުޖްތަމައަށް ނުރައްކަލެއް ހުރި ބޭފުޅެއް ކަމަށް ދައުލަތުން ވެސް ބުނެފައި ނެތް ކަމަށެވެ. އެހެންވެ، ޔާމީން ޖަލު ހުކުމް ތަންފީޒު ކުރުން ފަސްކުރަން އަމުރު ކުރަންޖެހޭ ކަމަށް ފަނޑިޔާރު ވިދާޅުވި އެވެ.\nއިދިކޮޅު ކޯލިޝަންގެ އިސް ބޭފުޅުން ވެސް ހާޒިރުވެ ވަޑައިގެން ތިއްބެވި މަޖިލީހުގައި، ކަފާލާތާއި ހުކުމް ތަންފީޒު ކުރުން ފަސް ކުރުމާ މެދު ގޮތެއް ނިންމުމަށް ފަހު ފަނޑިޔާރުންގެ ބެންޗުން އިއުލާން ކުރެއްވީ އެ މައްސަލާގެ އިތުރު އަޑުއެހުމެއް މިމަހު ބާއްވާނެ ކަމަށެވެ.\nއިތުރު ލިޔުންތައް ރައީސް އަބްދުﷲ ޔާމީން ހައި ކޯޓް މަނީ ލޯންޑްރިން ކޮރަޕްޝަން އެމްއެމްޕީއާރްސީގެ ކޮރަޕްޝަން


Hulhumale' gai Rainbow in 145 mix housing unit alhanee | Mihaaru\nވިޔަފާރި / ހުޅުމާލެ\nހުޅުމާލޭގައި ރެއިންބޯއިން 145 މިކްސް ހައުސިން ޔުނިޓެއް އަޅަން ހަވާލުކޮށްފި\nހުޅުމާލޭގައި މިކްސްޑް ޔޫޒް ރެސިޑެންޝަލް އެޕާޓްމަންޓް ހެދުމުގެ އެއްބަސްވުމުގައި ސޮއިކުރެއްވުމަށްފަހު އެޗްޑީސީގެ އެމްޑީ ސައިމަން (ކ) އަދި ރެއިންބޯގެ ޑިރެކްޓަރު މާޒިން ސަލާމްކުރައްވަނީ. ފޮޓޯ: އެޗްޑީސީ\n03 އޯގަސްޓް 2016 - 17:58\nހުޅުމާލޭގައި 145 މިކްސްޑް ޔޫޒް ރެސިޑެންޝަން ޔުނިޓްތަކެއް އަޅަން ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)އިން ރެއިންބޯ ކޮންސްޓްރަކްޝަނާ މިއަދު ހަވާލުކޮށްފި އެވެ.\nއެޗްޑީސީން ބުނީ ހުޅުމާލޭގެ މޫދު ފެންނަ ސަރަހައްދުގައި ހައުސިން ޔުނިޓްތައް އަޅަން އެއްބަސްވުމުގައި އެ ކުންފުނީގެ ފަރާތުން ސޮއިކުރެއްވީ މެނޭޖިން ޑިރެކްޓަރު މުހައްމަދު ސައިމަން ކަމަށެވެ. އަދި ރެއިންބޯގެ ފަރާތުން ސޮއިކުރެއްވީ ޑިރެކްޓަރު މާޒިން އިބްރާހިމް ރަފީގެވެ.\nއެޗްޑީސީން ބުނީ މި އެއްބަސްވުމުގެ ދަށުން ހަދާ އެޕާޓްމަންޓްތައް މިއަދުން ފެށިގެން ދެ އަހަރާއި ދެ މަސް ދުވަހުގެ ތެރޭގައި ނިންމަން ޖެހޭނެ ކަމަށެވެ.\nރެއިންބޯގެ ޑިރެކްޓަރު މާޒިން "މިހާރު"އާ ވާހަކަ ދައްކަވަމުން ވިދާޅުވީ ހުޅުމާލޭގެ ފެރީ ޓާމިނަލް ކައިރީގައި ދެ ޓަވަރުގެ ފުރަތަމަ ދެ ބުރީގައި ހުންނާނީ ފިހާރަ ފަދަ ވިޔަފާރިއަށް ހާއްސަ ތަންތަން ކަމަށެވެ. އަދި ދެ ޓަވަރުގައި ދިރިއުޅޭ ފަރާތްތަކަށް ވަކި ދެ ސްވިމިން ޕޫލް ވެސް ހަދަން ނިންމާފައިވާ ކަމަށް ވެސް އޭނާ ވިދާޅުވި އެވެ.\nހުޅުމާލޭގައި މިކްސްޑް ޔޫޒް ރެސިޑެންޝަލް އެޕާޓްމަންޓް ހެދުމުގެ އެއްބަސްވުމުގައި އެޗްޑީސީގެ އެމްޑީ ސައިމަން (ކ) އަދި ރެއިންބޯގެ ޑިރެކްޓަރު މާޒިން ސޮއިކުރައްވަނީ. ފޮޓޯ: އެޗްޑީސީ\nރެއިންބޯއިން ހަދާ ހައުސިން ޔުނިޓް ކޮމްޕްލެކްސްގައި އަންޑަގްރައުންޑް އަދި ފުރަތަމަ ދެ ބުރީގައި ޕާކިން އަކާއި ދެ ޓަވަރަށް ވަކިން ދެ ޖިމާއި ކުޑަކުދިން ކުޅޭ އޭރިއާ އަދި ދެ ޑޭ ކެއާ ސެންޓަރާއި ކޮންމެ ޓަވަރެއްގެ ބޭސްމަންޓްގައި ގާބޭޖްސް ކަލެކްޝަން ޕޮއިންޓް ވެސް ހުންނާނެ ކަމަށް އެ ކުންފުނިން ބުންޏެވެ.\n"އެޕާޓްމަންޓްތައް ވިއްކަން ކުރިޔަށް އޮތް މަހެއްހާ ދުވަހުގެ ތެރޭގައި ފަށާނަން. މިތަނަކީ ހުޅުމާލޭގެ އެންމެ ހިތްގައިމު އެއް ތަނަށް ވާނެ،" މާޒިން ވިދާޅުވި އެވެ.\nހުޅުމާލޭގައި ރެއިންބޯއިން މީގެ ކުރިން ވަނީ ތިން އެޕާޓްމަންޓް ކޮމްޕްލެކްސް ހަދައި ނިންމައިފަ އެވެ. އޭގެ އިތުރުން އެ ކުންފުނިން ދަނީ ހުޅުމާލޭގައި 20 ރޯ ހައުސް އަދި މާލޭގައި މ. މަނާގެ ވެސް 15 ބުރިއަށް ތަރައްގީކުރަމުންނެވެ.\nރެއިންބޯ އިން އަލަށް ހަދާ ހައުސިން ޔުނިޓްތަކުގެ މައުލޫމާތު އެ ކުންފުނީގެ 3340420 ނަމްބަރަށް ގުޅުމުން ސާފުކޮށްދެ އެވެ.\nއެޗްޑީސީން ވަނީ ހުޅުމާލޭގައި ހައުސިން ޔުނިޓްތަކެއް އަޅަން ރާއްޖޭގެ އެންސިސް ފިޝަރީޒް، ރެނާޓަަސް، ދަމާސް، ބެޗް ކޮންސްޓްރަކްޝަން އަދި އެޕޯލޯ ހޮލްޑިންއާއެކު އެއްބަސްވުމުގައި ސޮއިކޮށްފަ އެވެ.\nހުޅުމާލެ ބޯހިޔާވަހިކަން އެޗްޑީސީ ރެއިންބޯ\nހަމަތިބެގެން ބައި އަޅާ ހުސްކުރަނީ!\nހުޅުމާލޭގައި ބޭނުންވާ ހުރިހާ ފަރާތްތަކަށް ހައުސިން ޕްރޮޖެކްޓްތައް ހިންގަން ފުރުސަތު ނުދެނީ މިކަން ފްލެޓްތަކުގެ އަގު ތިރިވިޔަނުދީ މިކަމުގަ އުޅޭ ކުންފުނިތަކަށް ބޮޑުފައިދާ ހޯދާ ދިނުމުގެ ބޭނުމުގަ. މިހެން ހަދައިގެން ނޫނީ ޕްރޮޖެކްޓް ހަވާލުކުރާ ފަރާތަށް ބޮޑު ކަޓް ލިބޭނެގޮތެއް ނުވާނެކަމަށް ބެލެވެނީ. އެހެންވީމާ މި މަސްއައިނުން މަސްބޭވޭނީ ހުއްދަދޭ އޮޑިތަކަށް އެކަނި.\nބޮޑެތި ވިޔަފާރިކުރާ ފަރާތްތައް މިތަންތަން އަޅާފައި3މިލިއަނުން7މިލިއަނުން ވިއްކީމަ ރައްޔިތުމީހާގެ ބޯހިޔާވަހިކަމެއް ނުލިބެއެވެ. މިތަންތަން ގަންނަނީ ބޮޑެތި ލޯނު ބޮލުއަޅައިގެން 20 އަހަރުތެރޭ3މިލިއަންނަމަ7މިލިއަން ބޭންކަށް ނުވަތަ އެޗްޑީއެފްސީއަށް ބޮޑުފައިދާ ވާގޮތަށެވެ. ރައްޔިތުން މިއަދު މިކަމަށް ހޭލަންވެއްޖެއެވެ. މިފަދަ ވިޔަފާރިވެރިން ވިޔަފާރީގެ ފައިދާއަށް ތަންތަން ހަދާ ވިއްކަނީއެވެ. މިއީ ވިޔަފާރިވެރިންނާ މުއްސަނދިންގެ ގޭމެކެވެ. މީކީ ނިކަމމެތިންނަށް ބޯހިޔާވަހިކަން ލިބޭ ކަމެއް ނޫނެވެ. ސަރުކާރުން ނިކަމެތިންނަށް އަތްފޯރާ ފަށުގައި ފްލެޓް ގަނޭވޭ ގޮތާށް އަޅާށެވެ. ހެޔޮނުވާނެއެވެ. ތިއިން ފްލެޓްގަނޑެއް2ކޮޓަރީގެ މިލިއަނެއްހާ ރުފިޔާއަށް ދިގިމުއްދަތުން ދެއްކޭގޮތަށް ހަދާދޭށެވެ. އެވަރުންވެސް ހަމަ ފްލެޓް އަޅާ ބަޔަކަށް ފައިދާވާނެެެވެ.\nމާލޭގައި ބޮޑު ކުލި ދައްކައިގެން ދިރިއުޅެމުން މިގެންދަނީ މިނޫން ދުވަހެއް ފެންނާނެ ކަމުގެ ފޮނި އުއްމީދުގައި. 2018 ގައި އޮންނަ ރިޔާސީ އިންތިޚާބަށް ވާދަ ކުރައްވާނެ ހުރިހާ ސިޔާސީ ފަރާތްތަކަށް ގޮވާލަން މާލޭގައި ބޮޑުކުލި ދައްކައިގެން މިތިބަ އަތޮޅުތެރޭގެ ރައްޔިތުންނަށް ހުޅުމާލެއިން ހެޔޮ އަގެއްގައި "ކުލީ ކޮޓަރި" ދޫކުރާނެ އުސް އިމާރާތްތަކެއް ހައްދަވައި ދެއްވަން މެނިފެސްޓޯގައި ކޮންމެހެން ވެސް ލިއުއްވައްޗޭ. އެނގޭ ލިއުއްވާ އެއްޗަކަށް އަމަލީ ސިފައެއް ނާންނަކަން ވެސް!